Story: #Furaanadhandhen - EP11 - One Online\nފުރާނަދަންދެން - 11\nކޮޓަރިތެރޭގައި ދެކޮޅަށް ހިނގަން ހުރީ ކޮންއެއްޗެއް ވިސްނަންވެގެން ކަމެއް ނޭނގެއެވެ. ސައިޑް ކަބަޑްގެ ވަތްގަނޑު ހުޅުވާލުމަށްފަހު ތަޅުދަނޑިއެއް ހިފައިގެން އޭނާ ކޮޓަރިން ނިކުތެވެ. އަޒްކާ އުޅުނު ކޮޓަރި ކައިރީގައި ހުއްޓުމަށްފަހު ތަޅަށް ތަޅުދަނޑި ލައްވާލިއެވެ. އެތެރެއަށް ދޮރު ހުޅުވިގެން ދިޔުމާއެކު އެތެރެއިން ނާހިދަށް މަރުހަބާ ކިއީ ކަނު އަނދިރިކަމެވެ. ހިތުގެ ލަފައަށް އެތެރެއަށް ވަދެގެން ގޮސް ފާރުގައި ހުރި ލައިޓްތައް ޖައްސާލިއެވެ. ހުދު އައްޔަކުން މުޅި ކޮޓަރިއަށް އަލިވެގެން ދިޔުމާއެކު އޭނާއަށް އެކި ދިމާއަށް ބަލައިލެވުނެވެ. އެނދުވެސް ހުރީ އަޒްކާ ދިޔައިރު ހުރި ގޮތަށެވެ. އަޒްކާގެ ބައެއް ރީތިވާ ސާމާނު އަދިވެސް އެބަހުއްޓެވެ. ތުވާލިވެސް ހަރުގައި އޮތީ އަޅުވާފައެވެ. ނާހިދުގެ ނޭފަތުގައި އައިސް ޖެހުނީ އަޒްކާގެ ހަށިގަނޑުގައި ހަރުލާފައި ހުންނަ ލުއިލުއި މީރުވަހެވެ. އަޒްކާ ބޯއަޅާ ބާލީހުގައި އަތުން ފިރުމާލަމުން އެނދު ކައިރީގައި ނާހިދު އިށީނެވެ.\n"އަޒްކީ....!!! ވެއަރ އާރ ޔޫ...؟" ނާހިދުގެ ދެލޮލުން ކަރުނަ އޮހިގަތެވެ. ކުއްލިއަކަށް އޭނާގެ ކަންފަތުގައި އަޒްކާގެ ހުނުމުގެ އަޑު ޖެހުނުހެން ހީވިއެވެ. ފުންމައިގެން ތެދުވެ އޭނާ ހުރިހާ ދިމާ ބަލައިލިއެވެ. އޭނާ އިސްޖަހާލީ އަޒްކާ ދުވަހަކުވެސް ދެން ނާންނާނެއޭ ހިތަށް އެރުމުންނެވެ. ޑްރެސިންގް ޓޭބަލް ކައިރީގައި ހުއްޓުމަށްފަހު އަޒްކާ ރީތިވާން ބޭނުންކުރާ ބައެއް ސާމާނުތަކުގައިވެސް ނާހިދް އަތުން ފިރުމިއެވެ. ހަރުގައި އަޅުވާފައި އޮތް އަޒްކާގެ އޮރެންޖް ކުލައިގެ ތުވާލި ނަގާ އޭގައި ބޮސްދިނެވެ. އޭގައި ހަރުލާފައިވަނީ އަޒްކާގެ ހަށިގަނޑުން އޭނާގެ ހިތާއި ހަމައަށް ފޯރާފައިވާ ހިތްގައިމު މީރު ވަހެވެ. މަޑުމަޑުން ހިނގާލާފައި ގޮސް އޭނާ ހުއްޓުނީ އަޒްކާގެ ވޯޑްރޯބް ކައިރީގައެވެ. ހުޅުވާލުމާއެކު އޭނާއަށް ލިބުނީ ސިހުމެކެވެ. ހެދުންތައް އަޅުވާ ބައި ހުސްކޮށް އޮތުމުންނެވެ. މޯހަންދާސް ހޯދަދިން ފައިވާންތަކާއި، ބޫޓްތައް، އަތް ދަބަސްތައް އިތުރުން އަތުކުރީ އަޅާ ގަޑިތައް ބަރާބަރަށް ހުއްޓެވެ. މަދީ ހަމައެކަނި ހެދުންތަކެވެ. އަޒްކާ ގެއްލުނު ދުވަހު ހުރިހާ އެއްޗެއް ހަމައަށް ހުރިތޯ އޭނާ ޗެކް ވެސް ކުރިއެވެ.\n"މީކާ.....!!!" ދެލޯ ފޮހެލަމުން އަޑަށް ބާރުލާފައި ނާހިދް ގޮވާލިއެވެ. ދުވެފައި އެކޮޓަރިއަށް އައިސް ވަނީ އިމްރާނެވެ.\n"ސިއްސައިގެންނޭ ދިޔައީ... މަށަށް އޭރުވެސް އިނގުނު މިދުވަސްކޮޅު ކަލޭގެ ސިކުނޑި ރަނގަޅަށް މަސައްކަތް ނުކުރާނެކަން. އެހެންވެ އަހަރެން މިއައީ ކަލެއަށް ކޮމްޕެނީ ދޭންވެގެން... ކިހިނެއްވީ....؟؟" ނާހިދް އަޑަށް ބާރުލާފައި މީކާއަށް ގޮވާލި އަޑު އޭނާއަށް ރަނގަޅަށް އިވުނެވެ. މީކާ ވަދެގެން އައީ އިމްރާން ވަތްތާ ކުޑައިރުކޮޅެއް ފަހުންނެވެ.\n"ލައްބަ..." އެތެރެއަށް ވަތް މީކާ އިސްޖަހާލިއެވެ. ވީ ކީތްކަން ކަހާލާފައި ހުރި ވޯޑްރޯބް ފެނުމުން މީކާއަށް ފަހުމްވިއެވެ.\n"ކޮބާ އަޒްކީގެ ހުރިހާ ހެދުންތަކެއް. އުކާލީތަ....؟" ނާހިދު އަހާލިއެވެ.\n"ނޫން... އަޒްކާކޮއްކޮ އަންނަނީ... އަހަރެން ދެނީ ހުރިހާ ހެދުމެއް ފޮށްޓަށް އަޅާފައި" މީކާ ޖަވާބުދިނެވެ. ނާހިދް ހިތުގައި އިންތިހާއަށް ރިއްސައިގަތެވެ. އަޒްކާ އައިއްސަވެސް ބައްދަލުކޮށްނުލާ ދިޔައީ ހެއްޔެވެ؟ މޫނު ދައްކާލަންވެސް ބޭނުންނުވީ ހެއްޔެވެ...؟\n'ކޮ...ކޮންއިރަކު ހެދުންތައް ބަލާ އައީ.... މިގެއަށް... މިކޮޓަރިއަށް ވަތްތަ...؟" ނާހިދް އިތުރަށް އޮޅުންފިލުވަން ބޭނުންވިއެވެ.\n"ނޫން. ބޭރުގަ ގޭޓް ކައިރީގަ ހުންނަނީ. އަހަރެން ފިހާރައަށް ދިޔަ ގަޑީގަ ފެންނަނީ. ދެން ހެދުން ގެންނަން ބުނީމަ އަހަރެން ގެންދަނީ" މީކާ ވާހަކަދެއްކިއެވެ. ސާހިބު މީހާއާއި ވާހަކަދައްކަން މީކާ ހުރީ އިސްއޮބާލައިގެންނެވެ.\n"ކީއްވެ އަހަރެން ކައިރީގައި ނުބުނީ؟ އަހަރެން ހުރިތަ ގޭގައި އެގަޑީގަ..." ނާހިދު ސުވާލުކުރަމުން ދިޔައެވެ. އެކުވެރިޔާއަށް ވެފައިހުރި ވަރު ފެނުމުން އިމްރާން ހުރީ ބަސްހުއްޓިފައެވެ. ޙަޤީޤަތުގައިވެސް ފުރަތަމަ ލޯބި ބީވެދިޔުމުގެ ސަބަބުން ނާހިދްގެ ހިތަށް އެވަނީ ލައްކަ އަސަރުކޮށްފައެވެ.\n"ގޭގައި އެކަކުވެސް ނެތީ... އަޒްކާކޮއްކޮ ބުނަނީ އެކަކު ކައިރީގަވެސް ނުބުނަން. ޓެކްސީގަ ދަނީ. އަހަރެން ނޭނގެނީ ދިޔަތަނެއް" މީކާ ކޮށި ދިވެހިބަހުން ވާހަކަދެއްކިއެވެ.\n"މީކާ ދޭ..." އިމްރާން މީކާ އެކޮޓަރިން ފޮނުވާލިއެވެ. ބޮލުގައި ދެއަތުން ހިފަހައްޓާލައިގެން ހުރެ އެނދުގައި ނާހިދު އިށީނެވެ.\n"ދެން އެފަކީރަށް ތިހާވަރު ކުރަންޖެހޭތަ. ބިރުން ފިތްކެނޑިފަވިއްޔާ މިތާ ހުރީ. ނޭނގޭ ގަޔާ ނުދެވޭކަމެއްވެސް..." އިމްރާން ވާހަކަދެއްކިއެވެ. ނާހިދް އިން ގޮތް ފެނި އިމްރާންގެ ހިތުގައި ރިއްސާލިއެވެ.\n"މޮޔައެއްނު ތިވަނީ. މަށަކަށް ހިއެއްނުވޭ ތިއުޅެނީ ކޮންމެހެން އިނާއްތަމެން ހީކޮށްފާނެ އެއްޗަކަށް އަޒްކާ ހޯދަންހެން..." އިމްރާން ބުނެލިއެވެ. އޭނާ ނުވިސްނާ ހުއްޓާ ނާހިދު އޭނާގެ ގައިގައި ބައްދައިގަތެވެ. ކުޑަކުއްޖެއްހެން ރުއިމުގެ އަޑު ފަޅައިގެންދިޔައީ އޭނާގެ ހިތާއި ސިކުނޑިއަށް ކުރަމުންދިޔަ ޕްރެޝަރ ބޮޑުވެގެންނެވެ.\n"އަޒް....އަޒްކީ ދިޔައީ... ކުރިން ނިކުތީ އަހަރެންގެ ހިތުން. މިހާރު އެދިޔައީ މުޅި އުމުރަށް މިގެއިންވެސް. ދެން ދުވަހަކުވެސް އަހަރެންނަށް އަޒްކީ ނުލިބޭނެ..." އިމްރާންގެ ހަށިގަނޑުގައި ބައްދައިގެން ހުރެ ނާހިދް ކިޔަމުން ދިޔައެވެ. އިމްރާން ހުރީ ކިޔާނެ ބަހެއް ނޭނގިފައެވެ. އޭނާގެ އެކުވެރިޔާ އެވަނީ އެލޯބީގައި ދީވާނާ ވާން ކައިރިވެފައެވެ. ލޯތްބަކީ ހަމަ އެހާ ބާރުގަދަ އެއްޗަކީ ހެއްޔެވެ؟ އަންހެންކުއްޖަކަށްޓަކައި އޭނާގެ ހިތުގައި އެފަދަ އިހުސާސެއް ނެތީ ހެއްޔެވެ....؟\nގަޑީގެ ކަށިތައް އެނބުރެމުންދާ ވަރަކަށް ހަލުވިކަމާއެކު ދުވަސްތައް ފާއިތުވަމުން ދިޔައެވެ. ވަގުތާއި ހާލަތު ބަދަލުވަމުންދާ ވަރަކަށް އަޒްކާއަށްޓަކައި ނާހިދު ކުރަމުންދާ ހިތާމަތައް ފިލަމުން ދިޔައެވެ. އޭނާ ހިތް ބަދަލުވީކީނޫނެވެ. ކަރުނައެޅުން ހުއްޓާލީއެވެ. ކަރުނައަކީ އެހާ ބާރުގަދަ އެއްޗެއްނަމަ މިއަދު އަޒްކާ ހުންނާނީ އޭނާގެ އަތުގެ ތެރޭގައެވެ. ކަރުނަ ތިއްކަކުން ލޯބި އަނބުރާ ނުލިބޭނެކަން އޭނާއަށް އިހުސާސްވީއެވެ. އޭނާގެ ހިތާމަތައް ފަހަތަށް ދޫކޮށްފައި އަލުން ނޯމަލް ލައިފެއް އުޅެވޭތޯ މަސައްކަތް ކުރަން ފެށިއެވެ. ބަރާބަރަށް ވަޒީފާއަށް ދިޔުމާއި ހީލުމާއި ގަޑިން ގަޑިއަށް ކެއުން ކުރިއަށް ގެންދިޔުމަށް އޭނާ ސަމާލުކަން ދިނެވެ. ވޭތުވެމިދިޔަ ތިން މަސްދުވަހު ތެރޭގައި ނުކައި ނުބޮއި ނިދިން މަހުރޫމުވެ ހިތާމަކުރުމުގެ ސަބަބުން އޭނާގެ ހަށިގަނޑުން ވަނީ އެތައް ތަނެއް ލުއިވެފައެވެ. ކުރީގެ ނާހިދު އަނބުރާ މައިންބަފައިންނަށް ހަދިޔާކުރަން އޭނާ ނިންމިއެވެ. އޭނާއަށްޓަކައި މައިންބަފައިން ހިތާމަކުރާ މަންޒަރު ލައްކަ ދުވަހު އޭނާއަށް ފެނިއްޖެއެވެ.\nއޮފީސް ނިންމާފައި ނާހިދް ގެއަށް އައީ އާދައިގެ ދުވެއްޔެއްގައި ސައިކަލުގައި ދުއްވާފައެވެ. އޭނާ ބޭނުންނުވިޔަސް މަގުގެ އެތައް މިތަން އޭނާއަށް ހޯދެނީ އަޒްކާގެ މޫނު ފެނޭތޯއެވެ. ގެ ހުންނަ މަގަށް އަޅުވާލުމަށް ގޯޅި އެޅި ވަގުތު ފެނުނު މަންޒަރަކުން އޭނާ ސައިކަލުގެ ބުރަކި ޖައްސާލިއެވެ. ފިރިހެނެއްގެ ފުރައްސާރައިން ޒުވާން އަންހެންކުއްޖަކު ސަލާމަތް ނުވެވިގެން ރޮވިފައި ހުއްޓާ ފެނުމުން ނާހިދް ސައިކަލް ޕާކިން ޒޯކުގައި ޕާކްކޮށްލާފައި ފޭބިއެވެ. އެދިމާލަށް އޭނާ އައީ ލައިގެން ހުރި ފަޓްލޫނުގެ ޖީބާށް ދެއަތް ޖަހައިގެން ހުރެ މަޑު ހިނގުމެއްގައެވެ.\n"އެކްސްކިއުޒްމީ..." އެތަނާއި އަރާ ހަމަވެފައި ނާހިދް ބުނެލިއެވެ. އަންހެންކުއްޖާ އޭނާއަށް ބަލައިލީ ހިމާޔަތަށް އެދޭ ފަދައިންނެވެ.\n"ކަލޭ ތިއީ ކާކުތަ...؟ ރައްކާވޭ މިތަނުން..." އަންހެންކުއްޖާ އަތުގައި ބާރަށް ހިފަހައްޓައިގެން ހުރި ފިރިހެންކުއްޖާގެ މޫނަށް އިސްއުފުލާ ނާހިދް ބަލައިލިއެވެ. އެމޫނަކީ އޭނާ ކޮންމެސް ތަނަކުން ދެކުނު މޫނެއްހެން ހީވިއެވެ. ހަނދާނެއް ނުވިއެވެ.\n"ދޫކޮށްލާ އޭނަ އަތުން..." ހަމަޖެހިލާފައި ނާހިދް ބުނެލިއެވެ.\n"އަޒް...." ފިހާރައަކުން ނިކުމެގެން އައި އެހެން އަންހެންކުއްޖެއް އައިސް ހުއްޓުނީ ހައްޔަރުވެފައި ހުރި އަންހެންކުއްޖާގެ އެއްފަރާތުގައެވެ. 'އަޒް' އެނަން އަޑު އިވުމާއެކު ނާހިދުގެ ދަތްކުނޑި ވިކުނެވެ. ވީގޮތެއް އޭނާއަށް ނޭނގުނެވެ. ފިރިހެންކުއްޖާ ލައިގެން ހުރި ޓީޝާޓްގެ ގިރުވާނުގައި ހިފާލުމަށްފަހު ފަހަތަށް ކޮށްޕާލިއެވެ. އެއާއެކު ދެ އަންހެންކުދިން ދުއްވައިގަތެވެ\n"ކަލޭ....! ބިމުގައި ޖެހުމާއެކު ފުންމައިގެން އައިސް މާހިލް ހިފީ ނާހިދުގެ ކަރުގައެވެ. މާހިލްގެ ދެއަތުގައި ހިފާ ލުއްކެއް ޖަހާލުމަށްފަހު ނާހިދް ފަހަތަށް ޖެހިލިއެވެ. އަދި މާހިލް ނުވިސްނާ ހުއްޓާ މާހިލްގެ އެއް އަތް ލޮކްއަޅުވާލުމަށްފަހު ކައިރިއަށް ދަމާލިތަނާ އެ ގޯޅިން ޕެޓްރޯލް ކުރަމުންދިޔަ ދެފުލުހުންނަށް އެމަންޒަރު ފެނުނެވެ. ވަގުތުން ނާހިދާއި މާހިލް ދުރަށް ޖެހުނެވެ. ވެގެން އުޅޭ ގޮތް ފުލުހުންނަށް އޮޅުންފިލުވާދިނީ ނާހިދެވެ. މާހިލް އެކަމަށް އިންކާރު ކުރަމުން ދިޔައެވެ. ބައެއް މީހުންވެސް ދިޔައީ މަންޒަރު ބަލަމުންނެވެ. ނާހިދާއި މާހިލަށް ނަޞޭޙަތްދިނުމަށްފަހު ސަރަހައްދު ދޫކޮށްލުމަށް ބުނެފައި ފުލުހުން ސައިކަލުގައި ކުރިއަށް ދުއްވާލިއެވެ. ނާހިދު އޭނާގެ ސައިކަލާއި ދިމާލަށް ދާން އެނބުރިލި ވަގުތު ދެފައި ބިންމަތީގައި ތަތްލެވީ މާހިލް ބުނެލި އެއްޗަކުންނެވެ.\n"ދެން ކަލެއަށް އަޒްކާ ލިބުނުކަމަށް ވޭތަ...؟ ދުވަހަކުވެސް ކަލޭ ކައިރިއަށް އަޒްކާއެއް ނުދާނެ..." ނާހިދު ސިހިފައި އެނބުރި ބަލައިލިއެވެ. އޭނާ ލޮލުގައި އަޅާފައިވާ އަވި އައިނު ނަގާ ކުރިމަތީގައި ހުރި މާހިލަށް ފުން ނަޒަރަކުން ބަލައިލިއެވެ. އޭނާ ހަނދާންވެއްޖެއެވެ. އެއީ ހަމަ އޭނައެވެ. އަޒްކާގެ ކުރީގެ ލޯބިވެރިޔާއެވެ.\n"ކޯޗެއް ތިބަލަނީ.....؟ އަޒްކާއަކީ އަހަރެންގެ ލޯބިވެރިޔާ ކަލޭ އޭނައާއި އެއްކޮށް ނަހަމަ ގޮތުގައި ގުޅުން ހިންގި އިރުވެސް..." މާހިލް ވާހަކަދެއްކިއެވެ. ނާހިދު ދެބުމަ ގޮށްޖެހިފަ ހުރިއިރު އޭނާގެ ހިތުގައި ރިހުމެއް އުފެދެމުން ދިޔައެވެ.\n"އަދި ކަލެއަށް މާއުފާވެރި ހަބަރެއްދެންތަ...؟ ނައު ޝީޒް މައި ވައިފް" ނާހިދުގެ ކަންފަތާއި ހަމައަށް ގާތްވެލުމަށް މާހިލް ބުނެލިއެވެ. ނުލަފާ ހިނިގަނޑެއް ޖަހާލަމުން އެތަނުން މާހިލް ދިޔައީ މާޒީވެ ގޮސްފައިވާ ހިތާމަވެރި ދުވަސްތައް ނާހިދުގެ ލޯމަތީގައި ޕްލޭކޮށްލާފައެވެ. އޭނާ އެ ހިތާމަތަކުން އަރައިގަތީވެސް އެތައް މަސައްކަތެއް ކުރިފަހުންނެވެ. މިއަދު މާހިލް އެދިޔައީ މާޒީގެ ތެރެއަށް އަލުން އޭނާ ކޮށްޕާ ވައްޓާލާފައެވެ. މާޒީއާއި މެދު ދެވަނަ ފަހަރަށް ވިސްނަން މަޖްބޫރުކޮށްފައެވެ. މަޑު ހިނގުމެއްގައި ސައިކަލާއި ދިމާލަށް އޭނާ ހިނގާފައި ދިޔައިރު ސިކުނޑީގައި ހަރުލާފައިވަނީ މާހިލް ދެއްކި ވާހަކަތަކެވެ. ހަމަ ރަނގަޅަށްވެސް އަޒްކާ މާހިލްއާއި ކައިވެނި ކުރީ ހެއްޔެވެ؟ ސައިކަލަށް އަރާފައި ދުއްވާލިއިރު ނާހިދުގެ ދެލޯ ވަނީ ކަރުނުން ފުރި ބާރުވެފައެވެ.\nބޭރު ގޯތީގައި ހަދާފައިވާ ހުސް ޖާގައިގާ އިނާޝާއާއި މޯހަންދާސް ކޮފީބޯން ތިއްބެވެ. ކުޑައިރުކޮޅަކުން މީކާ ދެ ތައްޓަށް ހެދިކާ އަޅައިގެން ގެނެސްދިނެވެ. ތަނުގައި ހިފާލާފައިވަނީ ރަހަމީރު ހެދިކާގެ ވަހެވެ. ގޭޓުން ވަދެގެން އިސްޖެހިފައި ހިނގާފައި އަންނަ ނާހިދު އެންމެފުރަތަމަ ފެނުނީ މޯހަންދާސްއަށެވެ. އެމީހުންގެ އެއްފަރާތުން އަޅާފައި ގޭތެރެއަށް ނާހިދު ވަދެގެން ދިޔައީ މޯހަންދާސް ދެފަހަރަކު ގޮވާލުމުންވެސް އަނގައިންވެސް ނުބުނެއެވެ. މޯހަންދާސް ހައިރާންކަމާއެކު އިނާޝާއަށް ބަލައިލިއެވެ. އެމޫނުމަތީގައިވާ އަސަރުތަކުން މޯހަންދާސް ހިތުގައިވާ އެއްޗެއް އިނާޝާ ދެނެގަތެވެ. އެހެނީ ކުރިން ނާހިދަކީ މައިންބަފައިންނަށް ނުކިޔަމަންތެރިކަން ދެއްކި ކުއްޖެއް ނޫނެވެ. މޯހަންދާސް ގޮވާލުމުން އެގޮތަށް ނާހިދު ދާނީ ޔަޤީނުންވެސް އެ ސިކުނޑީގައި ކަންތައްގަނޑެއް އެނބުރޭތީއެވެ. މޯހަންދާސް އަތުގައި ހިފާލުމަށްފަހު އިނާޝާ ގޭތެރެއަށް ވަދެގެން ދިޔައެވެ.\nތަޅުގައި ހިފާ އަނބުރާލުމާއެކު އެތެރެއަށް ދޮރު ހުޅުވިގެން ދިޔައެވެ. އެނދުގައި ހުރަހަށް އޮށޯވެގެން އޮތް ނާހިދުގެ ނަޒަރު ވަނީ އެއްދިމާލަކަށް ހުއްޓިފައެވެ. އިނާޝާ މަޑުމަޑުން ކައިރިއަށް ފިޔަވަޅު އަޅަން ފެށިއެވެ. ނާހިދާއި ދާދި ގާތުގައި މަޑުކޮށްލުމަށްފަހު އޭނާ ނާހިދުގެ މޫނަށް ބަލާލިއެވެ. ނިތްކުރިމަތިން ކުދިކުދި ދާތިކިތައް ވިދަމުންދާ މަންޒަރު ފެނުމުން އޭނާ އޭސީއަށް ބަލާލިއެވެ. އެންމެފުރަތަމަ ކަމަކަށް އޭނާ އޭސީ ޖެއްސުމަށްފަހު ފަންކާ އޮފްކޮށްލިއެވެ. އެއަށްފަހު ނާހިދުގެ މަގަތުން އިށީނުމަށްފަހު އަތުން ނާހިދުގެ ނިތްކުރިމަތި ފޮހެލިއެވެ. ނާހިދު އިނާޝާއަށް ބަލައިލިއެވެ. މީހަކު ކޮޓަރިއަށް ވަތްކަން ނާހިދަށް އިނގުނީ ކުރިމަތީގައި ހުރި އިނާޝާ ފެނުމުންނެވެ.\n"ކިހިނެއްވީ...؟" ހިނިތުންވެލަމުން އަތުގެ އިޝާރާތުން އިނާޝާ އަހާލިއެވެ. ނާހިދު ތެދުވެލިއެވެ. އަދި އިނާޝާގެ އުނގުގައި ބޯއަޅައިލިއެވެ.\n"ކަމެއްނުވޭ މަންމާ. ބޮލުގަ ރިއްސަނީ..." ނާހިދު ބުނެލިއެވެ. އޭނާ ވިސްނާކަން އެނގި އިނާޝާގެ ހިތް ހާސްކުރުވަން ބޭނުންނުވާތީ އޭނާ އިނާޝާއަށް ޙަޤީޤަތް ސިއްރުކުރިއެވެ. އަޒްކާގެ ހަނދާންތަކުން އޭނާގެ ހިތަށް އަސަރުކޮށްފައިވާކަން އަންގާ ދެވަނަ ފަހަރަށް އެމަންމަގެ ހިތް މާޔޫސްކޮށްލަން އޭނާ ބޭނުންނުވިއެވެ.\n"ކީއްވެ ބޮލުގަ ރިއްސަނީ. އަޒްކާމަތިން ހަނދާންވަނީތަ...؟" ނާހިދުގެ އިސްތަށިގަނޑުގައި ފިރުމަން އިނދެ އިނާޝާ އަހާލިއެވެ. ނާހިދު އެނާގެ މަންމަ މޫނަށް ބަލައިލިއެވެ. ދަރިންނާއި މައިންގެ ހިތް ވަނީ ގުޅިލާމެހިފައޭ ބުނެވޭ ސަބަބަކީ މިއީއެވެ. ދަރިއެއްގެ ހިތުގައިއަޅާ ވޭނާއި އަސަރުތައް އެންމެ ފަސޭހައިން ދެނެގަންނާނީ މައެކެވެ. ދުލުން ބުނުމަކާ ނުލާ ނާހިދުގެ ހިތުގައިވާ ކަންތައް އިނާޝާ ހޯދައިފިއެވެ. ވަގުތުން ނާހިދުގެ ދެލޯ ފުރިގެންއައެވެ. އިސާހިތަކު ދެލޮލުގެ އަރިމަތިން ކަރުނައިގެ ރޮނގެއް ތިރިއަށް ދެމިގަތެވެ. ހަމަ އެހާ އަވަހަށް އިނާޝާ ނާހިދުގެ ދެލޮލުން ފޭބި ކަރުނަތައް ފޮހެލައިފިއެވެ. ނާހިދު ހިފެހެއްޓީ އިނާޝާގެ އަތްތިލައިގައެވެ.\n"މަންމާ.....! އަޒްކީ މެރީކޮށްފި. އޭނާއަށް އޭނާގެ ލޯބި ހާޞިލްވެއްޖެ. ލޯބި ނުލިބުނީ އަޅުގަނޑަށް..." ކުރެހިފައިވާ އަޑަކުން ނާހިދު ބުނެލިއެވެ. އެހަބަރުން އިނާޝާގެ ހިތުގައިވެސް ރިއްސާލިއެވެ. އަޒްކާއަށްޓަކައި އެހިތުގައި އަދިވެސް ވަނީ މައިވަންތަ ލޯތްބެކެވެ. ފާޅުނުކުރި ކަމުގައި ވިޔަސް އޭނާ އެހިތާމަ އަބަދުވެސް ކުރެއެވެ.\n"ދެރަނުވޭ ދަރިފުޅާ... އެއްވެސް އިންސާނަކަށް އެކަލާނގެ ދެރަގޮތެއް މިންވަރު ނުކުރައްވާނެ. އެމީހަކަށް ލިބެން ހުރި އެއްޗެއް ވެއްޖިއްޔާ ބިންގަނޑު ފަޅާފައިވެސް އެމީހަކަށް އެ އެއްޗެއް ލިބޭނެ.... އަޒްކާގެ ލޯބި ދަރިފުޅަށް ލިބެން ތަޤްދީރުގައި ވާނަމަ މިދުނިޔެމަތިން އެލޯބި ދަރިފުޅަށް ދެއްވާނެ. ހެއްދެވި ފަރާތަށް އިތުބާރުކުރަންވާނެ..." ވާހަކަދެއްކީ ވަދެގެން އައި މޯހަންދާސްއެވެ. އެދިމާލަށް އިނާޝާއާއި ނާހިދް ބަލައިލީ އެކުއެކީގައެވެ. ނާހިދު ތެދުވުމަށްފަހު ހެޑްބޯޑުގައި ލެގިލިއެވެ. މޯހަންދާސް ކުރިމަތީގައި އޭނާ ބޭޒާރުވެއްޖެކަން އިނގުމުން ލަދުގަތެވެ.\n"ބައްޕައަށް ހުރިހާ އެއްޗެއް އިނގިއްޖެ. ދަރިފުޅު އެއްވެސް ކަމަކާ ހތާމަކުރާނެ ކަމެއްނެތް" ނާހިދުގެ ބޮލުގައި ފިރުމާލަމުން މޯހަންދާސް އެނދުގައި އިށީންނަމުން ބުނެލިއެވެ.\n"ބައްޕާ...! އަޅުގަނޑަށް މަޢާފްކުރައްޗެ. އަޒްކީއާއި މެދު އަޅުގަނޑަށް ކޮއްކޮއެއްގެ ނަޒަރުން ނުދެކެވުނު. އަޅުގަނޑަށް އަޒްކީ ފެނުނު ފުރަތަމަ ދުވަހު އެކުއްޖާ އަޅުގަނޑަށް ހާއްސަވެއްޖެ" ނާހިދް އިސްޖަހާލައިގެން އިނދެ ބުނެލިއެވެ.\n"ދެން ތިވާހަކަ ނުދައްކާ. ތިންމަސް ފާއިތުވެދިޔަ އިރު ދަރިފުޅު އަޒްކާއާއި ނުލާ އުޅެން ދަސްކޮށްފީމެއްނު. އަދިވެސް އުޅެވޭނެ. ހިތްދަތިވާ މަންޒަރުތަކާއި އަޑުތައް އިވިއިވި އަބަދުވެސް ހުންނާނީ. އެއީ ދުނިޔޭގެ އުސޫލް.." މޯހަންދާސް ބުނެލިއެވެ. ނާހިދު އިސްއުފުލާލަމުން ދެލޯ ކައިރި ފޮހެލިއެވެ. އަދި އަބަދުވެސް ހިނިތުންވެފައި ހުންނަ މަންމައާއި ބައްޕަގެ މޫނަށް ބަލައިލިއެވެ. އެދެމަފިރިންގެ މޫނުން މިހާރު ހިނިތުންވުން ނާހިދަށް ނުފެނެއެވެ. ސަބަބު އޭނާއަށް އިނގެއެވެ.\nބަނޑަށް ހަތް މަސް ވިއިރު އަޒްކާގެ ބަނޑު ވަރަށް ބޮޑެވެ. ހީވަނީ ނުވަމަސް ފުރި ވިހަން ތައްޔާރުވެފައި އިން ހެންނެވެ. ކުރިއަށް ވުރެވެސް ހަށިގަނޑު ފަލަވެފައި ހުރިއިރު މޫނުމަތި ވީ އިތުރަށް ދޮނެވެ. ނަތާޝާ ދިން ދަޢުވަތަކަށް އަޒްކާ އެގެއަށް ދިޔައީ ޓެކްސީއެއްގައެވެ. ސިޓިންގރޫމުގައި މަޑުކޮށްގެން ތިބި ނަތާޝާގެ މައިންބަފައިން އަޒްކާއަށް މަރުޙަބާ ކިއިއެވެ.\n"ރަނގަޅުތަ ހުރިހާކަމެއްވެސް" އަޒްކާގެ ބޮލުގައި ފިރުމާލަމުން ނުޝައިބާ އަހާލިއެވެ. އަޒްކާ ހިނިތުންވުމަކާއެކު ބޯޖަހާލިއެވެ. ހަވީރުގެ ސަޔަށް ކާމޭޒު ކައިރިއަށް ދިޔުމާއެކު މޭޒު ކައިރީގައި އިން އަމީޒާގެ ސަމާލުކަން އަޒްކާއަށް ހުއްޓުނެވެ. އަޒްކާ ބަލައިލުމާއެކު އަމީޒާގެ ތުންފަތަށް ފަނޑު ހިނިތުންވުމެއް ވެރިވިއެވެ. ފާއިތުވެ މިދިޔަ ދުވަސްތަކުގައި އަމީޒާގެ ބައްޔަށް ވަނީ ވަރަށް ބޮޑުތަން ކުރިއެރުން ލިބިފައެވެ. ކުރިން ހީލަން ހަނދާންނެތިފައި ހުރި އަމީޒާ މިހާރު ހީލާހަދައެވެ. އަމީޒާ ބަލަން ފެށި ގޮތަށް ހުއްޓާ ނުލުމުން އަޒްކާ ވާހަކަދެއްކިއެވެ.\n"ދައްތަ ރަނގަޅުތަ...؟" އަޒްކާ އަހާލިއެވެ. އަޒްކާ މަޑުމަޑުން އަމީޒާގެ އަތް މަތީގައި އަތް ބާއްވާލިއެވެ. އަމީޒާއަށް ކުރެވިގެން ދިޔަ ތަފާތު އިހުސާސާއެކު ވަގުތުން ދެލޯ ފުރިގެން އައެވެ.\n"އަމީ...! ކީއްވެތަ ރޮވެނީ. މިއީ އަހަރެމެންގެ ނަތާގެ އެންމެ ގާތް އެކުވެރިޔާ. ރީތި ކުއްޖެއްދޯ..." އަމީޒާގެ ލޯ ކައިރި ފޮހެދެމުން ފަރީޝާ ވާހަކަދެއްކިއެވެ. އަމީޒާ ސައި ބޮމުން ދިޔައިރުވެސް ދޭތެރެއަކުން އަޒްކާގެ މޫނަށް ނަޒަރެއް އެއްލައެވެ.\n"އިނގޭތަ އަޒްކާގެ ތިއޮތް ކަހަލަ ވަރުގަދަ ދިގު ބުޅި އިސްތަށިގަނޑެއް އަމީގެވެސް އޮންނަނީ. އެހެންވެ ކަންނޭނގެ އެވަރަށް އަތް އެހާކަނީ..." އަމީޒާ އަޒްކާގެ އިސްތަށިގަނޑުގައި އަތް ހާކާތަން ފެނުމުން ފަރީޝާ ބުނެލިއެވެ. އަޒްކާ ހީލިއެވެ. އަދި ވަރަށް ފުން ނަޒަރަކުން އަމީޒާގެ މޫނަށް ބަލައިލިއެވެ. އަމީޒާގެ އަތުގައި ހިފާލުމަށްފަހު އަތް ތިލައިގާ ބޮސްދެވުނީ ކީކޭ ހިތަށް އަރައިގެންކަމެއް އަޒްކާއަށް ނޭނގުނެވެ.\n"ދޮންދައްތާ... އަމީގެ ޑޮކްޓަރ ދުރުވާ ގަޑި ލަސްވެއްޖޭ ބުނީމެއްނު. ކިހާ އިރަކު ދުރުވަނީ...؟" ނުޝައިބާ އަހާލިއެވެ.\n"އާނ... އަދި ހަނދާންވެސް ނެތި މި ހުންނަނީ.. ޑރ. ނާހިދު ގުޅުއްވާފަ ބުނި ކުޑައިރުކޮޅަކުން ގާތްކުރަނީއޭ... އަދި އަމީގެ ހެދުންވެސް ބަދަލުކޮށްލަން ޖެހޭނެ... އަވަސްކޮށްލާ އަމީ..." ފަރީޝާ ބުނެލިއެވެ. އަޒްކާއަށް ކުއްލި ޝޮކެއް ލިބިގެން ދިޔައެވެ. ނާހިދުގެ ނަން އިވުމާއެކު އޭނާއަށް ތެޅިގަނެވުނެވެ. އޭނާ އެގޭގައި އިންދާ ނާހިދަށް ފެންނަން ބޭނުމެއްނޫނެވެ. އޭނާ ފެނިއްޖެނަމަ އަނބުރާ ގެންދަންވެސް ނާހިދު ފަހެއް ނުޖެހޭނެއެވެ.\n"ނަތާ...! މިދަނީ ދާން އިނގޭ ދެން..." އަވަސް އަވަހަށް އަޒްކާ ބުނެލިއެވެ. އަޒްކާއަށް އައި ބަދަލު ނަތާޝާއަށް އިނގުނެވެ.\n"ހާދަ އަވަހަކަށް. އަދި ރަނގަޅަށް ސައި ވެސް ނުބޮވެއެއްނު. ހަމަޖެހިގެންދޭބަލަ...." ނުޝައިބާ ވާހަކަދެއްކިއެވެ. އިތުރަށް އެއްޗެއް ބުނަން ނުކެރުމުން އަޒްކާ އަލުން ގޮނޑީގައި އިށީނެވެ. އޭނާ ނަތާޝާގެ މޫނަށް ބަލައިލީ ކޮންމެސް ގޮތެއް ހަދާށޭ ބުނާ ފަދައިންނެވެ. އޭރު އަމީޒާ ގޮވައިގެން ފަރީޝާ އެތަނުން ހިނގައްޖެއެވެ.\n"ވަރަށް ހީސްލަވާ އެބަ. ހިނގާބަ ކޮޓަރިއަށް" އަޒްކާ ބުނެލިއެވެ. ނުޝައިބާ އެއްޗެއް ބުނެފާނެ ކަމަށް މިފަހަރު އަޒްކާ ވާހަކަދެއްކީ ކުރިމަތީގައި ހުރި ކިރުތަށި އެއްފަހަރާ ދަމާލަމުންނެވެ.\n"ނަތާ ކީއްވެ ނުބުނީ އަމީދައްތަގެ ޑޮކްޓަރ އަކީ ނާހިދޭ... ނަސީބެއްނު އިނގުނުކަން" ކޮޓަރިއަށް ވަދެވުމާއެކު އަޒްކާ ވާހަކަދެއްކިއެވެ.\n"ހަމަ ހުވާކޮށްފަ މިބުނީ ނަތާއަކަށް ނޭނގޭ. ދެންމެގަ މަންމަ އެހެން ބުނީމަ މިއެނގުނީ" ނަތާޝާ އަވަހަށް ބުނެލިއެވެ.\n"ދެން ކިހިނެއްދާނީ ވެސް... އަހަރެން ބޭނުމެއްނޫން މިގެއިން ނާހިދަށް އަހަރެން ފެންނާކަށް" އެނދުގައި އިށީންނަމުން އަޒްކާ ބުނެލިއެވެ.\n"ދެން އަބަދަކު ތިހެނެއް ނޫޅެވޭނެއްނު. ކޮންމެސް އެއްދުވަހަކުން އޭނަގެ ކުރިމައްޗަށް އަރަންޖެހޭނެއްނު. އަބަދު ފިލައިގެން އުޅެވޭތަ...؟" ނަތާޝާ ވާހަކަދެއްކިއެވެ.\n"އިނގޭ ނޫޅެވޭނެކަން. އެކަމަކު މަސައްކަތް ކުރެވިދާނެއްނު...." އަޒްކާ ބުނެލިއެވެ. އޭނާގެ ދެލޯ ވަނީ ފެންކަޅިވެފައެވެ.\n"ތިގޮތަށް އުޅޭއިރު މާލްއަށް ފޯލް ނުވޭތަ...؟" ނަތާޝާ އަހާލިއެވެ.\n"ނުވޭ.. ދުވަހަކުވެސް ނުވާނެ.. ނާހިދުގެ ނަން މިހިތަކުން ދުވަހަކުވެސް ފިލައިގެން ނުދާނެ. އިނގޭ ދުވަހަކުވެސް އެ ލޯތްބެއް ދެން ނުލިބޭނެކަން" ލޯ ކައިރި ފޮހެލަމުން އަޒްކާ ވާހަކަދެއްކިއެވެ.\n"ދެން ތިވާހަކަތައް ދައްކައިގެން ރޯން އުޅޭނެކަމެއް ނެތް. ކޮންއިރަކުންތަ ދެން ސްކޭން އިނީ..؟" ނަތާޝާ ބޭނުންވީ ވާހަކައިގެ މިސްރާބު އެހެން ދިމާލަކަށް ބަދަލުކޮށްލާށެވެ.\n"މާދަން ނޫން އަނެއްދުވަހު. ނަތާ.....! ކުޑަ ފޭވަރއެއް ކޮށްދީބަލަ... ޕްލީޒް..." ނަތާޝާއާއި ދިމާލަށް އެނބުރިލަމުން އަޒްކާ ވާހަކަދެއްކިއެވެ.\n"އަވަހަށްބުނޭ... އަޒްކީ ބުނެފިއްޔާ ޖާނާއި މާލާއި ނަތާގެ ރާދު ވެސް ދީފާނަން...." ކޮޅަށް ތެދުވެ ހަށިގަނޑަށް ހަރަކާތެއް ގެންނަމުން ނަތާޝާ ބުނެލިއެވެ. އޭނާ ބޭނުންވީ އަޒްކާގެ ތުންފަތަށް ހިނިތުންވުމެއް ގެންނާށެވެ. ވީވެސް އެހެންނެވެ. އަޒްކާއަށް ހެވުނެވެ.\n"މަށެއް ނޫޅެން ނަތާގެ ރާއިދު ބޭނުންވެގެނެއް. މަށަށް ކަމެއް ކޮށްދެންޏާ އެންމެފަހަރަކު މަށަށް ނާހިދު ފެންނަގޮތް ހަދާދީބަލަ. ވަރަށް ދެކިލާހިތްވޭ... ދުރުން ނަމަވެސް....." އަޒްކާ ބުނެލިއެވެ. ނަތާޝާ އަޒްކާއަށް ބަލައިލިއެވެ. އަޒްކާގެ ދެލޮލުގައި ވަނީ އާދޭހެވެ.\n"ޕްލީޒް.... ވަން ލާސްޓް ޓައިމް. ޕްލީޒް ނަތާ... ސޭ ޔެސް..." ނަތާޝާގެ އަތުގައި ހިފާ ތަޅުވާލަމުން އަޒްކާ ވާހަކަދެއްކިއެވެ.\n"ވިލް ޓްރައި..." ނަތާޝާ ބުނެލިއެވެ. ވަގުތުން އަޒްކާ ނަތާޝާގެ ގައިގައި ބައްދާލިއެވެ. އިރުކޮޅަކުން ނަތާޝާ އަޒްކާ ކައިރީގައި ކަންތައް ކުރަންވީ ގޮތް ކިޔާދިނެވެ. އޭނާ ކޮޓަރިން ނިކުތުމާއެކު އަޒްކާގެ ތުންފަތަށް ހިނިތުންވުމެއް ވެރިވިއެވެ. އެހާއިރުން ފެށިގެން އޭނާ އިންތިޒާރުގެ ވަގުތުތައް ގުނަން ފެށިއެވެ.\nއެއްގަޑީރުގެ ސެޝަނަކަށްފަހު ނާހިދު ނިންމާލާފައި ތެދުވިއެވެ. ފަރީޝާއާއި ނުޝައިބާ ނާހިދާއި ސަލާންކޮށްލިއެވެ. ނާހިދު އަތް ދިއްކޮށްލުމުން އަޅާނުލާ އިރުކޮޅަކު އިނުމަށްފަހު އަމީޒާ ސަލާންކޮށްލިއެވެ.\n"ސެޝަން ނިންމާލީތަ...؟" ކުއްލިއަކަށް އައިސް ހުއްޓުނު ނަތާޝާ އަހާލިއެވެ. ނާހިދުގެ ނަޒަރު ނަތާޝާއަށް ހުއްޓުނެވެ.\n"ނަތާއަށް އަދި ކިރިޔާ މިއިނގުނީ އަމީދައްތަގެ ޑޮކްޓަރަކީ ޑރ.ނާހިދުކަން. މިރޭ ގެއަށް ދާންވާނީ ކޮފީ ބޮއެގެން. ދުރުވޭ ނަތާއާއެކު..." ނަތާޝާ ބުނެލިއެވެ. ނާހިދު ދެކޮޅަށް އެއްޗެއް ބުނަން އުޅުނު ވަގުތު ނަތާޝާގެ ވާހަކަތަކަށް ބާރުލާ ނުޝައިބާ ވާހަކަދެއްކުމުން އެއްޗެއް ބުނަން ނުކެރުނެވެ.\n"ދެން ހިނގާ. ގިނަގިނަ ފަހަރަކު މިކަހަލަ ފުރުޞަތެއް ނުލިބޭނެ..." ދެމާނަ އެކުލެވޭ ޖުމްލައެއް ނަތާޝާ ބުނެލިއެވެ. އެހެންގޮތެއް ނެތުމުން ނަތާޝާގެ ފަހަތުން ނާހިދް ހިނގައިގަތެވެ.\nމޭޒު ކައިރީގައި އިށީނުމަށްފަހު ނާހިދު ފޯނާއި ކުޅެންފެށިއެވެ. ކޮފީތަށި ހަދައިގެން ގެނެސް ނާހިދު ކުރިމަތީގައި ބަހައްޓަމުން ނަތާޝާ ނާހިދާއި ދިމާލުން މޭޒުގެ އަނެއްފަރާތުގައި އިށީނެވެ. އެއަށްފަހު އަޒްކާ ފޯނުން މެސެޖެއް ލިޔެލާފައި އަޒްކާގެ ނަންބަރަށް ފޮނުވާލިއެވެ.\n"ނާހިދް ރަނގަޅުތަ....؟" ނާހިދު ބަސްނުކިޔާ ކޮފީ ބޯން ފެށުމުން ނަތާޝާ ވާހަކަދެއްކިއެވެ.\n"އަލްހަމްދުލިއްލާހް.... ވަރަށް ރަނގަޅު" ނާހިދު ދިނީ ކުރު ޖަވާބެކެވެ. ބަދިގެބަޔާއި މައްޗަށް އަރަން ހުރި ސިޑިއާއި ދެމެދުގައިވާ ތަނބެއްގެ ފުރަގަހުގައި ހުރި އަޒްކާއަށް ނަތާޝާ ކަޅިއެއް އެއްލިއެވެ. އަޒްކާ ނާހިދުގެ މޫނަށް ބަލަހައްޓައިގެން ހުރީ ލޯބިން ފުރިގެންވީ ބެލުމަކުންނެވެ. ލޮލުގައިވީ ކަރުނަތައް އެހިސާބުންވެސް ނަތާޝާއަށް ސިއްރެއް ނުވިއެވެ.\n"ނާހިދު ނޫޅެންތަ މެރީކުރާކަށް. މިބުނީ އަޒްކީއަށް ވެއިޓްކުރަނީހޭ އަދިވެސް" އަހަން ނާހަން އިނދެފައިވެސް ނަތާޝާ އަހާލިއެވެ. ނާހިދު ނަތާޝާއަށް ނަޒަރެއްދިނެވެ.\n"ތިއީ މީހަކު ބުނެގެން މަށާ ކުރި ސުވާލެއްތަ...؟" ނާހިދު އަހާލިއެވެ.\n"ނޫން... ހަމަ ހިތަށް އެރީމަ އަހާލީ" ނަތާޝާ ބުނެލިއެވެ.\n"އެހެންވިއްޔާ ބުނެފާނަން. އަހަރެންގެ އެދުވަސްތައް މާޒީއާއި އެކުވެގެން ގޮއްސި. ވަގުތާއި ހާލަތު ބަދަލުވަމުން ދިޔަވަރަކަށް ދިޔައީ އަހަރެންގެ ހިތް ވެސް ބަދަލުވަމުން. މާނައަކީ އަހަރެން އަޒްކާއަށް އިންތިޒާރެއް ނުކުރަމޭ. އެހެންނޫނަސް އަހަރެންނަކީ މީހެއްގެ އަންބެއްގެ ފަހަތުން ދުވާނެ މީހެއްނޫން. ނަތާއާއި އަޒްކާ ދިމާވެގެން އަހަރެންގެ ވާހަކައެއް އަހައިފިއްޔާ ބުނެދޭތި އަހަރެން މިބުނިގޮތަށް.... ވަގުތު ޖެހުނީމަ ﷲ އިރާދަކުރެއްވިއްޔާ އަހަރެންވެސް ދިރިއުޅުމެއް ފަށާނަން" ފެންތަށިން ކޯވަރެއް ބޯލަމުން ނާހިދް ތެދުވެ ދާން ހިނގައިގަތެވެ.\n"ނަތާ....! ތޭންކްސް ފޯރ ދަ ކޮފީ..." ނަތާޝާއާއި ވާހަކަދެއްކުނީ ހަރުކަށި ކޮށްކަން އިނގުމުން ނާހިދު އެނބުރިލާފައި ބުނެލިއެވެ. އޭނާ ނިކުމެގެން ދިޔައީ ފިލާހުރި އަޒްކާގެ ކުރިމަތިން އަޅާފައެވެ. ނާހިދު ނިކުތްކަން ޔަޤީންވުމާއެކު ނަތާޝާ ދުވެފައި ގޮސް ހުއްޓުނީ އަޒްކާގެ ކުރިމަތީގައެވެ. ރޮވިފައި ހުރި އަޒްކާ ފެނުމުން ނަތާޝާ ހިތުގައި ރިއްސާލިއެވެ.\n"އަހަންނަށް ހުރިހާ އެއްޗެއް އަޑުއިވިއްޖެ" ނަތާޝާގެ ކޮނޑުގައި ބޯއަޅާލަމުން އަޒްކާ ބުނެލިއެވެ. އޭނާއަށް ރޮވެމުން ދިޔައިރު ނަތާޝާ ހުރީ އަޒްކާގެ ބުރަކަށީގައި ފިރުމާލަ ފިރުމާލައެވެ.


Banguraa gengulhunu meehaku 54,000 rufiyaa in joorimanaakoffi\nބިޔަރު ދަޅުތަކެއް-- ފޮޓޯ: ހަޑްޖެން\nބަނގުރާ ގެންގުޅުނު މީހަކު 54،000 ރުފިޔާ އިން ޖޫރިމަނާކޮށް، އެއް މަސް ތެރޭ ފައިސާ ދައްކަން އަންގައިފި\nބަނގުރާ ގެންގުޅުނު މީހަކު 54،000 ރުފިޔާ އިން ޖޫރިމަނާ ކުރުމަށް ފަހު އެ ފައިސާ އެއް މަސް ދުވަހުގެ ތެރޭގައި ދެއްކުމަށް ކްރިމިނަލް ކޯޓުން ހުކުމްކޮށްފި އެވެ.\nބަނގުރާ ގެންގުޅުނުކަން ޝަރީއަތަށް ސާބިތުވުމުން ކްރިމިނަލް ކޯޓުން ޖޫރިމަނާކޮށްފައި ވަނީ ޅ. ހިންނަވަރު، ރަބީއީމަންޒިލް، އިބްރާހީމް ޒައީމްއެވެ. އޭނާގެ މައްޗަށް ދައުލަތުން އުފުލާފައި ވަނީ ކުށެއް ކުރުމުގެ އާލާތެއް އަތުގައި ބެހެއްޓުމުގެ ކުށުގެ ދައުވާއެވެ.\nމިދިޔަ އާދީއްތަ ދުވަހު ކްރިމިނަލް ކޯޓުން ހުކުމްކުރި އިރު ޒައީމް ހައްޔަރުކޮށްފައިވަނީ މިދިޔަ އަހަރު ޖުލައި މަހުގެ އެއް ވަނަ ދުވަހުއެވެ. އެދުވަހު އޭނާ ފުލުހުންގެ ބެލުމުގެ ދަށަށް ގެންގޮސްފައިވަނީ ވިލިމާލޭ ބީއެމްއެލް ކައިރީ މަސްތުވެގެން ހުރެ އަޑުގަދަކުރަނިކޮށެވެ.\nފުލުހުންގެ ބެލުމުގެ ދަށަށް ޒައީމްގެނެސް އޭނާ ވަނީ ވިލިމާލޭ ފުލުސް އޮފީހަށް ހާޒިރުކޮށްފައެވެ. ފުލުހުން އޭނާގެ ހަށިގަނޑު ބަލާފާސް ކުރިއިރު، ޒައީމް ލައިގެން ހުރި ޖީންސްގެ ކަނާތް ފަރާތު ފައިކުރި ތެރެއިން ވަނީ ހަޑްޖެން ބްރޭންޑްގެ ބިޔަރު ދަޅެއް ފެނިފައެވެ.\nކްރިމިނަލް ކޯޓުގެ ހުކުމްގައި ބުނެފައިވަނީ މިމައްސަލާގެ އިބްތިދާއީ އަޑުއެހުމުގައި އާއި ޝަރީއަތުގެ މަޖިލީހުގައި އެދަޅަކީ ޒައީމްގެ ދަޅެއް ކަމަށް އޭނާ އިއުތިރާފްވެފައިވާ ކަމަށެވެ. އެހެންކަމުން 54،000 ރުފިޔާއިން ޒައީމް ޖޫރިމަނާކޮށް އެއް މަސް ދުވަސްތެރޭ އެފައިސާ މޯލްޑިވްސް އިންލެންޑް ރެވެނިއު އޮތޯރިޓީ (މީރާ) އަށް ދެއްކުމަށް ވަނީ ހުކުމްކޮށްފައެވެ.\nބަނގުރާ ކްރިމިނަލް ކޯޓް ވިލިމާލެ ފުލުހުން\nބިޔަރު ދަޅެއް ގަންނަންލިބޭނެ އެންމެ އަގުބޮޑުކޮށްވެސް3ޑޮލަރަށް! ސަދޫމު ކޯޓުން ބައިލައްކަ ރުފިޔާއިން ޖޫރިމަނާތިކުރީ ކޮންގޮތަކުން؟ ބިލިއަނުން ރައްޔިތުންގެ ފައިސާ ވަގަށްނެގި މީހުން އުޑުގަ ޖެހެންދެން ގެދޮރު އިމާރާތްކުރާއިރު އެކަމެއް ހުއްޓުވޭތަ؟ އަދުލުވެރި ހުކުމް ނެރެނީ ތިޔަ ހަ...މް ފަނޑިޔާރުން ގުރުއާނުގެ ކޮން ދަލީލަކަށް ރިއާޔަތްކޮށްފަތަ؟ ތީވާ ވަރުގަދަ ކޯޓެއް!


Dho?! Mi kudhin dhakkai dhinee "Ruku Alhaane" thaafaathu gotheh\nމި ކުދިން ދައްކައިދިނީ "ރުކު އަޅާނެ" ތަފާތު ގޮތެއް\nއާދަޔާ ޚިލާފު ގޮތަކަށް ކުދިންތަކެއް ރުކު އަޅާ ފޮޓޯއެއް ސޯޝަލް މީޑިއާގައި ވައިގައިހިފުމުން، އެއް ބަޔަކު ހީހީފައި މި ފޮޓޯ ޝެއާކުރަމުން ދިޔައިރު، އަހަރެމެން އެންމެ ޝައުގުވެރިވީ އަސްލު މިއީ ކިހިނެއް ކުރި ކަމެއްތޯ ބެލުމަށެވެ؛ ރުކު އަޅަން މި ތިން ކުދިން ތިބީ، އެއް ކުއްޖަކު އަނެއް ކުއްޖެއްގެ އަތްމަތީގައި ވަރަށް ހަމަޖެހިލައިގެން އިށީނދެ އިނދެގެންނެވެ. ބައެއް ރައްޓެހިން ގާތުގައި ވެސް މި ވާހަކަ ދައްކަމުން އަންނަނިކޮށް، މި ފޮޓޯގެ ވެރިފަރާތް، 20 އަހަރުގެ އަހްމަދު އަމާން ދޫކޮށްލީ ކުރު ވީޑިއޯއެކެވެ. ތަފާތު ގޮތަކަށް، އެ ކުދިން ރުކު އެޅި ގޮތް އެނގުނީ އެހާ ހިސާބުންނެވެ.\nއަސްލު މިއީ ފޮޓޯޝޮޕްކޮށްފައިވާ ފޮޓޯއެކެވެ. މަގުސަދަކަށްވީ އެންމެން ހެއްވާލުމެވެ. އަމާން ވަނީ ކުރިން ވެސް މި ކަހަލަ މަޖާ ފޮޓޯތަކެއް ނަގައިފަ އެވެ. އެ ފޮޓޯތަކަށް ވެސް ވަރަށް ބޮޑު ސަމާލުކަމެއް ލިބުނެވެ.\nރުކު އަޅާ ފޮޓޯގެ އަސްލު ފޮޓޯ.-- ފޮޓޯ: އަހްމަދު އަމާން\nރުކު އަޅާ ފޮޓޯގައި މި ފެންނަ ކުދިންނަކީ، އަދި އެހެން ފޮޓޯތަކުން ފެންނަ ކުދިންނަކީ ވެސް އަމާންގެ އާއިލާ ކުދިންތަކެކެވެ. އެއީ ޝާފީ އާއި އަޝްކާން އާއި އަޒާން އަދި އަލާއު އެވެ. އަދި މި ފޮޓޯ ނަގާފައި ވަނީ އެމީހުން އުފަން ރަށް، ފ.ނިލަންދޫގަ އެވެ. އެ ރަށް ޕްރޮމޯޓްކުރުމަކީ ވެސް މި ފޮޓޯތަކުގެ މަގުސަދެކެވެ. އަދި ކޮންމެ ފޮޓޯއެއް ޝެއާކުރަމުން ވެސް ޖަހާފައި ވަނީ "#ވިޒިޓްނިލަންދޫ" އެވެ.\nމީގެ އަސްލު ފޮޓޯގައި މި ކުދިން ރުކު އަޅަނީ ދެ ހަރުގަނޑުގެ މައްޗަށް އަރާ ތިބެގެންނެވެ. ފޮޓޯޝޮޕުން އެ ހަރުގަނޑު ފޮހެލީ އެވެ. މި ފޮޓޯ ނެގުމުގެ ކުރިން ޕްލޭނެއް ވެސް ހެދި އެވެ.\nރުކު އަޅާ ފޮޓޯ ނަގަން ހެދި ޕްލޭން.-- ފޮޓޯ: އަހްމަދު އަމާން\n"އެ ހަރުގަނޑުތަކުގެ ހިޔަނި ވެސް ފޮހެލިން، އެކަމަކު ވަރަށް ބޮޑަށް ހުންނާނެ ރީއްޗަށް ހިޔަނި ނުފިލުވި ހުރިކަން އެނގެން. ވަރަށް ރަނގަޅަށް ބަލައިފި މީހަކަށް ނޯޓިސް ވާނެ،" މި ފޮޓޯގެ ކަނާތު ކަނުން އޭނާގެ ޓްރައިޕޮޑްގެ ބައެއް ވެސް ފެންނާނެ ކަމަށް ބުންޏެވެ.\nކުރިން ނެގި ފޮޓޯތަކުގެ ތެރެއިން އެއް ފޮޓޯގައި ފެންނަނީ ރަށުގެ އެކި ތަންތަނުގައި ބަނޑުވަތަށް އޮށޯވެއޮވެ ނަގާފައިވާ މަންޒަރެކެވެ. އަދި ދެ ވަނަ އަށް ވައިގައިހިފި ފޮޓޯތަކުން ފެންނަނީ މޮޕެއްގެ މަތީގައި އިށީނދެއިނދެ "އުދުހޭ" ތަނެވެ.\n"މިއީ އިންޓަނެޓުން އަހަންނަށް ފެންނަ އެއްޗެހި. ދެން އަމިއްލަ ޓުވިސްޓެއް ވެސް ގެނެސްފައި ހުންނާނީ،" މެލޭޝިއާގައި އާޓިފިޝަލް އިންޓެލިޖެންސް ކިޔަވަމުން އަންނަ އަމަން ބުންޏެވެ. މި ސެމިސްޓާގައި އޮންލައިންކޮށް ކިޔާވާތީ އޭނާ ހުރީ ރަށަށް އައިހެވެ. އަދި ލިބޭ ހުސް ވަގުތުގައި އާއިލާގެ ކުދިންނާ އެކު ރަށުގައި މި ކަހަލަ މަޖާ ކަންކަން ކޮށްލަ އެވެ.\n"ދެ ވަނައަށް ނެގި ފޮޓޯ އިންސްޕަޔާވެފައި އޭނީ ހެރީ ޕޮޓާ އިން،" މޮޕެއްގެ މަތީގައި އިށީނދެއިނދެގެން "އުދުހޭ" ފޮޓޯގެ ވާހަކަދައްކަމުން އޭނާ ބުންޏެވެ.\nއެންމެ ފުރަތަމަ ނެގި ފޮޓޯއަކީ އިންސްޓަގްރާމަށް "ޖެހި" ޖޯކެކެވެ.\n"މީހުން އެކި ތަންތަނަށް ގޮސް ފޮޓޯ ނަގާއިރު، އެ ތަނަކުން ފެންނަ ރީތި މަންޒަރުގެ ފޮޓޯ ނެގުމުގެ ބަދަލުގައި ފޯކަސް ކުރާނީ އަމިއްލަ ފޮޓޯ ނެގުމަށް. އެހެންވެ، މި ފޮޓޯގައި އެ ކުދިން ބަނޑުވަތަށް ބޭއްވީ،" އޭނާ ބުންޏެވެ.\nފޮޓޯޝޮޕްކޮށްފައި ވަނީ އެންމެ ފަހުން ނެގި ފޮޓޯ އެކަންޏެވެ.\n"މިސާލަކަށް މޮޕުގެ މަތީގައި އިންނަ ފޮޓޯ ނަގާފައި އެހުރީ އެ ކުދިން ފުއްމާލި ގަޑީގައި. ހައި ޝަޓާ ސްޕީޑްގައި ނެގީމަ އެގޮތަށް ވަރަށް ރީތިކޮށް ހުންނާނެ،" އޭނާ ބުންޏެވެ.\nއަހްމަދު އަމާންއާ އެކު ފޮޓޯތަކުން ފެންނަ އޭނާގެ އާއިލާގެ ކުދިން.\nމި ފޮޓޯތައް ނަގާފައި ވަނީ ވެސް މެންދުރުގެ އެންމެ އަވިގަދަ ގަޑީގަ އެވެ. އެއީ ހައި ޝަޓާ ސްޕީޑްގައި ފޮޓޯ ނެގުމުން، ފޮޓޯ ވަރަށް އަނދިރިކޮށް ހުންނާނެތީ އެވެ. އަދި ލައިޓެއްގެ ގޮތުގައި އަމާން ބޭނުންކުރީ އިރުގެ އަލި ކަމަށް ވާތީ އެވެ. މި ފޮޓޯތައް ނަގަން މި ކުދިން ވަރަށް ގިނަ ވަގުތު ވެސް ހޭދަކުރި އެވެ. އެންމެ ފަހުން ނެގި ފޮޓޯ އަކީ ތިން ގަޑިއިރުގެ މަސައްކަތެވެ.\nކުޑަކުދިން ފޮޓޯގްރަފީ ފޮޓޯޝޮޕް ފ. ނިލަންދޫ


French League Gai Messi Jehi Furathama Landaa Eku PSG Ah Molheh - Vaguthu\nފްރެންޗް ލީގުގައި މެސީ ޖެހި ފުރަތަމަ ލަނޑާއެކު ޕީއެސްޖީއަށް މޮޅެއް\nފްރެންޗް ލީގަށް އާޖެންޓީނާގެ ތަރި ލިއޮނެލް މެސީ ކުޅެން ފެށިފަހުން ކާމިޔާބުކުރި ފުރަތަމަ ލަނޑާއެކު ޕީއެސްޖީން ނޯންޓްސް ގެ މައްޗަށް އަތްގަދަކޮށްފިއެވެ.\nއަމިއްލަ ދަނޑުގައި ޕީއެސްޖީ ކުޅުނު މި މެޗު އެ ޓީމު ކާމިޔާބުކޮށްފައިވަނީ 3-1 ގެ ނަތީޖާއަކުންނެވެ. މި މެޗުގައި ޕީއެސްޖީގެ ފަރާތުން މޮޅު ކުޅުމެއް ފެނިފައިވެއެވެ.\nމި މޮޅާއެކު ޕީއެސްޖީ އެއްވަނައިގައި އޮތީ 12 ޕޮއިންޓުގެ ލީޑެއްގައެވެ. އެއީ ކުޅުނު 14 މެޗުން ލިބުނު 37 ޕޮއިންޓާއެކު އެވެ. ދެވަނައިގައި އޮތް ރެންއަށް ލިބެނީ 25 ޕޮއިންޓެވެ. އެއީ 14 މެޗުންނެވެ. ނޯންޓް އޮތީ ތާވަލުގެ 11 ވަނައިގައެވެ.\nމެޗުގެ ވަރަށް ކުރީކޮޅު ޕީއެސްޖީން ވަނީ ލީޑު ނަގާފައެވެ. އެގޮތުން މެޗުގެ ދެވަނަ މިނެޓުގައި ކީލިއަން އެމްބާޕޭ ވަނީ ޕީއެސްޖީއަށް ލީޑުނަގައިދީފައެވެ. މިއީ ލެއާންޑްރޯ ޕަރެޑޭސްގެ އެހީތެރިކަމާއެކު އޭނާ ކާމިޔާބުކުރި ލަނޑެކެވެ. މި ލަނޑު އެމްބާޕޭ ކާމިޔާބުކުރީ ނޯންޓްސް ރަނގަޅަށް ކުޅުމުގެ ތެރެއަށް ނުވަދެވި އުޅެނިކޮށެވެ.\nފުރަތަމަ ހާފު މި ނަތީޖާގައި އޮވެ ނިމުނު ނަމަވެސް ދެވަނަ ހާފުގައި ޕީއެސްޖީއަށް މައްސަލައެއް ކުރިމަތިވިއެވެ. އޭރިއާ ބޭރުން ނޯންޓްސްގެ ލުޑޮވިޗް ބްލާސްއަށް ފައުލުކުރުމުން ޕީއެސްޖީގެ ކީޕަރު ކޭލޯ ނަވާސްއަށް ވަނީ ރަތެއް ދައްކާފައެވެ.\nއެއް ކުޅުންތެރިއަކު މަދުން ކުޅެނިކޮށް އޭގެ ފައިދާ ނަގައިގެން މެޗުގެ 76 ވަނަ މިނެޓުގައި ނޯންޓްސް ވަނީ ނަތީޖާ ހަމަހަމަކޮށްފައެވެ. މިއީ ރަންޑަލް ކޮލޯ މުއާނީ ކާމިޔާބުކުރި ލަނޑެކެވެ. މި ލަނޑު ޖެހިތާ ޕީއެސްޖީން އަނެއްކާވެސް ލީޑުނެގިއެވެ. އެކަމަކު މިއީ ނޯންޓްސްގެ ކުޅުންތެރިއެއް އަތުން ބައިކޮޅަށް ވަން ލަނޑެކެވެ.\nޕީއެސްޖީގެ ތިންވަނަ ލަނޑު ފެނިގެންދިޔައީ މެޗު ނިމެން ތިން މިނެޓަށްވެފައި ވަނިކޮށެވެ. މިއީ ލިއޮނަލް މެސީ ކާމިޔާބުކުރި ހިތްގައިމު ރީތި ލަނޑެކެވެ. މިއީ މި ސީޒަނުގައި ޕީއެސްޖީއަށް ބަދަލުވިފަހުން މެސީ ލީގުގައި ޖެހި ފުރަތަމަ ލަނޑެވެ.\nވައިނަލްޑަމް ޕީއެސްޖީ ބަލިނުވެ ސަލާމަތްކޮށްދިން އިރު ސިޓީ އެއްވަނައަށް\nޕީއެސްޖީން ރާމޮސްގެ އެއްބަސްވުން އުވާލުމުގެ ވިސްނުމެއް


Lockdown gai Preity miulhenee dhanduverikan kurumugai\n04 ޑިސެމްބަރ 2020 - 15:33:08\nބޮލީވުޑުގައި ފިޔަ ޖަހާލި، ޕްރިތީ ޒިންތާ ބޮލީވުޑުގެ ފިލްމަކުން ނުފެންނަތާ ގިނަ އަހަރުތަކެއް ވެއްޖެ އެވެ. ލޮސް އޭންޖަލްސްގައި މިވަގުތު ހުރި ޕްރިތީ މިވަނީ އެގައުމު ތިން ހަފުތާގެ ލޮކްޑައުނެއްގައި އޮތުމާއެކު ގޭގައި ދަނޑުވެރިކަން ކުރަން ފަށާފަ އެވެ.\nއިންސްޓަގްރާމު މެދުވެރިކޮށް ޕްރިތީ އެކަން ހިއްސާކޮށް ބުނެފައި މިވަނީ އެލްއޭ މިވަގުތު ލޮކްޑައުނެއްގައި އޮތުމާއެކު އޭނާ އެންމެ ގަޔާވާ އެއް މަސައްކަތަށް އެނބުރި އައިސްފައިވާ ކަމަށެވެ.\nޕްރިތީ ހިއްސާކުރި ވީޑިއޯތަކުން އޭނާ ގަސް ހައްދާ ތަނުގައި ލުނބޯ ގަސް ވެސް ހުރި މަންޒަރު ފެނެ އެވެ. އެގޮތުން އެ ގަހުގައި ލުނބޯ އަޅާއި ފުރިފައި އޮތް މަންޒަރު ވެސް ފެނިގެންދެ އެވެ. އަދި ޓޮމާޓޯ ފަދަ އެއްޗެހި ވެސް ހައްދާފައިވެ އެވެ.\nއެ ވީޑިއޯ ހިއްސާކޮށް ޕްރިތީ ވަނީ އެ ވީޑިއޯ ބެލުމަށް ފަހު، އޭނާގެ މަންމަ ވަރަށް ފަހުރުވެރިވާނެ ކަމަށާއި ސަބަބަކީ އެ މަަސައްކަތް ކުރަން އިންސްޕަޔާވީ މަންމަގެ ފަރާތުން ކަމަށް ބުނެފަ އެވެ.\nޕްރިތީ އެންމެ ފަހުން ފެނިގެން ދިޔައީ "ބައްޔާޖީ ސުޕާހިޓް" އިންނެވެ. އެފިލްމު ނެރެފައިވަނީ 2018 ވަނަ އަހަރު އެވެ.\nހަރީމް ރާއްޖޭގައި ކުޅުނު ވީޑިއޯތަކަށް 25 މިލިއަން ވިއުސް!\nބައްޕައަށް ދޮގު ހަދާ ޖާންވީ ދިޔައީ ދަތުރެއް\nފުލުހުންނަށް ވައްތަރު ޖެއްސީ ޓިކްޓޮކް ތަރި ހަރީމް!\nފިރިހެން ކުދިންގެ ހިތްތައް ކަތިލި ޕްރިޔާ މިހާރު ކޮބާ؟


Vai Saafu Kurumah Airport Gai Gass Indhaifi - Vaguthu\nވައި ސާފު ކުރުމަށް އެއަރޕޯޓްގައި ގަސް އިންދައިފި\nވައި ސާފު ކުރުމަށް އެއަރޕޯޓްތަކުގައި ވަރަށް ގިނަ އާލާތްތަށް ބޭނުން ކުރެއެވެ. ބޮޑު އަގުގައި އާލާތްތައް ގަނެ އެހަރު ކުރުމަށްވެސް ބޮޑެތި ޚަރަދު ތަކެއް ކުރެއެވެ. ނަމަވެސް އިންޑިއާގެ ނިއު ޑެއްލީ އެއަރޕޯޓްގައި ކަން މިކުރީ ތަފާތު ގޮތަކަށެވެ.\nޤުދުރަތީ ގޮތުން ވައި ސާފުކޮށްދޭ އެކައްޗަކީ ގަހެވެ. މިހެންކަމުން ޑެއްލީގެ އެއަރޕޯޓްގައި ވައި ސާފު ކުރުމަށް ބޭނުން ކުރީ ގަހެވެ. ޑެއްލީ އިންޓަރނޭޝަނަލް އެއަރޕޯޓްގައި މިގޮތަށް ވައިސާފު ކުރުުމަށް ޖުމްލަ 35،000 އަށްވުރެ ގިނަ ގަސް ހައްދާފައި ހުރެއެވެ.\nއެއަރޕޯޓްއިން ހާމަ ކުރާ ގޮތުގައި މިގޮތަށް މިކަން ކުރުމަށް ނިންމާފައިވަނީ އެތަނުން ޚިދުމަތް ލިބިގަންނަ ކަސްޓަމަރުންނަށް ހިތްފަސޭހަ މާހައުލެއް ހޯދައިދިނުމުގެ އިތުރުން، ތިމާވެއްޓާ ވީހާވެސް ރައްޓެހި ގޮތެއްގައި ކަންކަން ކުރުމުގެ މަޤްސަދުގައެވެ.\n" ކޮންމެ އަހަރަކުވެސް އެތައް ސަތޭކަ ގަހެއް އިތުރު ކުރަމުން މިދަނީ. ހުރިހާ ކަސްޓަމަރުންނަށްވެސް ވަރަށް ކަމުދޭ މިގޮތަށް ގަސް ހައްދާފައި ހުރީމަ. އަނެއްކާ ތިމާވެއްޓަށްވެސް މިކަމުގެ ސަބަބުން އެތައް ފައިދާ ތަކެއް މިލިބެމުންދަނީ މިކަމުން. " އެއަރޕޯޓްގެ އޮޕަރޭޓިން އޮފިސަރަކު ވިދާޅުވިއެވެ.\nޑެއްލީ އިންޓަރނޭޝަނަލް އެއަރޕޯޓްގެ އެތެރޭގެ އިތުުރުން އެއަރޕޯޓްގެ ބޭރުގައިވެސް ގިނަ އަދަދެއްގެ ގަސްވަނީ ހައްދާފައެވެ. އެއަރޕޯޓްއިން މައުލޫމާތު ދޭ ގޮތުގައި މިގޮތަށް މިކަން ކުރުމުގެ ސަބަބުން ވައި ސާފު ކުރުމަށް ދާ ޚަރަދު ވަރަށް ބޮޑުތަން މަދުވެއެވެ.


Rangalhu baiverieh libihjenama kaiveni kurevidhaane: Thushar\nރަނގަޅު ބައިވެރިއެއް ލިބިއްޖެނަމަ ކައިވެނި ކުރެވިދާނެ: ތުޝާރު\nތުޝާރު އޭނާގެ ދަރިފުޅާއެކު (ކ) އަދި ޖީތެންދުރަ އޭނާގެ ކާފަ ދަރިންނާއެކު\nކުރީގެ މަޝްހޫރު އެކްޓަރު ޖީތެންދުރަގެ ދެ ދަރިން ކަމަށްވާ ތުޝާރު ކަޕޫރާއި އެކްތާ ކަޕޫރު ދުވަހަކު ވެސް ކައިވެންޏެއް ނުކުރެ އެވެ. މި ދެ ބެންނަކީ ފިލްމާއި ޓެލެވިޒަން އިންޑަސްޓްރީގައި މަސައްކަތްކުރާ ބަޔަކަށް ވާއިރު އެމީހުން ކައިވެނި ނުކޮށް ސަރަގޭޓް މަންމައިންގެ ފަރާތުން ދަރިން ހޯދުމުން ގިނަ ބަޔެއްގެ މަލާމާތް އެމީހުންނަށް ދަނީ ރައްދުވަމުންނެވެ. އަދި އެ މީހުން ދުވަހަކު ވެސް ދެން ކައިވެންޏެއް ނުކުރާނެކަމަށް ބުނެ ފާޑު ކިޔާ މީހުން ވެސް މަދެއް ނޫނެވެ.\nފާޑު ކިޔާ މީހުންނަށް ޖަވާބު ދެމުން ތުޝާރު ބުނި ގޮތުގައި ހަޔާތުގެ ބައިވެރިޔަކާ ނުލައި ވެސް އޭނާގެ ދިރިއުޅުން ފުރިހަމަ އެވެ. ސަރަގޭޓް މަންމައެއްގެ ފަރާތުން 2016 ގައި ދަރިއަކު ހޯދައި ބައްޕައަކަށް ވުމަށްފަހު ކުރެވުނު ތަޖުރިބާތައް ލިޔެފައިވާ ފޮތެއް މިހާރު ތުޝާރު ވަނީ ލިޔެފަ އެވެ. އެ ފޮތުގެ ނަމަކީ "ބެޗްލާ ޑޭޑް: މައި ޖާނީ ޓު ފާދާހުޑް އެންޑް މޯ" އެވެ.\nއިންޑިޔާގެ ނޫހަކަށް ދިން އިންޓަވިއު އެއްގައި ތުޝާރު ބުނީ ހަޔާތުގެ ބައިވެރިޔަކު ހޯދާކަށް އޭނާ މަސައްކަތެއް ނުކުރެ އެވެ. ނަމަވެސް ރަނގަޅު މީހަކު ލިބިއްޖިއްޔާ ކައިވެނި ކުރަން ވެސް އޭނާ ތައްޔާރެވެ. ނަމަވެސް އޭގެ މާނައަކީ އޭނާގެ ދިރިއުޅުމުގައި އެއްވެސް އުނިކަމެއް ހުރުމެއް ނޫނެވެ.\nތުޝާރުގެ ދައްތަ އެކްތާ ވެސް ވަނީ ސަރަގޭޓް މަންމައެއްގެ ފަރާތުން ދަރިއަކު ހޯދައި މަންމައަކަށް ވެފަ އެވެ. އޭނާގެ ދަރިފުޅުގެ ނަމަކީ ރަވީ އެވެ. މިއީ ޖީތެންދުރަގެ އަސްލު ނަމެވެ.\nޖީތެންދުރަގެ ދެ ދަރިން ވެސް ދަރިން ހޯދީ އެމީހުންގެ މައިންބަފައިންނަށް މާމަ / ކާފަ ދަރިން ނެތުމުން އެ ލިބޭ ހިތްދަތިކަމުން ސަލާމަތް ކޮށްދިނުމަށްކަމަށް ވެސް އެމީހުން ބުނެފައި ވެއެވެ.\nވަރި ކައިވެނި އެކްތާ ކަޕޫރު


އެއީ އަހަރެން ދަސްކޮށްދިން ގޮތެއް ނޫންނެވެ. އަހަރެންގެ ކިބައިގައި ހުރި ސިފައެއް ވެސް ނޫނެވެ. ދަރިފުޅު އެހެން އެ އުޅެނީ ކީއްވެ ހެއްޔެވެ؟ އެގޮތަށް ކަންތައް ކުރަނީ ކޮން ސަބަބަކާ ހުރެ ހެއްޔެވެ؟ އަހަރެންގެ ހިތާ ކުރެވެމުން ދިޔަ ސުވާލުތައް ވީއިތުރެވެ. ޝަކުވާތައް ވީ ގިނައެވެ. އެންމެ ފަހުން ހިތްހަމަ ނުޖެހިގެން އަހަރެންނަށް ބުނެވުނެވެ.\n"ދެން ތި ދޫނި ގެންގުޅޭނެ ކަމެއް ނެތް. މިހާރު ދަރިފުޅު ތީ ނުވިސްނޭ ވަރުގެ ކުޑަ ކުއްޖެއް ނޫން. ތި ދޫންޏަކާ ހަދާ މިހާރު ރޭގަނދު ނިދޭ ވަރެއްވެސް ނޫން"\n"ބަލަ ބައްޕައެއް ނޫންތަ މި ދޫނި ވެސް ގަނެދިނީ. މިފަދަ ތަކެއްޗަށް އޯގާތެރިވާންވާނެ. މިއަދު އެ ސޮރު ދޫކޮށްލައިފި ނަމަ އަމިއްލައަށް އަކަށް ނޫޅެވޭނެ. މި އޮތް ހުރިހައި ދުވަހު މި ގެންގުޅުނީ މި ގޭގައި. ފަރިތަވެފައި ހުންނާނީ އަހަރެމެން ދިނީމާ ކާން. އަމިއްލައަށް އެއްވެސް ކަމެއް ކުރާކަށް ނޭނގޭނެ" ދަރިފުޅު ދެއްކި ވާހަކަތައް ކިތަންމެހައި ވެސް ފުރިހަމައެވެ. އެކަމަކު އެ ވާހަކަތަކުން އަހަރެންގެ ވިސްނުން ބަދަލެއް ނުވިއެވެ.\n"އެ ސޮރުމެންނަށް އެނގޭނެ އަމިއްލައަށް ކާން. އަމިއްލައަށް ކާނާ ހޯދާނެ ގޮތް ވެސް އެނގޭނެ. އެ ސޮރުމެންގެ ކިބައިގައި ވަނީ އެ ސިފަ ލައްވާފައި" އަހަރެން ބުނީމެވެ.\n"ދެން އަހަރެން މިވާ ލޯތްބޯ. އެ ލޯތްބެއް އެހެން މީހަކަށް ނުދެވޭނެ. އެ ސޮރު ނެތްނަމަ އަހަރެން އުޅޭނީ ކިހިނެއް؟" ދަރިފުޅު ކުރީ އަހަރެންގެ ހިތް ވެސް ކުރި ސުވާލުތަކެކެވެ. އެކަމާ އަހަރެންވެސް ވިސްނި ސުވާލުތަކެކެވެ.\n"ދަރިފުޅު ކުޑައިރު އުޅުނީ ތިޔަ ދޫންޏަކާ އެކުއެއް ނޫން. އޭރު ދޫންޏެއް ނެތަސް ރަނގަޅު. އެހެންވީމާ މިހާރު ވެސް އުޅެވޭނެއްނު. ތިގޮތަށް ދޫނިފަދަ ތަކެތި މިހާރަކު ނުގެންގުޅޭނެ. ތިއީ މާކުރީގެ ކަމެއް" އަހަރެން އުޅުނީ ދަރިފުޅަށް ވިސްނައި ދެވޭތޯއެވެ.\n"ބަލަ ފިހާރަތަކުގައި އެ ވިއްކަނީ ގައިމު ގެންގުޅޭތީނު؟" ދަރިފުޅުގެ ރައްދު ޖަވާބު އައިލެއް ވަރަށް އަވަހެވެ.\n"ދެން ހެވޭ. އެކަމަކު ވެސް ބައްޕަ ބެނުމެއް ނޫން ގޭތެރޭގައި ދޫނި ގެންގުޅޭކަށް. ދެން ތި ދޫނި ދޫކޮށްލާ" އެހެން ބުނުމަށްފަހު އަހަރެން ނުކުތީ ބޭރަށެވެ. އަހަރެންގެ ހިތުގައި ހިނގަމުން ދިޔައީ ނުތަނަވަސްކަމެވެ. އެ ދޫންޏާ ހެދި ދަރިފުޅު މޮޔަވެފައި ހުންނާތީ އުފެދުނު ހިތްހަމަ ނުޖެހުމެވެ. އެވަރު ވާކަށް ނުޖެހެއެވެ. ލޯބި ވިޔަސް އެހައި މޮޔަވާކަށް ނުޖެހެއެވެ. އެއްވެސް ކަމެއް އެ ކުރެވެނީ އެސޮރަށް ވާ ގޮތް ބަލާފައެވެ. ނިދެނީ ވެސް ކެވެނީ ވެސް އެސޮރު ކައިފިއްޔާއެވެ. ހެދުނު ހޭލައިގެން ވެސް އެންމެ ފުރަތަމަ ބަލަނީ އެސޮރުގެ ހާލެވެ. އެއަށް ކުރަންޖެހޭ ޚަރަދު ވެސް ވަކި ކުޑައެއް ނޫނެވެ.\nގެއަށް އައިސް ވަނުމާއެކު ޒުބޭދާ ފެށިއެވެ.\n"ތެދެއް. ނައީމު ބުނިންތަ އެ ދޫނީ ދޫކޮށްލަން. އެސޮރު އެ ހުންނަނީ އެކަމާ ރުޅި ގަދަވެފައި. ބުނެފި އެ ދޫނި ދޫކޮށްލަންޏާ ގެއިން ނުކުންނާނިއްޔޭ ވެސް"\n"އެއިއްޔޭ މައްސަލައަކީ. އެހުންނަނީ މޮޔަވެފައި" ޒުބޭދާއަށް ވުރެ ބާރަށް އަހަރެން ބުނީމެވެ.\n"ދެން އެއީ މައްސަލައެއްތަ؟ އެސޮރު އުޅެދާނެއްނު އެގޮތަށް. ގައިމު އެހެން ކުދިން އެ އުޅޭހެން ބޭރަށް ގޮސް ހަދަނީކީ ނޫން. މީހަކާ ޖެއްސުމެއް ކުރަނީއަކީ ނޫން. ގޭތެރޭގައި އެގޮތަށް އިންނަ އިރު ފޫހި ފިލުވާލަން އެކަހަލަ ކަމެއް ކޮށްލިއަސް އެއީ އެވަރު ކަމެއްތަ؟" ޒުބޭދާ ހުރީ ދަރިފުޅު ކޮޅުގައެވެ. އެއީ އަބަދުވެސް އާދައެވެ. ޒުބޭދާއަށް ފެންނަނީ އެހެން ދަރިން އުޅޭ ގޮތެވެ. އިވެނީ އެހެން މައިންގެ ޝަކުވާތަކެވެ. އެހެން ކުދިން އުޅޭހެން ބޭރަށް ނުގޮސް އިނުމުން ޒުބޭދާއަށް ފުދެއެވެ. އަމިއްލަ ދަރިފުޅު ބޭރަށް ނުގޮސް އިންނާތީ ޒުބޭދާ ހިތްހަމަ ޖެހެއެވެ.


sarukaarah nuvaa nama, China ge loan thah faseyhain faskohdheefaanan: Idhikolhu | Mihaaru\nސަރުކާރަށް ނުވާ ނަމަ، ޗައިނާގެ ލޯނުތައް ފަސޭހަކަމާއެކު ފަސްކޮށްދީފާނަން: އިދިކޮޅު\nކުރީގެ ރައީސް އަބްދުﷲ ޔާމީން ޗައިނާ އަށް ކުރެއްވި ދަތުރުފުޅުގައި، ދެ ގައުމުގެ ދެމެދުގައި އެއްބަސްވުންތަކުގައި ސޮއިކުރެއްވުމުގެ ރަސްމިއްޔާތުގައި ޗައިނާގެ ރައީސް ޝީ ޖިންޕިންއާ އެކު.---ފޮޓޯ: ރައީސް އޮފީސް\nޗައިނާއިން ނަގާފައިވާ ލޯނުތައް އެ ގައުމުގެ ސަރުކާރާ ވާހަކަ ދައްކައިގެން ޕީޕީއެމަށް ފަސޭހަކަމާ އެކު ފަސްކުރެވިދާނެ ކަމަށާއި މި ސަރުކާރަށް އެކަން ނުވާ ނަމަ އެ މަޝްވަރާތައް ކުރިއަށް ގެންދިއުން ޕީޕީއެމާއި ޕީއެންސީއާ ހަވާލުކުރަން އެ ދެ ޕާޓީން މިއަދު އެދިއްޖެ އެވެ.\nޗައިނާގެ ލޯނުތައް ދެއްކުން ފަސްނުކޮށްދިން ކަމަށް އެ ގައުމަށް ފާޑުވިދާޅުވެ ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު އިއްޔެ ދެއްކެވި ވާހަކަފުޅަށް ރައްދުދީ، އިދިކޮޅުން ނެރުނު ބަޔާނުގައި ބުނީ ލޯނުތައް ފަސްނުވެގެން އުޅެނީ މި ސަރުކާރުން ދެ އަނގައިން ވާހަކަ ދައްކާތީ ކަމަށެވެ. ފޮރިން މިނިސްޓަރު އަބްދުﷲ ޝާހިދު މެދުވެރިކުރައްވައި ޗައިނާ އަށް ސަނާ ކިއުއްވާއިރު، ނަޝީދު އެ ގައުމަށް ފާޑުވިދާޅުވަމުން ގެންދަވާކަން މައްސަލައެއްގެ ގޮތުގައި ޕީޕީއެމުން ނަގާފައިވެ އެވެ.\nއިދިކޮޅުން ބުނި ގޮތުގައި "ނަޝީދު ލައްވައި ޗައިނާ އަށް ބެވުމުގެ ސިޔާސަތު ހުއްޓާލަން" ޖެހެ އެވެ.\nޕީޕީއެމާއި ޕީއެންސީން ބުނި ގޮތުގައި އެއްވެސް ލޯނެއް ނުދެއްކޭ ނަމަ އެ ލޯނުތައް ފަސްކޮށްދޭނެކަން އެ ގައުމުން އޮތީ ހާމަކޮށްފަ އެވެ. އެއީ ހުރިހާ ގައުމަކާ ދޭތެރޭގައި ވެސް އެ ގައުމުން ގެންގުޅޭނެ ސިޔާސަތުކަން ކަމަށް ބަޔާނުގައިވެ އެވެ.\nޗައިނާގެ ބައެއް ލޯނުތައް ދެއްކުން އޮތީ މި ސަރުކާރަށް ވެސް ފަސްކޮށްދީފަ އެވެ. އެއީ، ޖީ-20ގެ "ޑެޓް ސާވިސް ސަސްޕެންޝަން އިނީޝިއޭޓިވް" (ޑީއެސްއެސްއައި)ގެ ދަށުންނެވެ. މިއީ ކޮވިޑް-19ގެ ސަބަބުން، ފަގީރު ގައުމުތަކުން ދައްކަން ޖެހޭ ލޯނުތައް ދެއްކުމުގެ މުއްދަތު އިތުރުކޮށްދިނުމުގެ ގޮތުން ވޯލްޑް ބޭންކުން ނަގާފައިވާ އިނީޝިއޭޓިވް އެކެވެ.\nޗައިނާގެ އިތުރުން ޔޫރަޕްގެ އެހެން ބައެއް ގައުމުތަކުން ނަގާފައިވާ ލޯނުތައް ވެސް މީގެ ތެރޭގައި ހިމެނެ އެވެ. އެހެންވެ، އެ ފަރާތްތަކަށް ދައްކަން ޖެހޭ ފައިސާ އަންނަ އަހަރުގެ ފުރަތަމަ ހަ މަހުގެ ތެރޭގައި ދައްކާކަށް ނުޖެހޭނެ އެވެ.\nއިދިކޮޅުގެ ބަޔާނުގައި ބުނީ ޗައިނާގެ ލޯނުގެ ވާހަކަ ދައްކަނީ، ކޮވިޑު ފެށުނު ފަހުން ސަރުކާރުން ހަދަމުންދާ އިގްތިސާދީ ބޮޑެތި ގޯސްތަކުގެ ބަހަނާއެއްގެ ގޮތުގައި ކަމަށެވެ. އެއީ އިތުރު ދަރަނި ދިވެހިންގެ ބޮލުގައި އަޅުވައިގެން ސިޔާސީ ފައިދާއަށާއި ފަސާދައަށް ބަޖެޓުގެ ބޮޑު ބައެއް ކަނޑައަޅަން ގަސްތުކޮށް ބަހަނާއެއްގެ ގޮތުގައި ދައްކާ ވާހަކައެއް ކަމަށާއި އެކަމުން އެނގެނީ އެމްޑީޕީގައި ހިންގުމުގެ ހުނަރާއި އިހްލާސްތެރިކަމާއި ގާބިލްކަމާއި ތަޖުރިބާ ނެތުން ކަމަށް ބަޔާނުގައިވެ އެވެ.\n"ސަރުކާރުގެ އިހުމާލުން ވިޔަސް ދިވެހި ރައްޔިތުންނަށް ނިކަމެތިކަން ލިބިދާނެ ކޮންމެ ހިނދެއްގައި ޕީޕީއެމުން ދަނީ ރައްޔިތުންގެ ހައްގުގައި އެކި ފަރާތްތަކާ މަޝްވަރާކޮށް ގާއިމްވެފައިވާ އިތުބާރުގެ ގުޅުންތަކުގެ ތެރެއިން މައްސަލަ ހައްލުކުރަމުންނެވެ. އެގޮތުން ޗައިނާގެ ލޯނުތަކުގެ ވާހަކަ ވެސް އެ ފަރާތުގައި ދަންނަވައިގެން ވެސް ފަސްކުރަން ޖެހޭ ނަމަ، އެކަން މި ޕާޓީން ފަސޭހަކަމާ އެކު ކުރެވޭނެ އެވެ،" ވެރިކަމުގައި ތިބިއިރު ޗައިނާއާ ގާތް ގުޅުމެއް ބޭއްވި ދެ ޕާޓީން ބުންޏެވެ.\nއެ ބަޔާނުގައި ބުނިގޮތުގައި ޗައިނާއަކީ މީގެ ކުރިން ވެސް ދިވެހިންނަށް ބޮޑެތި އެހީތަކެއްވެދީ އެކަމުގެ ބަދަލެއްގެ ގޮތުގައި އަސްކަރީ އަދި އިސްތިގުލާލަށް ބުރޫއަރާނެ ފަދަ އެއްވެސް ހުށަހެޅުމަކާ ނުލައި ގުޅުން ބާއްވަމުން އަންނަ ގައުމެކެވެ.\n"ލުއި ގޮތްތައް ވެސް ހަދާދީފައިވާ ގައުމެކެވެ. އެގޮތަށް މިވަގުތު ވެސް އަމަލުކުރާނެކަން ކަށަވަރެވެ،" ބަޔާނުގައިވެ އެވެ.\nއިދިކޮޅުން ބުނީ ޕީޕީއެމްގެ ސަރުކާރުގައި ތަރައްގީގެ އެތައް މަޝްރޫއެއް ކާމިޔާބުކަމާ އެކު ކުރިއަށް ގެންދިޔައިރު ނެގި ހުރިހާ ލޯނުތައް ވެސް ކުޑަވެސް ދަތިކަމެއް ނެތި ޚަލާސްކުރާނެ ހަކަތަ ގާއިމްކޮށްފައިވާ ކަމަށެވެ. އޭރު އިގްތިސާދު ވެސް އޮތީ ދުޅަހެޔޮކަންމަތީގައި ކަމަށް ޕީޕީއެމާއި ޕީއެންސީން ބުންޏެވެ.\nއެ ދެ ޕާޓީން ބުނިގޮތުގައި ކުރީގެ ރައީސް އަބްދުﷲ ޔާމީން އުފެއްދެވި ސޮވަރިން ފަންޑުގައި، ނޮވެމްބަރު 2018އާ ހަމައަށް 900 މިލިއަން ޑޮލަރު ހުންނާނެ އެވެ. މިއީ ދައުލަތަށް އިތުރަށް ލިބޭ އެއްވެސް އާމްދަނީއެއްގައި ނުޖެހި ޗައިނާ އަށް ދައްކަން ޖެހޭ ހުރިހާ ލޯނެއް ޚަލާސްކުރެވޭހާ ފައިސާ ކަމަށް ވެސް ބަޔާނުގައި ބުންޏެވެ.\n"މިއަދު ޕީޕީއެމްގެ ވެރިކަމެއް އޮތް ނަމަ، އެ ފަންޑުގައި އޭގެ ދެ ގުނައަށް ފައިސާ ރައްކާކުރެވިފައި ހުންނާނެ ކަން އަޅުގަނޑުމެން އޭރު ކޮށްފައިވާ އަންދާޒާތަކުންނާއި އޭރު ދައުލަތުގެ މާލިއްޔަތު އޮތް ގޮތަށް ބަލާފައި ޔަގީންކުރެވެ އެވެ،" އިދިކޮޅުގެ ބަޔާނުގައިވެ އެވެ.\nކުރީގެ ސަރުކާރުގައި ޗައިނާއާ ގާތް ގުޅުމެއް އޮތް ކަން ފާހަގަކޮށް، ދިވެހިންނަށް ޚާއްސަ އިސްކަމެއް އެ ގައުމުން އަބަދުވެސް ދޭ ކަމަށް އިދިކޮޅުން ބުނެފައިވެ އެވެ. ޗައިނާގެ ލޯނުތަކާ ގުޅުވައި ފާޑުކިޔަނީ ކުރިއަށް އޮތް ލޯކަލް ކައުންސިލް އިންތިޚާބުގައި ނާކާމިޔާބީއާ ކުރިމަތިލާން ޖެހޭނެތީ ކަމަށް ވެސް ބަޔާނުގައިވެ އެވެ.\n"ކުރިއަށް އޮތް އިންތިހާބުގައި ނާކާމިޔާބީއާ ކުރިމަތިލާން ޖެހޭނެ ކަން ވިސްނިގެން އެކަމުގެ ރުޅީގައި އަނެއްކާވެސް ޗައިނާއަށް އެއްޗެތި ގޮވައިގެން މިއަދު ފަރުނުޖެއްސޭނެކަން ނަޝީދަށް ހަނދާންކޮށްދެމެވެ،" ބަޔާނުގައިވެ އެވެ.\nދިވެހި ސަރުކާރު ޗައިނާ ޕީޕީއެމް ރާއްޖެ-ޗައިނާ ޕީޕީއެމް/ޕީއެންސީ އިއްތިހާދު\n27 ކޮމެންޓް, 97 ރިއެކްޝަންސް\nލޯނުދެނީ ދައުލަތަށް. ލޯނު ދައްކާނީ ދައުލަތުން. ތިވަރަށް ގަމާރުނުވެބަލަ.\nދައުލަތަކީ ވާހަކަ ދައްކާ ދިރޭ އެއްޗެއްނޫން. ވާހަކަ ދައްކައި ކަންކަން ކުރާނީ ދައުލަތުގެ ގުނަވަންތަކަށް ވެރިވާ ބަޔަކު. މިގޮތުން މިވަގުތު ދައުލަތް ތަމްސީލުކުރަންތިއްބެވި ފަރާތްތަކުން ދައުލަތް ހިންގަން ނޭނގި ދަރުވާލާފައިވާއިރު ރައްޔިތުންގެ ތެރޭގައި ތިއްބެވި ޖަމާޢަތްތަކުންވެސް ދައުލަތް ސަލާމަތްކުރަން އެބަޔަކަށް ކުރެވުނު ކޮންމެ ސައްޙަ ކަމެއް ކުރުމަކީ ރަނގަޅުކަމަކަށް ނުވަނީތޯއެވެ؟\nކުރީގެ ސަރުކާރުން އެއްކޮއްދިން ހުރިހާ ޑޮލަރުތަ އެމްޑީޕީން ދިރުވާލީ\nޔާމީނު ދޫކޮށްލާފަ ލޯންފަސްކުރުވާފަ ޖެހިގެން އޮތް މައްސަލާއިގެ ހުކުމް ފަސް އަހަރާއި ފަސްމިލިޔަނަށް ކުރީމަ ނިމުނީ ނޫންތޯ - ކިތަންމެ ފަސް އަހަރެއް ޖެހެން އެބައޮތެއް ނޫންތޯ!\nމި ސަރަހައްދުގަ އެމްމެ ކުރިއަރަމުން ދިޔަ ޤައުމުކީ ރައްޖެ. އިގުތިސޯދައް ބެލިޔަސް އުމްރާނީ ތަރައްގީޔައް ބެލިޔަސް. ރާއްޖެ އޮތީ މިސަރަހައްދުގަ 1 ވަނާގަ. ސަރުކާރު ބަދަލުވެ އެމްޑީޕީ ސަރުކާރެއް އުފެދޭ އިރައް މުޅި ދައުލަތުގެ ހަޒާނާ ހުސްވޭ ރާއްޖެ ބަގުރޫޓްވޭ.\nތަށަޢް ކިޔަނީ ހަޒާނާ ފޫވެއްޓުން ޔެލޯ ކުދިން ވެރި ކަ މަށް އަރާއިރަށް. ޢެއީ ވައްތަރެއްގެ އެސިޑެއް ތޯޗެ\nއިދިކޮޅު ތިޔައީ ޗައިނާ ސެންޓރަލް ބޭން އޮފު އިދިކޮޅުތޯ. ކިއާ ބޭންކް ތޯ؟\n"މިއަދު ޕީޕީއެމްގެ ވެރިކަމެއް އޮތް ނަމަ، އެ ފަންޑުގައި އޭގެ ދެ ގުނައަށް ފައިސާ ރައްކާކުރެވިފައި ހުންނާނެ ކަން އަޅުގަނޑުމެން އޭރު ކޮށްފައިވާ އަންދާޒާތަކުންނާއި އޭރު ދައުލަތުގެ މާލިއްޔަތު އޮތް ގޮތަށް ބަލާފައި ޔަގީންކުރެވެ އެވެ،" ރަނގަޅު ވާހަކައެއް، ދެގުނަ ހައްޕާވެސް ލާނެ، ކަލޭމެން މާރީއްޗެއްނޫން އަނގަހުޅުވާކަށް، "ދައުލަތުގެ ތެރޭން ކުރި އެންމެ ބޮޑު ވައްކަން ކުރީ ޕޕމ ސަރުކާރުގެތެރޭގަ" ރ ޔާމީނު....\nތި ހައްޕާލި ނަމަ ފަންޑެއް ހަދާފަ 900 މިލިއަން ޑޮލަރު ބަހައްޓާފަ ނުދާނެ. އެ ވެސް މި ސަރުކާރުން ހުސްކޮށްފި. އެއްޗެއް ނުބަލާ ތަނުގަ ކޮމެންޓް ތި ކުރަނީ. އެ ހެންވީމަ ތި ބުނާ ކަހަލަ ވައްކަން ކޮށްފަ ޒީރޯ ޓޮލެރެންސް ހުއްޓާލާ ކަންނުވީ.\nއަދީބު ރައީސް ޔާމީން ބުނެގެންނޭ ބުނުން ފިޔަވައި ކޮން ހެއްކެއް ދެއްކީ؟ އަންނި އަދީބު ނައިބު ރައީސަކަށް ސެޓްކޮށްދިނީވެސް އަދީބުގެ ހުރި "ގޮތެއް" އެނގިގެން، ނޫނީ ބޮޑު ކަމެއް ރާވައިގެން. އަދީބު އައުމުގެ ކުރިން ތިޔަ ކިޔާ ކެއުމެއް ޔާމީން ކެއިތޯ ބަލާބަލަ.\nއޭރު އަަންދާޒާ ކުރީ އޭރު އަންނަވަރަށް ޓުއަރިސްޓުން އަންނަމުންދާނެކަމަށެވެ. ނަމަވެސް އެއްވެސް މީހެއްގެ ބާރެއްނެތި ގުދުރަތީ ކަމަކާ ހެދި ޓުއަރިސްޓުން އައުން ހުންޓުމުން ތިޔަ ފަންޑަން ވަންނަ ފައިސާވެސް މަދުވާނެއެވެ. ހަގީގަތް ގަބޫލު ކުރާށެވެ.\nވަންނަ ފައިސާއެއް އެކަންޏެއް ނޫން. ހުރި އެއްޗެއް ވެސް ދިރުވަލީ. ތި ފަންޑުން ގައިމު ގޭތެރެއަށް ހަރަދު ކުރަން ޖެހެނީ އެއް ނޫން. ލޯނު ތައް ދެއްކުން ފަސްކޮށްފަ އޮއްވާ ބަޔަށް އަރައިގެން ދިޔައީ އުތަ؟\nކޮވިޑްކަންކަމަށް ހޭދަކުރީ ވަކި ގޮތެއް ގޮތެއް ބަލައިގެންނެއް ނޫން. އެކުރި ޚަރަދުން ކޮން ނަތީޖާއެއް ހާސިލްވީ؟ ގައުމުގައި ޕޮޒިޓިވްވާ އަދަދު 20 އަށް ތިރިވާން ފެށިކަމެއް ނޭނގެ އެއަށްވުރެ ގިނަވާން އެ ފެށީ. ދުނިޔޭގެ ކިތައް ކުދި ޓޫރިޒަމަށް ބަރޯސާވާ ގައުމުތައް އެތިބީ ގައުމުގަ ތަޅު އަޅުވައިގެން ޓޫރިޒަމް ހުއްޓާލައިގެން. އެތަންތަނުގަ ކޭސްތަކެއް ނެތް. ކޮވިޑަށް ކުރާނެ ބިޔަ ބޮޑު ޚަރަދެއްނެތް.\nސަ ފީ ރު\nއިދި ކޮޅު މީހުންނަށް ލޯނު ފަސްނުކުރެވޭނެ ކަމުގެ ގެރެންޓީ އަރުވަން@\nއެއް ރައީސު ކޯފާވެދާނެތީ އަނެއް ރައީސު ހުރީ ޗައިނާ ސަފީރާވެސް ގުޅަން ޖެހިލުންވެފަ. މިހާރުވެސް ފޯނުންވެސް ގުޅާލަބަލަ ރައީސު ރައީސާ. އެލާރިކޮޅު ކަޑާވެސް ދީފާނެ.\nޗައިނާ އެހާވެސް ހެޔޮފުޅު ދިވެހިރައްޔިތުންނަށް. އެކަން ޤަބޫލުނުކުރަނީ އެމްޑީޕީ މީހުން\nއެއްގޮތަކަށްވެސް ތިކަން ކޮށްދޭން އުޅޭނެ ކަމެއް ނެތް. ކޮށްދީފިނަމަ އިތުރަށް ލޯނު ނަގައި އިތުރަށް ގައުމު ދަރުވާނީ. މިހާރުވެސް ނުވެގެން އުޅޭ ކަމަކީ އެއީ.\nފުރަތަ މަ ވަގު ޖަލުން ސަލާ މަތްކޮށްދީބަލަ. ހެހެހެ\nކީއްކުރަން ވަގު ޖަލުން ސަލާމަތްކުރަންވީ. އަސްލު ވަގު ގޭގަ ބަހައްޓައިގެން އެބަ ގައުމު ދަރުވޭނު ކަލޭމެންނަށް.


Maach mahuge aamdhanee lafaakuri varah vure 15% dhah vehjje\nމާޗް މަހުގެ އާމްދަނީ ލަފާކުރި ވަރަށް ވުރެ 15 ޕަސެންޓް ދަށްވެއްޖެ\nމީރާގެ ކައުންޓަރެއް: ސެޕްޓެމްބަރު މަހު ބަލައިގަތް އާމްދަނީ ވަނީ ދަށްވެފައި--\nމިދިޔަ މާޗް މަހުގެ ތެރޭގައި ދައުލަތުގެ ޓެކްސް އިދާރާ، މީރާ މެދުވެރިކޮށް ލިބުނު، 1.5 ބިލިއަން ރުފިޔާ އަކީ މީރާ މެދުވެރިކޮށް ލިބޭނެ ކަމަށް ލަފާކުރި އަދަދަށް ވުރެ، 15.1 ޕަސެންޓް ދަށް އަދަދެއް ކަމަށް އެ އިދާރާއިން ބުނެފި އެވެ.\nމީރާއިން އާންމުކުރި މާޗް މަހުގެ އާމްދަނީގެ ތަފާސްހިސާބުތަކުގައިވާ ގޮތުގައި، މާޗް މަހު މީރާއަށް ލިބުނު 1.5 ބިލިއަން ރުފިޔާ އަކީ ވޭތުވެ ދިޔަ އަހަރުގެ މާޗް މަހު ލިބުނު އާމްދަނީއަށް ވުރެވެސް، 2.1 ޕަސެންޓް ދަށް އަދަދެއް ކަމަށެވެ.\nމީރާއިން ބުނީ ޓޫރިސްޓުން އައިވަރު އިތުރުވި ނަމަވެސް މާޗް މަހު ލިބުނު އާމްދަނީ ދަށަށް ދިޔައީ، ޖީއެސްޓީ ދައްކަންޖެހޭ ބައެއް ފަރާތްތަކުން ޖީއެސްޓީ ދައްކާފައި ނުވާތީ އެވެ. މީގެ އިތުރުން މި އަހަރުގެ މި މުއްދަތުގައި ލިބޭނެ ކަމަށް އަންދާޒާކުރި އަދަދަށްވުރެ އާމްދަނީ ދަށްވެފައިވާ ސަބަބަކީ ޖީއެސްޓީ އަދި ރިޒޯޓުތަކުގެ ކުލި ދައްކަންޖެހޭ ބައެއް ފަރާތްތަކުން ސުންގަޑިއަށް ފައިސާ ނުދެއްކުމުން ކަމަށް ވެސް މީރާއިން ބުންޏެވެ.\nމާޗް މަހުގެ ތެރޭގައި މީރާއަށް ބަލައިގަތް އާމްދަނީގެ އެންމެ ބޮޑު ބައެއް ހިއްސާކުރަނީ ޖީއެސްޓީ އެވެ. އެއީ އާމްދަނީގެ 48.4 ޕަސެންޓް، 732.11 މިލިއަން ރުފިޔާ އެވެ. ދެން އެންމެ ޑު އާމްދަނީއެއް ލިބިފައިވަނީ ޓޫރިޒަމް ލޭންޑް ރެންޓް އިންނެވެ. އެއީ އާމްދަނީގެ 23.5 ޕަސެންޓެވެ. ރިސޯޓްތަކުން ބިމު ކުލީގެ ގޮތުގައި 355.86 މިލިއަން ރުފިޔާ މިދިޔަ މަހު ވަނީ ލިބިފަ އެވެ.\nމީގެ އިތުރުން، ބީ.ޕީ.ޓީގެ ގޮތުގައި 87.04 މިލިއަން ރުފިޔާ ލިބިފައިވެ އެވެ. އެއީ އާމްދަނީގެ 5.8 ޕަސެންޓެވެ. ގްރީން ޓެކްސްގެ ގޮތުގައި 83.17 މިލިއަން ރުފިޔާ ލިބުނު އިރު އެއީ އާމްދަނީގެ 5.5 ޕަސެންޓެވެ. އަދި އެއާޕޯޓު ޑިވެލޮޕްމަންޓް ފީގެ ގޮތުގައި 67.33 މިލިއަން ރުފިޔާ އަދި އެހެނިހެން ޓެކުހާއި ފީގެ ގޮތުގައި 187.03 މިލިއަން ރުފިޔާ ލިބިފައިވެ އެވެ.\nމާޗް މަހުގެ ބަލައިގަތް އާމްދަނީގެ ތެރެއިން، 72.1 މިލިއަން އެމެރިކާ ޑޮލަރު ލިބިފައިވެ އެވެ.


SunOnline: Mi haalathugai HPA ge engunthakah thabavan Imran govalavvaifi\nމި ހާލަތުގައި އެޗްޕީއޭގެ އެންގުންތަކަށް ތަބާވާން އިމްރާން ގޮވާލައްވައިފި\nމުހައްމަދު މުޒައްޔިން ނާޒިމް 28 Aug 2020, 20:24\nއިމްރާން ފުލުހުންގެ އިސްވެރިންނާއެކު: އެޗްޕީއޭގެ އެންގުންތަކަށް ބޯލެބުމަށް ގޮވާލެއްވި -- ސަން ފޮޓޯ/ ފަޔާޒު މޫސާ\nކޮވިޑް19 ހަލުވިކަމާއެކު ފެތުރެމުންދާ މި ދަނޑިވަޅުގައި، ސިއްހީ ކުއްލި ނުރައްކަލުގެ ހާލަތާ ގުޅިގެން އެޗްޕީއޭގެ މިންގަނޑުތަކަށް ތަބާވަން ހޯމް މިނިސްޓަރު އިމްރާން އަބްދުﷲ ގޮވާލައްވައިފި އެވެ.\nއިމްރާން މިގޮތަށް ގޮވާލައްވާފައި މި ވަނީ މިއަދު އިދކޮޅުން އެޗްޕީއޭގެ އެންގުންތަކާ ހިލާފަށް މާލޭގައި ސައިކަލް ބުރެއް ބާއްވާފައި ވަނިކޮށެވެ.\nގައިދުރުކަމެއް ނެތި، މާސްކް ނާޅާ އިދިކޮޅުން އެއްވުން ބޭއްވި މައްސަލަ ބަލައި އަޅަން ޖެހޭ ފިޔަވަޅު އަޅާނެ ކަމަށް ފުލުހުންވެސް ވަނީ ބުނެފައެވެ.\nއެކަމާ ގުޅިގެން އިމްރާން މިރޭ ކުރެއްވި ޓްވީޓެއްގައި ވިދާޅުވީ، ހިޔާލުފާޅުކުރުމުގެ މިނިވަންކަމާއި ރައްޔިތުންގެ ސިއްހީ ރައްކަތެރިކަން ނަގާލުމުގައި ވަރަށް ބޮޑު ފަރަގެއްވާ ކަމަށެވެ.\n"ސިއްހީ ކުއްލި ނުރައްކަލުގެ ހާލަތާ ގުޅިގެން އެޗްޕީއޭ އިން ކަނޑައަލާފައިވާ މިންގަނޑުތަކަށް ހުރިހާ ފަރާތްތަކުންވެސް ތަބާވާން ގޮވާލަން،" މާސްކު އެޅުމަށާއި ގައިދުރުކަން އިސްކުރުމަށް ހޭޝްޓެގް ޖައްސަވައި އިމްރާން ކުރެއްވި ޓްވީޓްގައި ވިދާޅުވިއެވެ.\nމާލޭގައި ދުވާލެއްގެ މައްޗަށް 100 އަށްވުރެ ގިނަ ކޮވިޑް ކޭސް ފެންނަމުންދާއިރު، މިއަދު އިދިކޮޅުން އެއްވުން ބޭއްވުމުން ބައެއް ފަރާތްކުން ދަނީ ފާޑުވެސް ކިޔަމުންނެވެ.\nސިއްހީ ކުއްލި ނުރައްކާތެރި ހާލަތު އިއުލާންކޮށް، އެޗްޕީއޭ އިން ވަނީ ބަލިން ރައްކާތެރިވުމަށް ފިޔަވަޅުތަކެއް އަޅާފައެވެ. އެގޮތުން މާލޭގައި ތިން މީހުންނަށްވުރެ ގިނައިން އެއް ނުވުމަށާއި މާސް އެޅުން ވަނީ މަޖުބޫރުކޮށްފައެވެ.\nއިދިކޮޅުން އެއްވުން ބާއްވާފައި މި ވަނީ ފުލުހުންވެސް މިފަދަ އެއްވުންތައް ނުބޭއްވުމަށް އިލްތިމާސްކޮށްފައި ވަނިކޮށެވެ. ނަމަވެސް މުޒާހަރާއަށް ފުލުހުން ހުރަސް އަޅާފައި ނުވެއެވެ.\nމިދިޔަ ހޮނިިހިރު ދުވަހު ދަރުބާރުގޭ، އެޗްއީއޯސީގައި މިރޭ ބޭއްވި ނޫސްވެރިންގެ ބައްދަލުވުމުގައި މިއީ މުޒާހަރާ ކުރަން އެންމެ ރަނގަޅު ދަނޑިވަޅު ނޫން ކަމަށާއި ގާނޫނުތަކުންވެސް މިވަގުތު މުޒާހަރާ ކުރުމަށް ހުއްދަ ނޫން ކަމަށް އޭނާ ވިދާޅުވިއެވެ.\n"އަޅުގަނޑުމެން މިފަދަ ދަތި ހާލުގައި ދިރިއުޅޭ އިރު، އަނެއްކާވެސް ގިނަބަޔަކު މަގުމައްޗަށް ނުކުތުމަކީ މިކަމަށް ހުށަހެޅިގެންދާނެ ނުރައްކަލެއް،" ޝަރީފު ވިދާޅުވިއެވެ.\nއޭނާ ވިދާޅުވީ، ހުރިހާ ފަރާތްތަކުންވެސް މި ބަލިން ރައްކާތެރިވުމަށް އަމަލުތައް ބެހެއްޓުމަކީ ފުލުހުންގެ ވަރަށް ބޮޑު އެދުމެއް ކަމަށެވެ. އަދި އެގޮތަށް މިފަދަ ދަނޑިވަޅެއްގައި މުޒާހަރާ ކުރުމުން ފުލުހުންނަށްވެސް އޭގެ އުދަނގޫ ކުރިމަތިވާ ކަމަށް ޝަރީފް ވިދާޅުވިއެވެ. އެގޮތުން މުޒާހަރާތައް ކޮންޓްރޯލް ކުރުމަށް ފުލުހުން ނެރުމުން އެމީހުން ކަރަންޓީން ކުރުމާއި އައިސޮލޭޓް ކުރަން ޖެހޭ ކަމަށް އޭނާ ވިދާޅުވިއެވެ. އެހެން ކަމުން އެފަދަ ކަންކަން ނުކުރުމަށް އޭނާ އިލްތިމާސް ކުރެއްވިއެވެ.


vnews - Champions League: Fahu vaguthu Ronaldo jehi landaa eku Real Semi ah\nޗެމްޕިއަންސް ލީގު: ފަހުވަގުތު ރޮނާލްޑޯ ޖެހި ލަނޑާއެކު ރެއާލް ސެމީއަށް\n12 އޭޕްރިލް 2018\nޔުވަންޓަސް ކޮޅަށް ލަނޑު ޖެހުމަށްފަހު ރޮނާލްޑޯ އުފާ ފާޅުކުރަނީ - ފޮޓޯ: ޗެމްޕިއަންސް ލީގު / ޓުވިޓާ\nޔުއެފާ ޗެމްޕިއަންސް ލީގުގައި ފަހުވަގުތު ކްރިސްޓިއާނޯ ރޮނާލްޑޯ ޖެހި ލަނޑާއެކު ރެއާލް މެޑްރިޑް މުބާރާތުގެ ސެމީގެ ޖާގައެއް ކަށަވަރުކޮށްފިއެވެ.\nބުދަ ދުވަހުގެ ރޭ ކުޅުނު މި މެޗު ރެއާލްއާ ވާދަކޮށް 1-3 ގެ ނަތީޖާއިން ކާމިޔާބުކުރީ ޔުވަންޓަސްއެވެ.\nމި ދެޓީމު ބައްދަލުކުރި ފުރަތަމަ ލެގު ނިމުނީ 0-3 ގެ ނަތީޖާއިން ޔުވަންޓަސްގެ މައްޗަށް ރެއާލް ކުރީގައި އޮވެގެންނެވެ. އެގޮތުން ރެއާލް ސެމީ އަށް ދަތުރުކުރީ 3-4 ގެ އެގްރިގޭޓް ނަތީޖާއަކުންނެވެ.\nރެއާލްގެ ދަނޑުގައި ކުޅުނު މި މެޗު ފެށިގެން ދެވަނަ މިނެޓުގައި ޔުވަންޓަސް އިން ވަނީ މެޗުގެ ލީޑު ނަގައިފައެވެ. މި ލަނޑު ސާމީ ކެދީރާގެ އެހީތެރިކަމާއެކު ކާމިޔާބުކުރީ މާރިއޯ މަންޒުކިޗްއެވެ.\nމި ލަނޑަށްފަހުވެސް ޔުވަންޓަސް އިން ދިޔައީ ރެއާލްގެ ހާފަށް ބާރުބޮޑުކުރަމުންނެވެ. އެގޮތުން 37 ވަނަ މިނެޓުގައި އެޓިމުން ވަނީ މެޗުގެ ލީޑު ފުޅާކޮށްފައެވެ. މި ލަނޑުވެސް ކާމިޔާބުކޮށްދިނީ މަންޒުކިޗްއެވެ.\nފުރަތަމަ ހާފް 0-2 ގެ ނަތީޖާއިން ރެއާލްގެ މައްޗަށް ޔުވަންޓަސް ކުރީގައި އޮވެގެން ނިމުނުއިރު، ރެއާލް އަށް މާ އެދެވޭ ކުޅުމެއް ދެއްކިފައެއް ނުވެއެވެ. އެހެންނަމަވެސް އެޓީމުންވެސް ވަނީ ފުރަތަމަ ހާފްގައި ލަނޑު ޖެހުމަށް ފުރުސަތުތަކެއް ހޯދާފައެވެ.\nދެވަނަ ހާފް ފެށިގެން ރަނގަޅަށް ކުޅުނީ ރެއާލްއެވެ. އެހެންނަމަވެސް ރެއާލް އިން ރަނގަޅަށް ކުޅެމުން ދަނިކޮށް 60 ވަނަ މިނެޓުގައި ޔުވަންޓަސް އިން ވަނީ ތިންވަނަ ލަނޑު ޖަހާފައެވެ. މި ލަނޑު ކާމިޔާބުކޮށްދިނީ މަޓުއިޑީއެވެ.\nމި ލަނޑާއެކު ރެއާލް އިން ވަނީ ކުރިޔަށް ޖެހި ގިނަ ހަމަލާތަކެއް ފުލުފުލުގައި ޔުވަންޓަސްގެ ގޯލަށް ފޮނުވާލާފައެވެ. އެގޮތުން އެޓީމުން ނަތީޖާގެ ފަރަގު ކުޑަކުރީ އިތުރުވަގުތުގައި ރޮނާލްޑޯ ކާމިޔާބުކުރި ލަނޑުންނެވެ. މި ލަނޑު އޭނާ ކާމިޔާބުކުރީ އެޓީމަށް ލިބުނު ޕެނަލްޓީއަކުންނެވެ.\nމި މެޗުގެ އިތުރުވަގުތުގައި ޔުވަންޓަސްގެ ކީޕަރު ބުފޮން އަށް ވަނީ ރަތް ކާޑު ދައްކާ ދަނޑުން ފޮނުވާލާފައެވެ. އޭނާ އަށް ރަތް ކާޑު ދެއްކީ ރެއާލް އަށް ދިން ޕެނަލްޓީއާ މެދު ހިތްހަމަނުޖެހިގެން ރެފްރީއާ ދިމާއަށް ބުނި އެއްޗަކުން ކަމަށް ބެލެވެއެވެ.


Barca ah alun badhaluvaan Neymar kehmadhu vefai!\nއެފްސީ ބާސެލޯނާއަށް އަލުން ބަދަލުވާން، ޕީއެސްޖީގެ ފޯވަޑް ނޭމާ ޖޫނިއާ ކެތްމަދުވެފައި ހުރި ކަމަށް، ނޭމާގެ ބައްޕަ ނޭމާ ސީނިއާ އާ ހަވާލާދީ ސްޕެއިންގެ ނޫސްތަކުން ބުނެފި އެވެ.\nދުނިޔޭގެ ރެކޯޑް ފީއެއް ކަމަށްވާ 222 މިލިއަން ޔޫރޯ (ތިން ބިލިއަން ދިވެހި ރުފިޔާ) އަށް، ނޭމާ ޕީއެސްޖީއަށް ބަދަލުވީ 2017 ވަނަ އަހަރު އެވެ. އެ އަހަރުގެ ޖުލައި މަހު ނޭމާ ޕީއެސްޖީއަށް ބަދަލުވުމުގެ އެއް މަސް ކުރިން ބާސާއާއެކު އޭނާގެ ކޮންޓްރެކްޓް އާ ކުރި އެވެ.\nމި ސީޒަނަކީ، ޕީއެސްޖީގައި ނޭމާ ހޭދަ ކުރާ ދެ ވަނަ ސިޒަނެވެ. އެހެންނަމަވެސް އެ ޓީމުގައިި ޔޫރަޕްގައި އެކަށީގެންވާ ކާމިޔާބެއް ނުހޯދޭތީ ނޭމާގެ ކަންބޮޑުވުން އެބައޮތެވެ.\nނޭމާގެ ބައްޕަ އަދި އޭނާގެ އެޖެންޓް، ނޭމާ ސީނިއާ ވަނީ، ބާސެލޯނާގެ ރައީސް ޖޯސެފް މާރިއާ ބާޓެމެއުއާ ބައްދަލުކޮށް ނޭމާ އެނބުރި ބާސާއަށް ގެންދިއުމަށް ބާރު އަޅާފަ އެވެ.\n"އޭނާ ޕީއެސްޖީގައި ހުރީ ވަރަށް ބޮޑަށް މާޔޫސްވެފައި، އަދި ވަރަށް ބޮޑަށް މާފަން އެދެން،" ބާޓެމެއު އާ ބައްދަލުކޮށް ނޭމާ ސީނިއާ ބުނި ކަމަށް ސްޕެއިންގެ އެލް މުންޑޯ ނޫހުން ރިޕޯޓް ކޯށްފައި ވެއެވެ. "ޕީއެސްޖީގައި އޭނާ މާޔޫސްވެފައި ހުރީ އެ ޓީމުގައި ރަނގަޅު ސްޕޯޓިން ޕްރޮޖެކްޓެއް ނެތުމުން."\nނޭމާ އަލުން ބާސާއަށް ގެންނަ ވާހަކަ ގަދަވެފައިވާ އަނެއް ސަބަބަކީ، މިދިޔަ ސީޒަންގެ މެދު ތެރޭގައި ލިވަޕޫލުން ބާސާއަށް ބަދަލުވި ފިލިޕޭ ކުޓީނިއޯގެ ކުޅުމާ މެދު ބާސާގެ މެނޭޖުމެންޓުން މާޔޫސްވެފައިވުމުންނެވެ. މިދިޔަ އަހަރު ޖަނަވަރީ މަހު ލިވަޕޫލު ދޫކޮށް ކުޓީނިއޯ ބާސާއަށް ބަދަލުވި ފަހުން އެ ޓީމުގައި އޭނާއަށް އެކަށީގެންވާ ކުޅުމެއް ނުދެއްކެ އެވެ.\nބާސެލޯނާ ބަސް ދަތުރުތައް ނޭމާ\nނޭމާގެ ޓްރާންސްފާގެ ދޮރު ބަންދު ވަނީ\nބާސާގެ ހުށަހެޅުމެއް ލިބިފައެއް ނެތް: ޕީއެސްޖީ


22 އެޕްރީލް 2020 - 09:15\nސިވިލް ސާވިސް ސިއްހަތު ހެލްތު މިނިސްޓްރީ ހެލްތު ޕްރޮޓެކްޝަން އެޖެންސީ ދިވެހި ސަރުކާރު ބަލިތައް ދަރުބާރުގެ މުހައްމަދު މަބްރޫކް އަޒީޒް (ރައީސް އޮފީސް) ޑރ. މޫސާ މުރާދު ޑރ. އިބްރާހިމް އަފްޒަލް (އެޗްޕީއޭ)\n73 ކޮމެންޓް, 53 ރިއެކްޝަންސް\nނާސިރު ހެދިގޮތް ނުހެދޭނެދެން\nވެރިކަން ކުރާ ރަށް މާލޭން ރަށްރަށުގެ ރައްޔިތުން ބާލަން ގޮވާލާއިރު ތިޔަ އުޅެނީ ހިއު މަން ޓްރެފިކިންގ ހިންގާން ރާއްޖެ އެތެރެކުރި މާލޭގަ މިވަގުތު ތިބި 150،000 ބަންގްލަދޭޝް ރައްޔިތުން ނުބޭލިގެން. ގައު މަށް ލިބުނުހާ ފައިސާއެއް މާލެ ތަރައްގީ ކުރު މުގަ ކޮޅެއް ނެތް! ބޭންކު ތަކުން މާލޭ އޭރިއާ އަށް އެކަނި ލޯނު ދީފަ އެހެން ރަށްރަށުގެ ރައްޔިތުން އިތުރު ޗޮއިސްއެއް ނެތް ގޮތަށް މާލެ އަންނަ ޖެހޭގޮތަށް ނިޒާ މު ބައްޓަންކޮށް ލޯނު ދައްކަން4ދަ މު ޑިއުޓީތަކުގަ!\nރާއްޖެތެރޭ ރަށަކުން ދެތިން ސާންޕަލް ނަގަންޖެހުނީ އެސް.އޯ.ޕީ ބަދަލުވީ. ސާމްޕަލް ނުނެގި ޓެސްޓް ނުކުރެވި ރައްޔިތުން ބިރުވެރި ކަމުގައި ތިއްބާ ރަށްތައް މޮނިޓަރިން ހާލަތުން ނަގާ ދޫކޮށްލުމަކީ ޚޮށްގެންވާނެކަމެއްނޫން. ޢެޗް.ޕީ.އޭގެ އެފިޔަވަޅަކީ ބަލިފެތުރިދާނެ ކަނުގެ އެކަށީގެންވާ ސަބަބެއް އޮވެ ފަރުވާލެއްނެތި ކުރި އަމަލަކަށްވުން ގާތް.\nޤއ ގައި "ދިވެހިރާއްޖޭގެވެރިރަށަކީ މާލެ" ކަމުގައިލިޔެފައިއޮތަސް "ދިވެހިދައުލަތަކީ މާލެއެއްނޫން" އިގޭތޯ؟ # ދައުލަތުގެޙަޒާނާއާއި މުއްސަނދިކަން ހަމައެކަނި މާލެއަށްހޭދަކޮށް މާލޭމީހުންގެއުފަލަށްޓަކާ މިދައުލަތްޤުރުބާންކުރުމުންނޫންތޯ މިފަދަހާލަތެއްގައިވެސްމާލެއާއިނުލާ ތުރާކުނާއި އައްޑޫމީހާއަށްވެސް ފުރާނަ ސަލާމަތްކުރަން ކަމެއްނުކުރެވިގެންއުޅެނީ. # ސޯފުބޯފެނެއްނެތް. ކާޑްގެބާވަތްތައް މާލޭގެ ގުދަންތަކުގަ. ކޮވިޑް ޓެސްޓްކިޓް މާލޭގައި. ވަރުގަދަ ވެރިރަށެއްނު.!\nތި މޭރުމުން ވާހަކަ ދައްކަންޏާ ދައުލަތަށް ލިބުނުފައިސާއި ދެން އެންމެ ގިނައިން ޚަރަދު ކޮށްފައި އޮތީ އައްޑޫއަށް. ކީއްވެ އެހެން އަތޮޅުތަކަށް ޚަރަދު ނުކުރީ؟ އައްޑޫ މީހުންނަކީ ވަކި ޙާއްސަ ފާސްތަކެއް އޮތްބައެއްތަ؟ ކީއްކުރަން އައްޑޫއަށް ވަކި ރީޖަނަލް ޕޯޓެއް ދޭންވީ. ބޮޑު ހޮސްޕިޓަލަކާ އެއަރޕޯޓާއި ލިންކު ރޯޑެއް ދޭންވީ. ޕައިޕުކުރި ސާފު ބޯފެނާ ނަރުދަމާ ދޭންވީ؟ މާލޭން ބޭރުވާ ކާޑުގެ ބޮޑުބައި ދާންވީ.. ވަރުގަދަ އައްޑޫ އެއްނު! އަނގައެއް އޮތިއްޔާ އެއްޗެހިގޮވިދާނެދޯ؟\nސަރުކާރުން މުޅިންވެސް ފޮނިކަނޑަނީ އެއްވެސް އޮއްޓަރެއްނެތްބައެއް ސަރުކާރު ހިންގަންތިބީ\nމިވަގުތަކީ އަމިއްލަ ގެ ހުރި މީހުން އަނބުރާ ގެއަށް ދާންވީ ވަގުތު. ފޮނިކަމާ ބޮޑާކުމުން ދުރުވެ. ކުލި ދެއްކޭނީ ފައިސާ ހުރެގެން. ނެތް އެއަޗެއް ނުދެވޭނެ. މީ ވ ގިނަ މީހުންގެ ހާލަކީ. ސަރުކާރުން ނުޖެހޭނެ މިމީހުނަށް އެހީވާކަށް، މިއަށްވުރެ މާ ހާލުގަ ކުދިތަންކޮޅުގަ އުޅޭމީހުން އެބަތިބި ރަށްރަށުން މާލެއައިސް. ޢެމީހުނަށް އެހީވިއްްޔާ މާ ރަނގަޅުވާނެ. ވ ސަލާން.\nރަށަކަށް ނުދެވޭ..ލޮކްޑައުންގައި އޮތީމަ ނުދެވޭ..ޓިކެޓް ނަގާފައި އޮތީ..މޯލްޑިވިއަން އިން ވަކިއެއްޗެއް ނައަންގާ އޮތީ އެތެރޭގެ އުދުހުންތައް ހުއްޓާލާފައި. އެހެންވީމަ ކޮންތާކަށް ވަންނަންވީ ކުލި ނުދެެކެންޏާ ދޮން..ނިކަން ބުނެބަލަ\nކުދި ތަންކޮޅުގަ އުޅުނަސް ބޯ މަތީ ފުރާޅެއް އޮންނާނެ ދޯ? މަގުމަތިވީމަ އެ ވަރު ވެސް ނުވާނެ ދޯ? ދެން ކޮން ބައެއްގެ ހާލުބާ ބޮޑު ވާނީ?\nދަންނަވަންތޯ 10 ދުވަހުން ކަރަންތީނި ފެސިލިޓީ އެއް ނިންމާލީ އޭ ކިއާ ފަ ފޮނިކެޑިތަން ތީ ފޮޓޯތައްދެއްކީ އެތާގެ ސުޓާފު އެކޮމެޑޭސަން ގެ ރޫމްތައް އެތާގަ އޭރު މީހުން ބޭތިއްބީވެސް ދެންބަގުލަދޭސްމީހުންވެގެން 10 ދުވަހުން ސުމިތު ބޮޑަކައްލައިގެން ނިންމި ޓިނުގުދަނައް ކޮއްޕާލީ ރެސޯޓު ތައްހުސްވެ ރީސޯޓު ވެރިންގެ ދީލަތިކަމުން މިއަދު މީހުންކޮލޫ އެކަހެރި ވެސް ކުރެވެމުން މިދަނީ އަދިވެސް އީވާމެން މަސައްކަތްކުރާނެ ލިބޭ ލަރިކޮޅުން ޓެކުސްނަގަެިގެން ސިޔާސީ ވާން\nއަލީ ވަހީދު ނުނިދާ7މިލިއަން ޚަރަދު ކޮށްގެން ހެދި ވިލިވަރު ތި ފެނުނީ. ހަމަ އެގޮތަށް ފަރުކޮޅުފުށި ވެސް އޭނަ އިސްވެ ހުރެ ހެދި. އެއްތަނެއްވެސް ބޭނުމެއް ނުކުރެވޭ. އަލުން ބަލުން ފަރުކޮޅުފުށި ހަދަންޖެހުނީ. މުޅިވެޔޮ ފީނުވަނީސް ފީ ކަރާ ކަނޑަން އެބަޖެހޭ.\nމަރުވެއްޖެ.. މިހެން ޖެހުމުގެ ބަދަލުގައި "ނިޔާވެއްޖެ" މިހެން ޖެހީމަ ބަހުގެ ފަށުވިކަން އިތުރުވާނެ ކަމަށް ފެނޭ!\nމިވަގުތު ފަރުވާދެވޭނީ ކޮވިޑަށް އެގޭތޯ ދެން އެހުންނަނީ އެސް އޯ ޕީ ގެދަށުން ބައްޔެއްނޫ ކޮވިޑް ޓެސްޓް ދުވަލަކު2ފަހަރު ހަދަންވިޔަސް އޯކޭ ޑިސްލައިކްދިނަސް ނިދިނަސް މިއީ މިއަދު މިޤައުމުގެ ހާލަތު ދެގުޅަ ޕެނަޑޮލް\nފިތުނަ ނަހަދާ މަޑުންއޮވެބަލަ. އޭނާއަކީ އިންޑިޔާގައި ބޭސްކުރަމުންއައި ބަލި މީހެއް\nކަކުނިބޯ ކިޔަނީ ހަމަ ކިޔަންވެގެން. ހެހެހެ! ބުނާނެ އިތުރު އެއްޗެއް ނެތް!\nއޭ ކަލޭމެންނަކަށް މިކަމެއް ނުވިއެއް ނުން؟ ހުއްޓާލާފަ، ދަރު ކަނޑަން، ނޫނީ ރާ އަރަން ދާންވީ ނުން؟\nކަލޭމެން ތިޔަ ތިބީ ބާލާފަ. ދަައުލަތް ދަވައިލީމަ.


🌟🌟Fathisthari Vaahaka🌟🌟: ފޯންކޯލް - 13 ވަނަ ބައި\nޒިޔާދު އެއައީ އެގެއަށް އަލަކަށް ނޫނެވެ. ޚާލިދާ ނިޔާވެގެން ހޮސްޕިޓަލުން ގެންދިޔައިއްސުރެ އަސުރު ނަމާދަށްފަހު ވަޅުލަންދެންވެސް އެންމެ އިސް މީހެއްގެ ގޮތުގައި ޒިޔާދު އެތަނުގައި އުޅެފައި ވެއެވެ. އަދި އޭގެ ފަހުން، ދޭތެރެ ދޭތެރެއިން އައިސް އެގެއަށް ވަދެލައެވެ. ޚާލިދުގެ އެދުމުގެ މަތިން ކަމަށްވެސް ވެދާނެއެވެ. ނޫނީ، ޚާލިދާ ދުނިޔޭގައި ހުރިއިރު ބުނެ ބުނެވެސް އެގެއަށް މަހަކު އެއްފަހަރުވެސް ވަދެލެވިފައި ނެތްކަން އިހްސާސް ކުރެވުނުލެއް ބޮޑުކަމުން އެގެއަށް އައުން އެއީ އާދައަކަށް ހެދީކަމަށްވެސް ވެދާނެއެވެ.\nކޮންމެ ގޮތެއް ވެގެން ކަމުގައި ވިޔަސް، އެނގޭ ވަރަކީ، ފެންނަ މަންޒަރަކީ ފާއިތުވެދިޔަ3ރޭވެސް އޭނަ އެގެއަށް އައި ކަމެވެ. އިނާއަށްޓަކައެވެ. އިނާއަށް ލިބިފައިވާ ހިތާމައިގައި ބައިވެރި ވުމުގެ މަގްޞަދުގައެވެ.\nބޮޑުމަންމަ ނިޔާވީއްސުރެ ޒިޔާދުގެ ފަރާތުން އިނާއަށް ފެންނަމުންދާ އޯގާތެރިކަމާއި ލޯތްބަކީ އިނާގެ ސިކުނޑިއަށް ގަބޫލުކުރަންވެސް ދަތި ކަމެކެވެ.\nއެދުވަހު ހޮސްޕިޓަލަށް ޒިޔާދުއަށް ދެވުނީ ދިހައެއްޖަހަން އުޅެނިކޮށް ކަމުގައިވިޔަސް، އޭގެ ފަހުން އެންމެ ސިކުންތަކަށްވެސް ޒިޔާދު އެތަނުން އަދި އޭނަ ކައިރިން ދުރަށް ނުދެއެވެ. އޭނައަށް ޒިޔާދުގެ މާ ބޮޑު އެހީއެއް ބޭނުން ނުވާއިރުވެސް ޒިޔާދު ދިޔައީ ހުރިހާ އިރެއްގައިވެސް އޭނައާއެކުގައި ޒިޔާދު ހުރިކަން އަންގައިދެމުންނެވެ. ނަތީޖާއެއްގެ ގޮތުން އެންމެ3ދުވަސް ތެރޭގައި ޒިޔާދުއާއި ދޭތެރޭގައި ހިތުގައި ގަދަރާއި ލޯބި އިތުރުވެއްޖެއެވެ. ކުރިން އޮތްވަރަށްވުރެވެސް ބޮޑަށެވެ. ޒިޔާދުގެ ހުރިހާ އުނި ސިފައެއްވެސް ލޮލަށް ނުފެންނަ ވަރަށެވެ.\nސިންފަނީ ރެސްޓޯރެންޓުން ކެއި ރޭގަނޑުގެ ކެއުމަކަށްފަހު ޒިޔާދު ދިޔައީ އިނާ ގޮވައިގެން ކުޑަކޮށް ދުއްވާލާށެވެ. އިނާވެސް މާބޮޑު ދެކޮޅުހެދުމެއް ނަހަދައެވެ. ދާހިތަކުން ނޫންވިޔަސް ޒިޔާދު އާއިއެކު ހޭދަކުރަން އޭނައަށް ލިބޭ ވަގުތުތަކުގެ ބޭނުން އޭނަ ހިފުމަކީ އޭނަ ކުރަން ޖެހޭކަމެއްކަމަށް ދެކޭތީއެވެ.\nމިދަނޑިވަޅަކީ އާއިލާއަށް ނިހާއީ ބޮޑު ހިތާމައެއް ލިބިގެން އުޅޭ ދަނޑިވަޅެއް ކަމުގައިވިޔަސް، ގާތް ތިމާގެ މީހުންނާއި ހެޔޮ އެދޭ މީހުންގެ އެހީއަކީ މިފަދަ ވަގުތެއްގައި އިނާއަށް ވަރަށް ބޭނުންވެފައި ހުރި އެހީއެއްކަމަށްވާތީ، ކައިވެނި ހަމަޖެހިފައި ހުރި މުސްތަގްބަލްގެ ފިރިމީހާގެ ފަރާތުން ލިބޭ އޯގާތެރިކަމާއި އަޅާލުމަށް ދެކޮޅު ހެދުމަކީ މޮޔަ ކަމަކަށް ނޫނީ ނުވާނެކަން އިނާއަށް އެނގޭތީއެވެ.\n"މިރޭ ވާނެ ދޯ ތަންކޮޅެއް އަވަހަށް ދާން." ސިންފަނީން ނިކުތީއްސުރެން މި ހޭދަވި ފަނަރަ މިނެޓް ތެރޭވެސް ހަމަ އަނގައިންވެސް ނުބުނެއިން އިނާއާއި ވާހަކަ ދެއްކީ ޒިޔާދުއެވެ.\n"ހޫމް......" ސިހިފައި އިނާ ޒިޔާދު އާއި ދިމާލަށް ބަލާލާފައި ކުރު ޖަވާބެއް ދިނެވެ. ދެން އަނެއްކާވެސް މަގާއި ދިމާލަށް ބަލަން ފެށިއެވެ.\n"އިނާ ދަންތަ ހުޅުލެއަށް....؟؟" ކާރުގެ ހުންގާނަށް ސަމާލުކަން ދެމުންވެސް ދެފަހަރަކު އިނާއާއި ދިމާލަށް އެނބުރިލަމުން އަނެއްކާވެސް ޒިޔާދު އެހިއެވެ.\n"ހިއެއް ނުވޭ ބައްޕަ ގެންދަވާނެހެނެއް..." އަނެއްކާވެސް ހަމަ އެ އިންގޮތަށް އިނދެފައި އިނާ ބުނެލިއެވެ.\nޒިޔާދު އަށް އަނެއްކާވެސް ދެތިންފަހަރަކު އިނާއަށް ބަލާލެވުނެވެ. ކޮންމެވެސް އެއްޗެއް ބުނަން ބޭނުންވެފައި އެކަމަކު ބުނަން ޖެހިލުންވެފައި އިން ކަހަލަ ގޮތެއް ޒިޔާދުގެ މޫނުން ފެނެއެވެ. އިނާ އާއި ވާހަކަ ދައްކަން ބޭނުންވެފައި އިން ގޮތެވެ. އެއާއި ޚިލާފަށް އިނާގެ މޫނުމަތިން ފެންނަނީ އެއްވެސް ކަމަކަށް ސަމާލުކަމެއް ނެތް ކަހަލަ ގޮތެކެވެ.\nހިމޭންކަމާއެކު ދުވަސްތައް އޮވެގެން ދެއެވެ. އިނާގެ އާއިލާ މާލޭގައި ހޭދަކުރަން ކަނޑައެޅި ހަފްތާ ނިމެން އެންމެ ދެ ދުވަހަށް ވެއްޖެއެވެ. އަދިވެސް އެ އާއިލާގެ އެންމެންގެ ތެރޭގައި އުފެދިފައިވަނީ މަޑުމޮޅި ކަމެވެ. އާއިލާގެ އެއްވެސް ބަޔަކު ޚާއްޞަ އެއްވެސް ކަމަކާ ނޫޅެއެވެ. އެފަދަ ވާހަކައެއްވެސް ބަހުސެއްވެސް ނެތެވެ. ކޮންމެ ދުވަހަކުވެސް ކުރަން ހުންނަ ކަންތައްތައް ވާޖިބުތަކެއްފަދައިން ކުރަމުން ދަނީއެވެ. އެހެން ނުވާންވީ ސަބަބެއްވެސް ނެތެވެ. ގޭގެ މަންމަ ނިޔާވިތާ އަދި މިވީ އެންމެ އަށް ދުވަހެވެ.\n"ދޮންތަ ފޯނެއް...." ހަވީރުގެ ހިތްގައިމު ވަގުތުގައި ވެހެމުން ދިޔަ ވާރެއަށް ބަލަން ސިޓިންގ ރޫމް ކުޑަދޮރުކައިރީ ރަޔާން އުރާލައިގެން އިނާ ހުއްޓާ އިނާގެ މޮބައިލް ފޯން ހިފައިގެން އައިސް ދިއްކޮށްލަމުން މިހެން ބުނީ ހަމްދުއެވެ.\n"ގުޅާލެވިއްޖެދޯ......؟؟" ފޯން ނެގުމުގެ ކުރިން އެ ގުޅަނީ ކާކުކަން ބަލާފައި ދެން ފޯން ނަގާފައި އެންމެ ފުރަތަމަވެސް އިނާ ބުނެލީ އެހެންނެވެ.\n"ނުބުނާވަރެއްނޫނެއްނު؟ ދެދުވަސްވެއްޖެ އަހަރެން ގުޅާތާ. އެކަމަކު ހަމަ ނުގުޅޭ ކިޔަނީ. ތިއީ ކޮންކަހަލަ ތަނެއްތަ؟" އިނާ ޝަކުވާ ކުރިއެވެ.\n"ހޫމް........އެންމެ ރަނގަޅޭ....!!" އިނާގެ މޫނުމަތިން ހިނިތުންވުން ފެނުނެއްކަމަކު އަޑުން ފާޅުކުރަން އިނާ ބޭނުންވަނީ ނުރުހިފައި ހުރި ކަމެވެ.\n"ނޫނެކޭ....އެނގޭ...." އެކޮޅުން ބުނަމުން ދިޔަ އެއްޗަކަށް އިނާ ޖަވާބު ދެމުން ދިޔައެވެ. ޝަކުވާ އާއި ނުރުހުމުގެ ރާގު ކެނޑި ގާތްކަން އެކުލެވޭ ގޮތަކަށެވެ.\n"ގަބޫލުވެސް ކުރަމޭ.....އެވާހަކަ ބާއްވަބަލަ ދެން. މިހާރު ދެން ދިލް އަންނަ ދުވަސް ކަންފާރމް ވެއްޖެތަ؟" އިނާ އޮޅުންފިލުވިއެވެ.\n"އެހެންތަ؟ އެހެންވެއްޖިއްޔާ މިކޮޅަކުން އަހަރެމެންނާ ދިމަލެއް ނުވާނެތާ؟ މާދަން ނޫން އަނެއްދުވަހުގެރޭ އަހަރެމެން ފުރާނަން." ތަފްޞީލް ދެމުން އިނާ ދިޔައެވެ.\n"އާނ ދެން ރަށުން ދިމާވާނެނު. ހޫނ ދެން ބާއްވަން އުޅޭ. މިރޭ އޮންލައިން ވާނަން. މިކޮޅުން9ޖަހާއިރު ވާނީ. ނެތިއްޔާ މަށެއް ނުހުންނާނަން އިނގޭ5މިނެޓަށްވެސް. " އިނާ އިންޒާރު ދިނެވެ. ފޯން ބޭއްވިއިރު އިނާގެ މޫނުމަތިން ހިނިތުންވުމެއް ހުއްޓެވެ.\nއިންޑިޔާގެ ސެންޓް. ފިލޯމެނާސް ކޮލެޖުން ޑިގްރީ ކޯހެއް ފުރިހަމަ ކުރުމަށް މައިސޫރުގައި ހުރި އޭނަގެ އެންމެ ގާތް ރަހްމަތްތެރިޔާ ދިލްމާއާއި ގުޅަންވެއްޖިއްޔާ އަބަދުވެސް އެފަދަ ހާލެއްގައި ނޫނީ ނުދާނެއެވެ. ގިނަ ވާނީ ފޯން ކަނެކްޝަން ކޮންމެވެސް މައްސަލަތަކެއް އުޅޭ ދުވަސްތަކެވެ. އެހެން ނޫނީ ފޯން ނުނަގާނެއެވެ. އެހެން ނޫނީ އިނާ އޮންލައިންވާގަޑިއަކު ދިލްމާއެއް އޮންލައިނަކު ނުހުންނާނެއެވެ. އަބަދުވެސް އެ ޝަކުވާ އޮންނަނީ ކުރަން ޖެހިފައެވެ.\nމޭޒުމަތީގައި ފޯން ބާއްވާފައި ރަޔާން އަށް ސަމާލުކަން ދިންތަނާ އަނެއްކާވެސް އިނާގެ މޮބައިލް ފޯން ރިންގުވާން ފެށިއެވެ. އަނެއްކާވެސް ދިލްމާ ގުޅީ ކަމަށް އިނާއަށް ހީކުރެވުނެވެ. ގުޅަން ފަށައިފިއްޔާ ހުއްޓައެއް ނުލާނެއެވެ. ހުރެވުނީ ރާއްޖެއިން ބޭރުގަ ކަމެއް، އަދި ޚަރަދަށް ބަލަން ޖެހޭނެ ކަމެއް ދިލްމާއަށް ދުވަހަކުވެސް ނޭނގނެއެވެ. ކޮންމެ ރެއަކު އެއްފަހަރު އޮންލައިނުން ދެމީހުން އެތަކެއް ވާހަކަ ދައްކާއިރުވެސް އިންޑިޔާގެ މައިސޫރުގައި ހުރެފައި ފޯނުން ގުޅާލުމަކީ ދިލްމާއަށް ހަމަ މެޓައެއް ކާލުން ކަހަލަ ކަމެކެވެ.\nއިނާ އަތްދިއްކޮށް ފޯން ނަގާ ބަލާލިއިރު ގުޅަނީ ދިލްމާއެއް ނޫނެވެ. ޒިޔާދުއެވެ.\n"ކީކޭ ޒިޔާދު......؟" ފޯން ނަގާފައި އިނާ އެހިއެވެ.\n"ގޭގަ....... އެއީ ރަޔާން" އެކޮޅުން ކުރި ސުވާލަށް އިނާ ޖަވާބު ދިނެވެ.\n"އުނހުނ.........ހޫމް.........ހޫމް.......އާނ. އެންމެ ރަނގަޅު. " އިނާ ޖަވާބު ދެމުން ދިޔައީ ކުރުކޮށެވެ.\n"ހޫމް........އާނ. ހޫމް.9އެއް ރަނގަޅުވާނެ. އާނ." ޒިޔާދު ބުނި ގަޑިއަކަށް އެއްބަސް ވެފައި އިނާ ފޯން ބާއްވައިފިއެވެ.\nއިނާ މާލެ އައިފަހުން ކޮންމެ ދުވަހަކުވެސް ކޮންމެވެސް އެއްގަޑިއެއްގައި ޒިޔާދުގެ އާއިލާއާއެކު ވަގުތުކޮޅެއް ހޭދަކޮށްލުމަށް އެގެއަށް އައުމަށް ޒިޔާދުގެ މަންމަ އޮންނަނީ އޭނައަށް ދަޢުވަތު ދީފައެވެ. ކޮންމެ ދުވަހަކު ނުދެވުނަސް އޭނަ ދެއެވެ. އެންމެފަހުން ދިޔަރޭވެސް އެގޭގައި ޒިޔާދުގެ ދޮންތަ ކައިރީ އެތައް އިރަކު އޭނަ އިންނަން ޖެހުނެވެ. ޒިޔާދުއަށް އޮފީހުގެ ކަމެއްގައި ފޯނެއް އައިސްގެން ޒިޔާދު ގޮސް ކޮޓަރިއަށް ވަން ގޮތަށް ނިމެންދެން އޭނައަށް ޖެހުނީ ޒިޔާދުގެ ދޮންތަ ޒާހިރާ ކައިރީ އޭނަ ފަހާތަން ބަލަން އިންނާށެވެ.\nމިހާރު އޭގެ ފަހުން ދެދުވަހެއް ވަރުވެދާނެއެވެ. އެގެއަށް ގިނަގިނައިން ނުދާތީ ޒިޔާދުގެ މަންމަ މައްސަލަ ޖައްސާތީ އަނެއްކާވެސް ޒިޔާދު އެގުޅީ މިރޭ އެގެއަށް ދިއުމަށް ގަޑިއެއް ކަނޑައެޅުމަށެވެ. ކޮންމެހެން އޭނައަށް ޚާއްޞަ ވަކި ގަޑިއެއް އޮތީކީ ނޫނެވެ. އެކަމަކުވެސް ޒިޔާދު ކަނޑައެޅި ކޮންމެ ގަޑިއަކީވެސް އޭނައަށް ރަނގަޅު ގަޑީއެއް ކަމަށްވާތީ މިރޭ ނުވައެއްޖަހާއިރު ބަލާ އަޔަސް އެންމެ ރަނގަޅުކަމަށް އިނާވެސް އެއްބަސްވީއެވެ.\nއިނާއާއި ޒިޔާދު އެގެއަށް އެރޭ ދިޔައިރު ސިޓިންގރޫމް އޮތީ ފުރިފައެވެ. މުޅިންވެސް ޒުވާން އަންހެންކުދިންނެވެ. ހީވަނީ ކަމެއް ފާހަގަކުރަން އައިސް ތިބި ކުދިބައެއް ހެންނެވެ. އެންމެންވެސް އުފަލުން ހިނިއައިސްފައެވެ. އުފާވެރި މާހައުލެކެވެ.\nއިނާއަށް ޖެހެވުނީ ފަހަތަށެވެ. ކޮން ކަމެއްބާއޭ އިނާ ހިތަށް އެރިއެވެ. ކައިރީގައި ހުރި ޒިޔާދުއާއި ދިމާލަށް ބަލާލެވުނީ ސުވާލުގެ ބެލުމަކުންނެވެ.\n"އިނާ ނައިސްދާނެތީ ކުރިން ނުބުނީ. އަސްލު މިރޭ މިގޭގައި ކުޑަކުޑަކަމެއް ފާހަގަކޮށްލަނީ." ރީތި ހިނިތުންވުމަކުން ހިނިތުންވެލަމުން ޒިޔާދު ޖަވާބު ދިނީ އިނާގެ ހިތުގައި އޮތް ސުވާލަށެވެ.\nއާނއެކެވެ. ޒިޔާދުއަށް އެހީވީ ރަނގަޅަށެވެ. މިއީ ޕާޓީ އާއި ހަފްލާ ތަކާ އުފާފާޅުކުރުންތަކުގައި އޭނަ ބައިވެރިވާހިތްވާ ދުވަސްކޮޅެއް ނޫނެވެ. އެންމެ ކުޑަމިނުން ޒިޔާދުއާއެކުގައިވެސް ވަގުތު ހޭދަކުރަން އޭނަ އަންނަނީ އަންނަ ހިތްވެގެންނެއް ނޫނެވެ. ވާން އުޅޭ ފިރިމީހާ ކަމަށްވާތީ، އެ އާއިލާ އާއި ތިމާގެ މީހުންނާއި ބައްދަލުވެ އުޅުމަކީ ދެރަށެއްގައި އުޅޭ ދެމީހަކަށް ކޮންމެ ކޮންމެ ދުވަހަކު ކުރެވޭނެ ކަމަކަށް ނުވާތީ، ވަގުތުގެ ބޭނުން ހެޔޮގޮތުގައި ހިފުމުގެ ގޮތުން އޭނަ އަންނަނީއެވެ. އެހެން ނޫންނަމަ ގެއިން ބޭރަށް ނުކުންނަ ހިތްވެސް އޭނަ ވަނީކީ ނޫނެވެ. ޒިޔާދުއަށް އެކަން ނޭނގެނީ ހެއްޔެވެ؟ އިނާ ހިތަށް އެރިއެވެ.\n"ކޮންކަމެއް......؟؟" ކިތަންމެ ގިނަ އެއްޗެއް ހިތަށް އެރި ކަމުގައި ވިޔަސް އިނާ އަހާލީ ކުޑަކުޑަ ސުވާލެކެވެ.\n"ދޮންތަގެ ދަރިފުޅު މާދަން ނޫން އަނެއް ދުވަހު މެލޭއަށް ފުރަނީ. ކޯހުގަ. މިރޭ މިއީ ފެއަރވެލް" އިނާގެ ބުރަކަށީގައި ލޯބިން އަތްޖައްސާލައިގެން ހުރެ ޒިޔާދު ބުނެދިނެވެ.\nވަކި އެއްޗެއް ނުބުނެ އިނާ އިސްޖަހާލިއެވެ.\n"އިނާ......!!!" ބަސްހުއްޓިފައި އިނާ ހުރީމަ ޒިޔާދު ގޮވާލިއެވެ. އެ ގޮވާލުމަށް އިނާ އިސްއުފުލާ ބަލާލިވެސް މެއެވެ. އެއްޗެއް ބުނުމުގެ ބަދަލުގައި ޒިޔާދު އެދުނީ އެތެރެއަށް ވަނުމަށެވެ. އިޝާރާތުންނެވެ.\nކުރެވޭނެ ކަމެއް ނެތެވެ. އެހެރީ އާދެވިފައެވެ. ޒިޔާދު އެހެރީ ކައިރީގައެވެ. ދެން އޭނަ ނުވަދެ ދާން އުޅެފިއްޔާވެސް މައްސަލައަކަށް ނޫނީ ނުވާނެއެވެ. ކުރިންވެސް ޖެހުނު މައްސަލަ އޮބިފައި އޮތްވާ އަނެއްކާ އަނެއް މައްސަލައަކާ އޭނައަށް ކުރިމަތި ނުލެވޭނެއެވެ. އެހާ ހިތްވަރެއް މިދުވަސްކޮޅަކު އޭނަގެ ނެތެވެ.\nމިހެން ހިތަށް އަރާފަ އިތުރު އެއްޗެއް ބުނުމަކާ ނުލާ އިނާ ސިޓިންގރޫމަށް ވަދެއްޖެއެވެ. ސިޓިންގ ރޫމްގައި ތިބި ވިހި ވަރަކަށް ކުދިން އެއްފަހަރާ ކަހަލަ ގޮތަކަށް އެދިމާލަށް އެނބުރުނެވެ.\n"ކުޑަބެ ނައަންނާނެކަމަށް ސިތާ ހީކުރީ. އަވަހަށް ވަދޭ ވަދޭ" އެވަގުތު ގޭތެރެއިން ނުކުމެގެން އައި ސިތާއަށް ޒިޔާދު އާއި އިނާ ފެނުމާއެކު ބުނެލިއެވެ.\n"މިގެއަށް އައީމަ މި އެނގުނީ ސިތާގެ ފެއަރވެލްކަން. އެހެން ނޫންނަމަ....." ސިތާގެ އުފަލުގައި ބައިވެރި ވުމުގެ ގޮތުން ކުރިއަށް ޖެހި ސިތާއާއި ސަލާމްކުރަމުން އިނާ ބުނަން އުޅުނެވެ.\n"އޯވހ. ޕްލީޒް. އެއްޗެއް ގެންނާނެކަމެއް ނެތޭ. އިނާދައްތަ އައީމަ ސިތާ އުފާވެއްޖެ. އެވަރު މާބޮޑަށްވެސް ރަނގަޅު." އެންމެ ވިހި އަހަރުގެ ސިތާގެ މޫނުމަތިން ފެންނަމުން ދަނީ ހަގީގީ އުފާވެރިކަމެވެ.\n"އެކޮޅުގައި މަންމަމެން އެބައުޅޭ. ވަރަށް ކަންތައް ހުންނާނެ އެކޮޅުގަ. އިނާދައްތަ ގޮސްބަލަ އަވަހަށް." މިހެން ބުނެފައި ސިތާ ހިނގައިގަތީ ސިޓިންގރޫމްގައި ތިބި ރަހްމަތްތެރި ކުދިން ކައިރިއަށެވެ. އިނާ އާއި ޒިޔާދު ވަނީ އެތެރެއަށެވެ.\nސިތާގެ ފެއަރވެލްއަށް ބޭއްވި ހަފްލާ ނިމުމަކަށް އައީ ބާރަވެސް ޖެހިފަހުންނެވެ. އިނާއަށް ވަރުބަލިކަން އިހްސާސްވެފައި ހުއްޓެއްކަމަކު އެހުރިހާ އިރުވީއިރުވެސް ގެއަށް ދާންވެސް ބުނަން ނުކެރުނީއެވެ.\n"އިނާ......ވަރުބަލިވެއްޖެ ދޯ މުޅިން." ސިޓިންރޫމްގައި ހުރި އެންމެ ފަހު ތަށިތައް ހިފައިގެން އައިސް ކާކޮޓަރިއަށް ވަންއިރު ސޯފާގައި އިނާއިން ގޮތުން ޒިޔާދުގެ ދޮންތަ، ޒާހިރާ ބުނެލިއެވެ.\nއިނާ ބުނާނީވެސް ކީކޭހެއްޔެވެ؟ ބުނާނެ އެއްޗެއް ނެތެވެ. އެހެންވެ ހަމައެކަނި ހިނިތުންވެލީއެވެ.\n"ކޮބާ ޒިޔާދު މިހާރު." ސިންކު ކައިރިއަށް ގޮސް ހުއްޓެމުން އަނެއްކާވެސް ޒާހިރާ އަނެއް ސުވާލު ކުރިއެވެ.\n"ފޯނެއް އައީމަ ދިޔައީ....އެފަރާތަށް ނުކުތީ؟" ސިޓިންރޫމާއި ދިމާލަށް އިޝާރާތް ކުރަމުން އިނާ ޖަވާބު ދިނެވެ.\n"އެހެރަ އަންނަ ފޯނެއް ދޯ ޒިޔާދުއަށް. ދަންވަރަކަސް މެންދުރަކަސް ހަމަ ފަދަ. ކައިވެނިކުރެވުނަސް ނޭނގެ ވަގުތެއްވާނެކަމެއް ޒިޔާދުއަށް. ކަންފަތުން ފޯން ދުރަށްލެވިގެނެއްނު އިނާއަށް ވަގުތެއް ދެވޭނީވެސް." ތަށިތައް ދޮންނަމުން ޒާހިރާ ވާހަކަ ދައްކަމުން ދިޔައެވެ.\n"ކުޑަބެގެ ހާލު އެއީ. އަބަދުވެސް. އެކަމަކު އެންގޭޖްވިފަހުން ތަންކޮޅެއް މަދުކަންނޭނގެ ދޯ ދޮންތާ؟" ޒާހިރާއާއި ޒިޔާދުގެ ހަގަށް ހުރި ކޮއްކޮ ޒޫނާވެސް އޭނަގެ ކުޑަބެގެ ހާލު ބަޔާންކޮށްލިއެވެ. އެކަމަކު އެއީ މަލާމާތުގެ ރާގެއްގައެވެ. ހިނިގަނޑަކާއެކުގައެވެ.\n"އިނާ ދެން ހަމަ އިނީތަ؟ ދޭބަލަ. ގޮސްބުނޭ އިނާ ގެއަށްލާފަ އައިސް ތިހުންނަ ފޯނެއްގަ ހުންނާށޭ." ތަށިތައް ދޮންނަން ހުރެފައި އެނބުރިލަމުން ޒާހިރާ ބުނެލިއެވެ.\n"އިނާދައްތަ މާ ބީރައްޓެހިކޮށް އުޅެނީ." ޒޫނާއާއި އިނާގެ އުމުރުގައި ހުރީ އެންމެ ދޮޅުއަހަރުގެ ތަފާތެއްކަމަކު ޒޫނާވެސް އިނާއަށް ކިޔަނީ ދައްތައެވެ.\n" ދޭބަލަ އިނާ. މިއީ ހަމަ އިނާގެވެސް ގެއޭ. ގޮސް ބުނޭ ޒިޔާދުކައިރީ. އަސްލުވެސް މާލަސްވެސް ވެއްޖެ މިހާރު." އަނެއްކާވެސް ޒާހިރަ ބުންޏެވެ.\n"އިނާދައްތައަށް ދެވޭނެއޭ މިހާރު ކުޑަބެގެ ކޮޓަރިއަށްވެސް. ދޯ ދޮންތާ؟" ޒޫނާ އޭނަގެ ލާނެތްކަމާއެކު ބުނެލިއެވެ. އެގޭގައި އިނާ ނުވަންނަ އެއްވެސް ތަނެއް ނުހުންނާނެކަން ޒޫނާއަށް ނޭނގޭތީކީ ނޫނެވެ. އިނާ ރަކިކޮށްލުމުގެ މަގްޞަދުގައެވެ. އެކަން ހާޞިލްވެސް ވިއެވެ. އަދި ހަމަ ހިތްވަރެއްވެސް އިނާއަށް ލިބުނެވެ. އެހެންކަމުން ތެދުވެގެން ހިނގައިގަތެވެ.\nސިޓިންރޫމްގައި އިނީ ސިތާއެކަންޏެވެ. ސިތާވެސް އިނީ ފޯނެއްގައެވެ. އެކަމަކު ޒިޔާދުއެއް ނެތެވެ.\n"ކުޑަބެ ވީ ކޮޓަރީގަ........ސިތާ ދަންތަ ކުޑަބެއަށް ގޮވަން....." އަވަހަށް ތެދުވަމުން ސިތާ އޭނަގެ އެހީ ހުށަހެޅިއެވެ.\n"ނޫނޭ ސިތާ މަޑުކޮށްލާ." ސިތާ ފޯނެއްގައި އިނީމަ އުނދަގުލެއް ނުކުރާންވެގެން ސިޑިއާއި ދިމާލަށް ހިނގައިގަންނަމުން އިނާ ބުންޏެވެ. ގޭގެ ފުރަތަމަ ފްލޯރގައި ހުންނަ ޒިޔާދުގެ ކޮޓަރިއަށް ދިއުމަށެވެ.\nއިނާ ގޮސް ޒިޔާދުގެ ކޮޓަރިއަށް ވަންނަން އުޅެފައިވެސް ޓަކި ޖަހާލިއެވެ. އެހާ ބާރަކަށް ނޫނެވެ. ޓަކި ޖަހާލުމަކާ ނުލާވެސް ވަދެވޭނެކަން އެނގޭއިރުވެސް އެގޮތް އިނާއަށް ގަބޫލުނުކުރެވުނީ ކަންނޭނގެއެވެ.\nދެފަހަރަކު ޓަކިޖަހާލުމުންވެސް އެތެރެއިން ހިލަމެއް ނުވުމުން އިނާ މަޑުމަޑުން ދޮރު ހުޅުވާލިއެވެ. ދިމާލަށް ފެންނަން ހުރި ތަނަކުން ޒިޔާދެއް ނުފެނެއެވެ. ފޮތްބަހައްޓާ ބޮޑު ހަރުގަނޑާއި ސޯފާގެ އިތުރުން ކުޑަ މޭޒު ފެނެއެވެ. އަދި އެނދުގެ އެއްފަޅިވެސް އެ ދިމާލުން ފެނެއެވެ.\nއިނާ މިކޮޓަރިއަށް ވަން ފުރަތަމަ ދުވަހުވެސް ޒިޔާދުގެ ފާޑުވެރި ކަމާއި ޒިޔާދުގެ ތަހުޒީބީ ވިސްނުން ހުރިގޮތް ކޮޓަރިތެރެއިން ހާމަވާން ހުރުމުން ޒިޔާދު އާއި ވަރަށް ރުހެވުނެވެ. އަގުބޮޑު މޮޅު އެއްޗެހިން ޒީނަތްތެރިކޮށްފައިވާ ފިރިހެންވަންތަ ފުރިހަމަ ކޮޓަރިއެކެވެ. ކޮންމެއެއްޗެއްވެސް ތަރުތީބު ވެފައި ފުރިހަމައެވެ.\nކޮޓަރިއަށް ވަދެފައި ދޮރުލައްޕާލާފައި އިނާ އަދިވެސް އެތެރެއަށް ހިނގައިގަތެވެ. ޒިޔާދު ވީ ފާހާނާގައި ކަމަށް ނިންމާފައެވެ. ނިކުންނަންދެން ކޮޓަރީގައި މަޑުކޮށްލާނީއޭ ހީކޮށެވެ.\nދިމާވީ މާ ރަނގަޅަށެވެ. ފުރަތަމަ ދޮރުން ވަދެގެން އަންނައިރު ނުފެނުނު ކަމުގައި ވިޔަސް، އެތެރެއަށް ވަންއިރު ޒިޔާދު އޭނާގެ އެނދުގެ އަނެއްފަރާތުގައި ކޮޓަރީގެ ދޮރަށް ފުރަގަސްދީގެން އިނެވެ. އަދިވެސް އިނީ ފޯނެއްގައެވެ.\nއޮފީހުގައި ވަރުގަދަ ކަންތައްގަނޑެއް ލައިގަތީ ކަމަށް ނޫނީ ނުވާނެއެވެ. މައްސަލައެއް ނެތެވެ. ފޯން ނިމެންދެންވެސް އޭނައަށް މަޑުކުރެވިދާނެއެވެ. މިހުރިހާއިރުވެސް އޭނަ ހުރީ ވިއްޔާއެވެ. މިހެން ހިތަށް އަރާފައި ޒިޔާދު ކައިރީ އިށީންނަން ދާން އިނާ ހިނގައިގަތެވެ. ކޮޓަރިތެރޭގެ ފުރިހަމަކަމަށް ބަލަމުންނެވެ.\nމިފަހަރު މާލެ އައިފަހުން އޭނަ އަދި މި ކޮޓަރިއަށް ނުވަދެއެވެ. އެހެންކަމުން ކުރީފަހަރު ހުރި ތަކެތީގެ ތެރެއިން ވަރަށް ގިނަ ތަކެތި މިހާރު އާކޮށްފައިވާކަން އިނާއަށް ފާހަގަކުރެވުނީ ހަމަ ދެންމެއެވެ. އެނދުކައިރީ އަޅާފައި އޮތް ދޫލަވެސް އޮތީ ބަދަލުކޮށްފައެވެ. ކުރީފަހަރު އޭނަ އައިއިރު އޮތީ ކަޅުކުލައިގެ ދޫލައެކެވެ. މިހާރު އެއޮތީ އަޅި ކުލައެވެ. ކުރީފަހަރަށްވުރެ މިފަހަރު މާ ގުޅެއޭ އިނާ ހިތަށް އެރިއެވެ.\nއިނާ ބަލާލިއިރު އަދިވެސް ޒިޔާދު އިނީ ގެއްލިފައެވެ. ފޯނުން ކޮންމެވެސް ވާހަކައެއް ދައްކަނީއެވެ. ނޫނީ އެކޮޅުން ދައްކާ ވާހަކައެއް އަޑުއަހަން އިނީކަންނޭނގެއެވެ. ޒިޔާދު ނިމެންދެން މަޑުކޮށްލާންކަމަށް ގަސްދުކޮށް އިނާ ގޮސް ފޮތްހަރުގަނޑު ބަލަން ފެށިއެވެ.\n"ޕްލީޒް. ގަބޫލުކޮށްބަލަ. ބައްދަލުނުކުރެވިފައެއް އަދި ނެތެއްނު. ދެދުވަހު ބައްދަލުނުކުރެވުނީމަ އޭގެ މާނައަކީ ތިއީތަ؟ އޭނަ ދިޔައީމަ ހަމަ އަނެއްކާވެސް އަހަރެން މިހިރީނު. ސައުވީސްގަޑިއިރުވެސް އުޅެވޭނެނު ދެމީހުންނަށް." ފޮތްހަރުގަނޑުގައި ހުރި ފޮތްތަކަށް ބަލަން ހުއްޓާ އިނާއަށް އަޑުއިވުނީ ޒިޔާދުގެ މި ވާހަކަ ކޮޅެވެ. ސިހުނު ވަރުން ފަހަތަށް އެނބުރި ޒިޔާދުއާއި ދިމާލަށް ބަލާލެވުނެވެ.\n"އެހާ ފަސޭހައެއް ނޫނޭ. މިދުވަސްކޮޅު އަހަރެން ކޮންމެހެންވެސް ހުންނަން ޖެހޭނެއެއްނު. އެހެން ނޫންނަމަ....އާނއެކޭ. މާދަން ނޫން އަނެއްދުވަހު އިނާ ފުރާނެ. އާނ. ޕްރޮމިސް. ދާނަމޭ. ހެހެހެހެ.....އާނއެކޭ. ސްވީޓީ ގަބޫލެއްނުކުރަމު ދޯ އަދިވެސް." ވަރަށް ލޯތްބާ އަސަރާއެކު ޒިޔާދު ދިޔައީ ފޯނުން ވާހަކަ ދައްކަމުންނެވެ. ފަހަތުގައި މީހަކު ހުރި ކަމުގެ ހިލަންވެސް ޒިޔާދުއަކަށް ނުވެއެވެ. ފޮތްހަރުގަނޑު ކައިރީ ހުރެފައި އައިސް އިނާ ޒިޔާދުއާއި ފަސްވަރަކަށް ފޫޓް ދުރުގައި ހުރިކަމުން ޒިޔާދު ދައްކަމުން ދިޔަ ވާހަކަތައް ސާފުކޮށް އިނާއަށް އަޑުއިވުނެވެ.\n"ދެން ބުނޭ ދާށޭ. މިހާރުވެސް މާ ލަސްވެއްޖެ. ދޮންތަމެންކައިރީ އިނާ ބައިންދާފަ އައިސް މިއިނީ. ކިހާއިރެއް މިހާރު. އިނާ ގެއަށް ލާފަ އައިސް ގުޅާނަމޭ. ދެން....އާނއެކޭ....ހެހެހެ.......ޕްރޮމިސް. ކޮންމެ ކަމަކަށްވެސް ޕްރޮމިސް ކުރުވީމަ ދޯ ގަބޫލުކުރެވެނީ." ޒިޔާދުގެ އަޑުގައި ވަނީ އުފާވެރި ކަމެވެ. ލޯތްބެވެ. ނަމަވެސް އެ އަޑުތައް އަހަން އެހެރަ އިނާގެ މޫނުމަތިން ފެންނަނީ ހައިރާން ކަމެވެ.\n"އޯކޭ...އައިސް ގުޅާނަން އިނގޭ. ނުނިދާތި. އަންނާނަން ވަރަށް އަވަހަށް. އޯކޭ. ބައި" އެންމެ ފަހު ވާހަކަކޮޅަށްފަހު ޒިޔާދު ފޯން ކަނޑާލައިފިއެވެ. ނަމަވެސް ދެންވެސް އަތުން ފޯން ހިފަހައްޓައިގެންވެސް އިނީއެވެ. އަމިއްލަ ނަފްސު ކުށްވެރި ކުރަނީކަމެއް ނުވަތަ ދެކޮޅުންކުރެ ޚިޔާރުކުރަންވީ ކޮން ކޮޅެއްކަން ނިންމަނީކަމެއް ނޫންކަމެއްވެސް ނޭނގެއެވެ.\nއިނާ ހަމަ ބަލަހައްޓައިގެން ހުރީއެވެ. ޒިޔާދުއަކީ ކޮންކަހަލަ ފިރިހެނެއް ހެއްޔެވެ؟\nދިހަވަރަކަށް ސިކުންތުގެ ވަގުތުކޮޅަކަށްފަހު، ވަރަށްވެސް ފުން ނޭވާއެއް ލާފައި އެނދުން ތެދުވެފައި ޒިޔާދު އެނބުރިލިއެވެ. އެއާއެކު ޒިޔާދުއަށް ހީވީ ތޫނު އެއްޗަކަށް ފައިން އެރުނު ހެންނެވެ.\n"އިނާ..........!!!......؟؟؟" ހައިރާންކަމާއި ސުވާލުގެ ރާގުގައި ގޮވާލެވުނެވެ.\nއިނާ ހަމަ އެކައްޗެއްވެސް ނުބުނެއެވެ. ޒިޔާދުއާއި ދިމާލަށް ބަލަހައްޓައިގެން ހުރީއެވެ.\n"އިނާ......" ހަދަންވީ ގޮތެއްވެސް ނޭނގިފައި ހުރެފައި އިނާއާއި ދިމާލަށް ޒިޔާދު ހިނގައިގަތެވެ.\n"އެއީ.....އެއީ........" އުއްމީދުނުކުރާ ކަހަލަ ހާލަތަކަށް އައުމުން ޒިޔާދުއަށްވެސް ދައްކާނެ ވާހަކައެއްވެސް ނޭނގުނެވެ.\n"ޕްލީޒް........އިތުރު ދޮގުތަކެއް ހަދަން ދެން މަސައްކަތް ނުކުރޭ." ޒިޔާދު އޭނަގެ ކުށެއް ނެތްކަން ސާބިތުކޮށްދޭން ވާހަކަ ދައްކަން މަސައްކަތް ކުރުމުން ޒިޔާދުއަށްޓަކައި އެކަން އިނާ ލުއިކޮށްދީފިއެވެ. އަދި ހުރި ފިޔަވަޅުމަތިން އެނބުރިލީ ޒިޔާދު އާއި ދުރަށް ދިއުމަށެވެ. ކޮޓަރީން ނުކުމެގެން އަވަހަށް ދިއުމަށް ގަސްދުކޮށްގެންނެވެ.\n"އިނާ .......އަޑުއަހާބަލަ........!!!" ޒިޔާދުއަށް އިނާގެ ފަހަތުން ދުއްވައިގަނެވުނު ކަހަލައެވެ.\n"އަދިވެސް އެބަހުރިތަ އަހަރެން އަޑުއަހާނެ ވާހަކައެއް؟ " އެނބުރިލާފައި މިހެން ބުނެފައި އަނެއްކާވެސް އިނާ ހިނގައިގަތެވެ. ނަމަވެސް އިނާއަކަށް ކާމިޔާބެއް ނުވިއެވެ. ޒިޔާދު އެ ދިޔަގޮތަށް ގޮސް އިނާގެ ކުރިމައްޗަށް އަރައި މަގަށް ހުރަސް އެޅިއެވެ.\n"ތިހީކުރިހެނެއްނޫނޭ އެއީ.........އެއީ.......ރުޅިނައިސް ހަގީގަތް އަޑުއަހާބަލަ" ޒިޔާދު މަސައްކަތް ކުރީ ދެންމެ އެފޯންކޯލުން އޭނަ ދެއްކި ވާހަކައަކީ ކޮން ވާހަކައެއްކަން އަންގަ ދިނުމަށެވެ. އެކަމަކު.....ހަގީގަތާ ޚިލާފަށް ވާހަކަ ދެއްކުމަކީ ހުރިހާ ފަހަރެއްގައި ކާމިޔާބު ވާނެކަމެއް ނޫންކަން އަދި ޒިޔާދުއަށް ނޭނގެނީކަންނޭނގެއެވެ.\n"ހަގީގަތް އަޑުއަހާށޭ....؟؟ އަހަރެން އަޑުއަހައިފިން. އެއީ ހަގީގަތް. މިހާރު ހަދަން ތިއުޅެނީ ދޮގު. ޒިޔާދު ކީއްވެގެންތަ ތިހެން ހަދަންޖެހުނީ އަހަންނާ ދޭތެރޭ؟ ކާކު ޒިޔާދުއަށް ތި ހައްގު ދިނީ؟" އިނާއަކީ ހަރުކަށި އިބާރާތަކުން މީހަކާ ވާހަކަ ދައްކަންވެސް އެނގޭ މީހެއް ނޫނެވެ. އަދި ރުޅިއައިކަމުގައި ވިޔަސް ރުޅި ފާޅުކުރަންވެސް އެނގޭ މީހެއް ނޫނެވެ. އެއީ އޭނަގެ ކިބައިގައި ހަރުލާފައި ނެތް ދެސިފައެވެ. މިހާރުވެސް ވީ އެހެންނެވެ. ކަނޑައެޅިގެން ފާޅުގައި ޒިޔާދު ކުށެއް ކޮށްފިކަން އެނގިހުރެވެސް އިނާއަކަށް ރުޅިއެއް ނުދެއްކުނެވެ. ނުރުހުމާއި ނަފްރަތުގެ ބަދަލުގައި ކުރެވެން ފެށީ ޝަކުވާއެވެ. ކަރުނައާއެކުގައެވެ.\nއަނެއްމީހާ ހިތުގަޖެހި ދެރަވެއްޖެކަން އެނގުމާއެކު، އެންމެ ބޮޑު ބޭވަފާތެރިޔާގެ ހިތުގައިވެސް ތިމާއަށް ފަތަޙަ ވާނެކަމުގެ ޔަގީންކަން އުފެދޭނެއެވެ. ޒިޔާދުއަށްވެސް ވީ އެހެންނެވެ.\nކިތަންމެ ނުރުހިގެން އިނާ ދާން އުޅުނުކަމުގައި ވިޔަސް އިނާގެ ލޮލުން ކަރުނަ ހިލުނުތަން ފެނި، ޝަކުވާގެ ދެސުވާލެއްވަރު އިނާގެ ދުލުން ބޭރުވުމާއެކު އޭނައަށް އަދި އިނާ ރުއްސުވިދާނެކަން އެނގިއްޖެއެވެ. އެހެންކަމުން އޭނަ ކުރި ކުށުން ދިފާޢުވާން ޒިޔާދު ބޭނުން ކުރީ ލޯބީގެ އައްޑަނައެވެ.\n"އިނާ......އޯވހ އިނާ ނުރޮއި. ސޯ ސޮރީ. އިނާ...." ކުރިއަށް ޖެހި ވަގުތުން އިނާގެ ހަށިގަނޑު އޭނަގެ އަތުތެރެއަށް ގެނައެވެ. ބ\nPosted on 2011-02-21 01:48:57 | Report this Comment\nމިވާހަކަ އަކީ ނަޝްގެ ފެވަރިޓް ވާހަކަ.. ވ ވ ވ ވ ވ ރީތި އިނގޭ.. ކީޕް އިޓް އަޕް..!! ކުރިއަށް ހުރި ބައި ތަކަށްވެސް އިންތިޒާރު ކުރަން.. އަވަހަށް ގެނެސްދެށްޗޭ އިނގޭ.. ބާއި.. ޓޭކް ކުޔަރ\nފަތިސްތަރި: ނަޝް.......ޕްރައިވެޓް ވާހަކައޭ؟ ތިބުނީ ކޮންމާނައެއްގަ؟ އެބަ ބަލަން އަވަހަށް ގެނެސްދެވޭތޯ.ޝުކުރިއްޔާ!!!!\nރާއި: އޯހޯ.....ފޭވަރިޓް.............ނޮޓް ޕްރައިވެޓް\nފަތިސްތަރި: ގުޑްނެސް......ނިދި ލޮލަށް ބަރުވެފަ ހުރީމަ ސޮފާއަށް ފެނުނީވެސް ނުބައިކޮށްހެން ހީވަނީ. ހެހެހެހެ........ސޮރީ......ނޮޓް ޕްރައިވެޓް. ބަޓް ފެވަރިޓް. ގޮޓް އިޓް. ހެހެހެހެހ. ސޯ ސޮރީ!!!\nPosted on 2011-02-21 02:25:59 | Report this Comment\nއަޅެ ޕްލީޒް ސޮފާ މިފަހަރު ޒިޔާދުގެ ކިބައިން އިނާ ސަލާމަތް ކޮށްދީފަ ނަވީން އާއި އިނާ އަވަހަށް ގުޅުވަބަލަ..!!! ޕްލީޒް.. ނަވީން ގެ ހާލު ނޭނގޭތާ ހާދަ ދުވަހެއްވެއްޖެޔޭ... ދެން ގެނެސްދޭ ބައި ގައި ނަވީން ގެ ޙަބަރެއް ހިމަނާލަށްޗޭ އިނގޭ...!! މިހާރު އެސޮރު ހެޔޮ ހާލުގައި ހުރި ކަމެށްވެސް ނޭނގެ.. ސޮފާ ޕްލީޒް ނަވީން ގެ ހާލު ބުނެދީބާ..!\nފަތިސްތަރި: ރިޝްމާ .....އެހާ ދެރަނުވެބަލަ. ނަވީންގެ ހާލު ހަމަ ރަނގަޅު. އެސޮރު އެބައުޅޭ އައްޑޫގަ. އަދި ދިމާވާނެ. ރަނގަޅުތަ މިވަރު. ހީކުރަން ރަނގަޅުވާނެ ކަމަށް.\nPosted on 2011-02-21 08:34:14 | Report this Comment\nމިހާރު އެބަހީވޭ ވާހަކަ ހޫނު ގަދަވެ ހިތަށް ދަމަން ފަށައިހިހެން، މިބައި ވަރަށް ސަޅި އިނގޭ ސޮފް ބުނިހެން މިސްޓޯރީ ވަރަށްވެސް ތަފާތު، ހީވަނީ ކުރިއަށް އޮތް ބައިތަށް މިއަށްވުރެވެސް ޝައުގުވެރުވާނެހެން، މިހެން މިބުނީ މިހާރު ވަކިން ޝައުގުވެރި ނުވާތީކީ ނޫން. ކުރިއެކޭ އެއްގޮތަށް މިހާރުވެސް ކޮންމެދުވަހަކުވެސް ހެނދުނަހެނދުނާ ފުރަތަމަވެސް ޗެކްކޮށްލެވެނީ މުރާސިލް، މި ދާއިރާގައި ސޮފް ތިޔަކުރާ ބުރަ މަސައްކަތަށް ލަޔާލް ބުނެލަން ބޭނުމީ ހަމަ އައްސަރި ބަހާއި ސާބަސް........\nފަތިސްތަރި: ޝުކުރިއްޔާ ލަޔާލް.....!!! ވާހަކައެއް ވެއްޖިއްޔާ ފެށުމާ، މެދުތެރެއާ ނިމޭބައިގަ ހުންނަންވާނެނު ތަފާތެއް ދޯ؟ އެ ތަފާތު ތިފެންނަނީ.\nPosted on 2011-02-21 08:54:46 | Report this Comment\nއަޅެ ވާހަކަ ކިޔާ ނިމުނު އިރު ލޮލުން އެއްޗެއް ފައިބާތީ ބަލާލި އިރު ކަރުނަ ހަމަ ރަނގަޅަށް ވެސް ރޮވިއްޖެ ޒިޔާދު ގެ ހަގީގަތް އިނާއަށް އގުނީތަ ނޫނީ ޒިޔާދު އެކްޓް ތަކުން އަނެއްކާ އިނާއަށް އޮޅުވާލާ ނީތަ؟ ދެން ކޮންއިރަކުން ނަވީން އާ އިނާއާ ބައްދަލް ވާނީ\nފަތިސްތަރި: ހިނގާ ދޯ ބަލަމާ ޒިޔާދު އެ ހެދިއެއްޗެއް. ވަރަށް ޒާތެއްގެ މީހެއް އޭނައަކީ. ހެދި އެއްޗެއް އެނގޭނީ ހަމަ ހަދާ ނިމުނީމަ. ހެހެހެހެ......ނަވީން ދޯ...!!! މާލަހެއް ނުވެ ނަވީންވެސް ފެންނަން ފަށާފާނެ.\nPosted on 2011-02-21 09:50:12 | Report this Comment\nނުހެދޭނެ ޒިޔާދު ބޭނުންހާ ގޮތެއް އިނާއަކަށް. އިނާ ދެރަނުވެ ބަލަ! އަދި ކިރިޔާ ތި ވިސްނެންފެށީ. އަވަހަށް އައްޑުއަށް ދަމާ ހިނގާ. އެބަހުއްޓޭ ނަވީން. އިނާ ދެކެ އަދިވެސް އެހާ ލޯބިވޭ.\nފަތިސްތަރި: ބުނާތީ އިވޭ އިންސާނުންނަށް ސިއްރުވާ ކަންތައްވެސް ހަންޑިންނަށް އެނގެޔޭ. އެއީ ރަނގަޅުވާހަކައެއް ކަންނޭނގެ ދޯ.\nPosted on 2011-02-21 10:42:12 | Report this Comment\nއޯހޯ އިނާ އަޅެ ފޭކް ޒިޔާދުގެ ސްޓޯރީ އަށް ނުހެއްލެއްޗޭ... ތެންކްސް ސޮފާ މިބައި އަވަހައް އަޕް ކޮށްދިނީތީ.. ކެއްތެރިކަމެއް ނެތި އަނެއް ބަޔައް އިންތިޒާރު ކުރަން. ޓޭކް ކެއަރ އިނގެ...\nފަތިސްތަރި: ވުލްފް ގާރލްއަށްވެސް ތޭންކްސް. ތިހެން ކޮމެންޓްކޮށްލާ ހަދާލީމައޭ މި ވާހަކަ ކުރިއަށް ގެންދަންވެސް ހިތްވަރު ލިބޭނީ. އެހެން ނޫނީ މިހާ ބިޒީކޮށް އުޅެމުން ކިހިނެއް މިކަން ކުރާނީ. ކީޕް އޮން ޓެލިން މީ ޔޯ ތިންކިންގ. އައި ވުޑް ލަވް ޓު ނޯ. ތޭންކސް.\nPosted on 2011-02-21 10:52:46 | Report this Comment\nތި ޒިޔާދު ތީ ހާދަ ގޯސް މީހެކޭ ދޯ.. އެއީހަމަ މިހާރު މިއުޅޭ ގިނަ ފިރިހެނުންގެ ފާޑް.. ސޮފާ އިނާ އަށް ދެރަގޮތެއް ނަހަދައްޗޭ ދެން އިނގޭ.. ވާހަކަ ވަރަށް ރީތި ސޮފާ. ވަރަށް އުފާ ވެއްޖެ އަވަހަށް ގެނެސްދިނީމަ.. އަނެއްބައި ވެސް ައވަހަށް ގެނެސްދެޗޭ އިނގޭ. ޓޭކް ގުޑް ކެއަރ..\nފަތިސްތަރި: ޒިޔާދު ދޯ.....!!! ސޮފާ ނެތިން އިތުރު އެއްޗެއް ބުނާކަށް. ކުރިއަށް ހުރި ބައިތަކުން އެނގިދާނެތާ ވާގޮތެއް ދޯ. ތޭންކސް ރިއު.\nPosted on 2011-02-21 15:14:56 | Report this Comment\nވވވވވވވ ރީތި ވާހަކަ މިހާރު ޔޫ ބުނާނީ ސޮފާއަށް ވަރަށް ބޮޑަށް ތޭންކްސް އޭ ވާހަކަ މިހާރު އަވަހަށް އަޕް ކޮށްދޭތީ އަސްލު ވަރަށް އުފާވޭ ވާހަކަ އަވަހަށް ގެނެސްދޭތީ\nފަތިސްތަރި: ޝުކުރިއްޔާ....111 ސޮފާއަށް ވަގުތު ވާނަމަ ދުވާލަކު ދެބައިވެސް ގެނެސްދީފީމުސް. އެކަމަކު ހަމަ ނުވަނީ. މި ދެދުވަހު ކުޑަކޮށް ވަގުތު ވާތީ މި ގެނެސްދެވެނީ. ަމސައްކަތް ކުރާނަން އިނގޭ ދުވާލަކު އެޓްލީސްޓް 1 ބައިވެސް ގެނެސްދެވޭތޯ.\nPosted on 2011-02-21 18:07:02 | Report this Comment\nއޭ ... ކޮބާތަ މިހާރު ނަވީން. ދެން އަޅެ ޒިޔާދު ކަމަކުނުދޭ އިނާ އާ އަނެއްކާ ގުޅުވާކަށް. ނަވީން އާ އިނާގެ ބައި މާ ބެސްޓްވާނެ އަޅެ ޕްލީޒް، ޒިޔާދުއާ އިނާ ނުގުޅުވައްޗޭ ދެން ވަރަށް ފޫހިވޭ އެ ޒިޔާދު ދެކެ\nފަތިސްތަރި: ފްރެންޑާގެ ކޮމެންޓެއް ފެންނަ ކޮންމެ ފަހަރަކު ހާދަ ހިނިއާދެއޭ މަގޭ ގާތަށް. ދެން އެނގެއެއްނު ދޯ ކީއްވެގެންކަން. ހެހެހެހެ.....ޒިޔާދު ދޯ؟ ކަމަކުނުދޭތަ އޭނަ. ރީތި ސޮރެކޭ އެއީ.\nPosted on 2011-02-21 18:47:11 | Report this Comment\nހިތަށްއަރަނީ މި އެންމެން މި ހީކުރާހާ ނުބައި މީހެއްބާއޭ ޒިޔާދު އަކީ؟ ސޮފާއަކީ ހަމަ 'ގޮތްނޭނގޭ' ލިޔުންތެރިއެއް. ހީނުކުރާ ގޮތަކަށްވެސް ވާހަކަ ހިނގައިދާނެ.\nފަތިސްތަރި: ފަޖުރުތަރީގެ ކޮމެންޓެއް ނުލިބިގެން މުޅި ދުވަހު މި އިންތިޒާރު ކުރީ. ވަރަށް އުފާވެއްޖެ ފަޖުރުތަރި ކޮމެންޓް ކުރީމަ. ވަރަށް މިސްވި އިނގޭ. އެކަމަކު މިހާރު ހެޕީ. ދެން އޮތީ ޒިޔާދުގެ ވާހަކަ........ޒިޔާދުއަކީވެސް ހަމަ ވަރަށް "ގޮތްނޭނގޭ" ފިރިހެނެއް. ތިބުނިހެން ކިއުންތެރިން ހީނުކުރާ ގޮތަށްވެސް އޭނަ އުޅެފާނެ ހަމަ. ބަލަމާ ދޯ؟؟\nPosted on 2011-02-21 19:01:17 | Report this Comment\nތި ފޯނުކޯލާއި މިވާހަކައިގެ ނަމާއި ވަރަށް ބޮޑު ގުޅުމެއް ވާހެން ޝަލީންގެ ހަވަނަ ހިއްސު ބުނޭ، ސަޅި އިނގޭ މިވާހަކަ. ކީޕް އިޓް އަޕް ސޮފާ\nފަތިސްތަރި: ހަގީގަތުގައި މުޅި ވާހަކައިގައިވެސް ހިމެނޭނީ ގިނައިން ފޯންކޯލްތައް. ފޯންކޯލްތަކުން ޖެހޭ މައްސަލަ......ފޯންކޯލްތަކުން ކެނޑޭ ގުޅުމާ އުފެދޭ ގުޅުން. އެހެންވެ މިވާހަކައަށް "ފޯންކޯލް" މި ނަން ސޮފާ ދިނީވެސް. ޝަލީންގެ ހަވަނަ ހިއްސުވެސް މުޅިއަކުން ގޯހެއް ނޫން. އުފާކުރަން ތިހާ ފުންކޮށް ސޮފާގެ ވާހަކައާއި ދޭތެރޭ ވިސްނާ ކިއުންތެރިންވެސް އުޅޭކަން އެނގުނީމަ. ވަރަށް ބޮޑަށް ޝުކުރިއްޔާ އިނގޭ ޝަލީން.\nޝަލީން ، މާލެ: މަރުހަބާ.. (: .. ކުރިއަށް އޮތްތާނގަވެސް ޝަލީންގެ ކޮމެންޓްތައް ފެންނާނެ އިނގޭ، ކޮމެންޓްސް އަކީ ކުރިއެރުމަށް ވަރަށް މުހިއްމު އެއްޗެއްނުން ދޯވް ސޮފާ... (:


Sarukaarashaai Raees Yameen ah dhin siyaasee hamalathah Sarukaarashaai Raees Yameen ah dhin siyaasee hamalathah\nސަރުކާރަށާއި ރައީސް ޔާމީނަށް ދިން ސިޔާސީ ހަމަލާތައް!\nރައީސް އަަބްދުﷲ ޔާމީން ހަފްލާއެއްގައި:އެމަނިކުފާނު ވިދާޅުވީ ކުރީގެ ސަރުކާރުތަކުގެ ކޮރަޕްޝަންގެ ވާހަކަ ނުދައްކަނީ ދައްކާނެ ވާހަކަ ނެތިގެން ނޫން ކަމަށް އަވަސް ފޮޓޯ: އަހުމަދު ޝުރާއު\nދެހާސް ފަނަރަވަނަ އަހަރު ނިމިގެން ދިޔައީ ރައީސް އަބްދުﷲ ޔާމީން އަވަހާރަކޮށްލުމަށް އެމަނިކުފާނު ދަތުރުފުޅު ކުރެއްވި ލޯންޗުކޮޅު ގޮއްވާލި ހާދިސާއާއެކު ހިނގާދިޔަ ކަންތައްތަކާއެކު އެވެ. ލޯންޗުކޮޅު ގޮއްވާލުމުގެ އިތުރުން ލަންކާއިން ސްނައިޕަރެއް ގެނެސް ވެސް އެމަނިކުފާނު އަވަހާރަކޮށްލުމަށް މަސައްކަތްކޮށްފައިވެ އެވެ. ހަމައެހެންމެ މިދިޔަ އަހަރަކީ ވެސް ރައީސް ޔާމީނަށް އެފަދަ ހަމަލާތަކެއް އަމާޒުވި އަހަރެކެވެ.\nނިމިދިޔަ އަހަރުގެ ފެބްރުއަރީ މަހު ރައީސް ޔާމީން ހައްޔަރުކުރުމަށް ވަނީ ޖަރީމާއެއް ހިންގާފަ އެވެ. ރައީސް ޔާމީން ހައްޔަރުކުރުމަށް މަސައްކަތް ކޮށްފައިވަނީ ގާނޫނާ ހިލާފަށް ސައްހަ ނޫން ކޯޓެއް އަމުރެއް ނެރެ، އެ އަމަރު ބޭނުންކޮށްގެންނެވެ. މިކަމުގައި ބައިވެރިވެފައިވަނީ ކުރީގެ ޕީޖީ މުހުތާޒު މުހުސިނާއި ގއ. މާމިނގިލީ ކޯޓުގެ ކުރީގެ މެޖިސްޓްރޭޓް އަހުމަދު ނިހާނެވެ. މާމިގިނލީ ކޯޓުން ސައްހަ ނޫން ކޯޓު އަމުރެއް ނެރުމަށް މަސައްކަތް ކޮށްފައިވަނީ ފެބްރުއަރީ މަހުގެ ހަތްވަނަ ދުވަހު އެވެ.\nރައީސް ޔާމީން ހައްޔަރުކޮށް، ވެރިކަން ބަދަލުކުރުމަށް މަސައްކަތް ކޮށްފައިވާއިރު، މި ކުށުގައި މުހުތާޒާއި ނިހާން މިހާރު ވަނީ 17 އަހަރަށް ޖަލަށްލާފަ އެވެ. ކުރީގެ ނައިބު ރައީސް ޑރ. މުހައްމަދު ޖަމީލާއި ރާއްޖެ ޓީވީގެ ކުރީގެ ޗެއާމަން އަކްރަމް ކަމާލުއްދީނަށް ވެސް މިކަމުގެ ތުހުމަތު ކުރެވެ އެވެ. ޖަމީލާއި ކަމާލުއްދީން އިނގިރޭސިވިލާތަށް ވަޑައިގެން ތިއްބެވެއިރު އެ ދެ ބޭފުޅުން ހައްޔަރުކުރުމަށް ކޯޓު އަމުރު ވެސް ވަނީ ނެރެފަ އެވެ.\nރައީސް ޔާމީނާއި ރައީސް ނަޝީދު: ސަރުކާރު ބަދަލުކުރަން އިންތިގާލީ މަގަށް ނަމުގައި މަސައްކަތްތަކެއް ކުރި - ފޮޓޯ: ވީނިއުސް\nރައީސް ޔާމީންގެ ސަރުކާރަށް އައި މި ހަމަލާއަށްފަހު ވެސް ސަރުކާރާ ތޮޅެން އެކި ފަހަރު މަތިން މަސައްކަތްތަކެއް ކުރެވުނެވެ. އެގޮތުން ސަރުކާރު ވައްޓާލުމަށް ވަރުގަދަ "ޕްލޮޓެއް" ރޭވި ކަމަށް ވަނީ ތުހުމަތުކުރެވިފަ އެވެ. ބަގާވަތަކުން ރާއްޖޭގެ ސަރުކާރު ވައްޓާލަން ރޭވި ކަމަށް ބީބީސީގައި ވެސް ރިޕޯޓްކުރި އެވެ. ބީސީސީގައި މިގޮތަށް ރިޕޯޓްކޮށްފައިވަނީ އިނގިރޭސިވިލާތުގެ ހިމާޔަތުގައި ހުންނެވި ކުރީގެ ރައީސް މުހައްމަދު ނަޝީދާއި، އެ ގައުމުގައި ތިއްބަވާ އިދިކޮޅު އިއްތިހާދުގެ އެހެން ވެރިން އަވަށްޓެރިސްރީލަންކާއަށް ވަޑައިގެން ތިއްބަ އެވެ. އެބޭފުޅުން ސްރީލަންކާއަށް ވަޑައިގެންނެވީ، "ސިއްރު" ބައްދަލުވުމަކަށް ކަމަށްވެ އެވެ.\nބީބީސީގެ މި ރިޕޯޓް އާންމުވިއިރު ސަރުކާރުގެ ކޮރަޕްޝަންތައް ފަޅާއަރުވާލާނެ ކަމަށް ބުނެ އަލްޖަޒީރާއިން ވެސް ރިޕޯޓެއް މިދިޔަ އަހަރުގެ ތެރޭގައި ދެއްކާފަ އެވެ. އެ ރިޕޯޓްގައި ފެނިގެން ދިޔައީ ކުރީގެ ނައިބު ރައީސް އަހުމަދު އަދީބު ހިންގަވާފައިވާ ޖަރީމާތަކެވެ.\nކުރީގެ ރައީސް ނަޝީދު އިސްވެ ހުންނަވައި، ކުރީގެ ނައިބު ރައީސް މުހައްމަދު ޖަމީލާއެކު އުފެއްދި އިދިކޮޅު އިއްތިހާދަކީ ވެސް ރައީސް ޔާމީންގެ ސަރުކާރު ބަދަލުކުރުމަށް އުފެއްދި އިއްތިހާދެކެވެ. އެ އިއްތިހާދުގެ އެންމެ ބޮޑު އަމާޒަކަށްވީ އިންތިގާލީ ސަރުކާރެއް ގާއިމުކުރުމެވެ. އެކަމަށްޓަކައި ޝެޑޯ ކެބިނެޓެެއް ވެސް އެކުލަވާލި އެވެ.\nކެބިނެޓް ބައްދަލުވުމެއް: ކެބިނެޓަށް 2016 ގައި ބޮޑެތި ބަދަލުތަކެއް އައިސްފައި - ފޮޓޯ: ރައީސް އޮފީސް\nނިމިދިޔަ އަހަރުގެ ތެރޭގައި ރައީސް ޔާމީންގެ ސަރުކާރަށް ޕީޕީއެމްގެ ތެރެއިން ވެސް ވަނީ ގޮންޖެހުންތަކެއް ކުރިމަތިވެފަ އެވެ. އެގޮތުން ޕީޕީއެމްގެ އެތެރޭގައި އުފެދުނު ހިޔާލު ތަފާތުވުންތަކުގެ ސަބަބުން ބައެއް މަޖިލިސް މެންބަރުން ވަނީ ސަރުކާރަށް ފާޑުކިޔައި، ސަރުކާރުގެ ސިޔާސަތުތަކާ ދެކޮޅު ހައްދަވާފަ އެވެ. އަދި ޕާޓީގެ ރައީސް މައުމޫން އަބްދުލް ގައްޔޫމް ވަނީ ސަރުކާރަށް ކުރައްވަމުން ގެންދެވި ތާއިދު ވެސް އަނބުރާ ގެންދަވާފަ އެވެ.\nރައީސް ޔާމީންގެ ސަރުކާރަށް ނިމިދިޔަ އަހަރުގެ ތެރޭގައި ބޮޑެތި ބަދަލުތަކެއް ވެސް އައެވެ. އެގޮތުން ސަރުކާރުގައި ތިއްބެވި އެންމެ ނުފޫޒުގަދަ ދެ މިނިސްޓަރުން ކަމަށްވާ އުމަރު ނަސީރާއި ދުންޔާ މައުމޫން ވަނީ އިސްތިއުފާ ދެއްވާފަ އެވެ. އޭގެއިތުރުން ނައިބު ރައީސްގެ މަގާމަށް ފިނޭންސް މިނިސްޓަރުގެ މަގާމުގައި ހުންނެވި އަބްދުﷲ ޖިހާދު އައްޔަންކުރެއްވުމަކީ ވެސް ބޮޑު ބަދަލެކެވެ. ނިމިދިޔަ އަހަރުގެ ތެރޭގައި ވަރަށް ޒުވާން އާ މިނިސްޓަރުންތަކެއް ވެސް ކެބިނެޓާ ގުޅިފައިވެ އެވެ. އެގޮތުން މިހާރުގެ ހޯމް މިނިސްޓަރު އަހުމަދު އަޒްލީނާއި ހެލްތް މިނިސްޓަރު އިބްރާހިމް ނާޒިމާއި ފިނޭންސް މިނިސްޓަރު އަހުމަދު މުނައްވަރާއި ޖެންޑާ މިނިސްޓަރު ޒެނީޝާ ޝަހީދު ޒަކީ ފާހަގަކޮށްލެވެ އެވެ.\nނަޝީދު ހާދަ ފިނޑި ވީމައޭ އިނގިރޭސި ވިލާތުން ހިމާޔަތް ހޯދައިގެން އެއުޅެނީ.


Positive vi case thakaa gulhigen KFC in mihaathanah negunu sample thah Negative - Ihavan Online\nMar 26, 2021 17:19\nޕޮޒިޓިވް ކޭސްތަކާ ގުޅިގެން ކުޅުދުއްފުށިން ނެގި ސާމްޕަލްތައް ނެގަޓިވް\nކުޅުދުއްފުށި ރީޖަނަލް ހޮސްޕިޓަލް. ފޮޓޯ: އިހަވަންއޮންލައިން\nހދ. ކުޅުދުއްފުށިން ފެނުނު ކޮވިޑް ކޭސްތަކާ ގުޅިގެން ނެގުނު މިހާތަނަށް ނެގުނު ސާމްޕަލް ތައް ނެގެޓިވް ވެފައިވާ ކަމަށް ކުޅުދުއްފުށި ރީޖަނަލް ހޮސްޕިޓަލުން ހާމަކޮށްފިއެވެ.\n24 މާރިޗް ގައި ކުޅުދުއްފުށި ރީޖަނަލް ހޮސްޕިޓަލް (ކޭއާރުއެޗް) ގައި އެޑްމިޓް ކޮށްފައި އޮތް މީހަކު ކޮވިޑަށް ޕޮޒިޓިވް ވުމާ ގުޅިގެން ކުޅުދުއްފުށި ސިޓީ މޮނިޓަރިންގެ ހާލަތަށް ގެނެސް، ޕޮޒިޓިވްވި ކޭހާއި ގުޅުންހުރި އިތުރު ސާމްޕަލް ތަކުން3މީހަކު ކޮވިޑަށް ޕޮޒިޓިވް ވެފައި ވެއެވެ. ކުޅުދުއްފުށިން ކޮވިޑަށް ޕޮޒިޓިވް ވެފައި ވަނީ ޅ. ނައިފަރުން ކުޅުދުއްފުށީ ރީޖަނަލ ހޮސްޕިޓަލަށް އިތުރު ފަރުވާއަށްގެނެސް ފަރުވާދިނުމަށް އެޑްމިޓްކޮށްފައިވާ ބަލިމީހަކާއި އޭނާގެ2އެހީތެރިންނެވެ. މިމީހުން ކުޅުދުއްފުއްޓަށް އައިސްފައި ވަނީ މިމަހުގެ 23 ވަނަ ދުވަހު އެވެ. ޕޮޒިޓިވް ވި4ވަނަ ފަރާތަކީ ޅ. ނައިފަރުން ކޭއާރުއެޗް އަށް އިތުރު ފަރުވާއަށް ގެނެސްފައިވާ ބަލިމީހެއްގެ ފިރިމީހާއެވެ. މިމީހާއަކީ މިމަހުގެ 21 ވަނަ ދުވަހު ޅ. ފެލިވަރުން ކުޅުދުއްފުއްޓަށް ދަތުރުކޮށްފައިވާ މީހެކެވެ.\nޕޮޒިޓިވް ވީ ކޭސްތަކާ ގުޅިގެން ނެގުނު 200 ސާމަޕަލް ނެގެޓިވެ ވެފައިވާ ކަމަށް އެހޮސްޕިޓަލުން ހާމަކުރައްވައެވެ. ކުޅުދުއްފުށިން ފެނުނު ކޮވިޑު ކޭސްތަކާ ގުޅިގެން ކޮންޓެކްޓް ޓްރޭސިން ހަދަމުންދާއިރު އެ މީހުންނާ ގުޅުން ހުރި3ގެޔަކުން 20 މީހުން އިއްޔަގެ ނިޔަލަށް ވަނީ ކަރަންޓީންކޮށްފަ އެވެ.\nކޭއާރުއެޗް އިން ވަނީ އެޗްޕީއޭގެ ގައިޑްލައިންތަކާއެއްގޮތަށް މާސްކު އަޅައި، ސާފުތާހިރުކަމާއި އެހެނިހެން ރައްކާތެރިކަމުގެ ފިޔަވަޅުތަކާއެކު އުޅުމަށް ނަސޭހަތްތެރި ވެފައެވެ. އެ ހޮސްޕިޓަލުން ބުނެފައިވަނީ ބަލި ހަށިގަނޑުގައި އަށަގަންނަ ވަގުތުގެ ކުރީކޮޅު ލެބޯޓްރީ ނަތީޖާތަކުން ނެގެޓިވް ކަމަށް ދެއްކި ކަމުގައި ވިޔަސް ފަހުން ނަގާ ސާމްޕަލްއެއް ޕޮޒިޓިވްވުން އެކަށީގެންވާތީ އެންމެހާ ބޭފުޅުން ވެސް މި ދުވަސްވަރު މާސްކު އެޅުމާއި އެހެނިހެން ރައްކާތެރިކަމުގެ ފިޔަވަޅުތަކަށް ހާއްސަ ސަމާލުކަމެއް ދިނުމަށް އެދޭކަމަށެވެ.\nއަދި ކުޅުދުއްފުށި މޮނިޓަރިންގެ ހާލަތުގައި އޮންނަ ވަގުތުގައި ރައްޔިތުންގެ އާންމު ދިރިއުޅުމަށް ވީހާ ވެސް ދަތި ނުވާނޭހެން އިންތިޒާމްތައް ރޭވުމަށް މަސައްކަތް ކުރާނޭ ކަމަށްވެސް ހޮސްޕިޓަލުން ބުނެފައިވެއެވެ. ‘\nކުޅުދުއްފުށި ރީޖަނަލް ހޮސްޕިޓަލަކީ އުތުރުގެ ގިނަ ރަށްތަކުގެ މީހުން ފަރުވާހޯދުމަށް ކޮންމެ ދުވަހަކުވެސް ޒިޔާރަތްކުރާ ހޮސްޕިޓަލެކެވެ.\nހދ. ކުޅުދުއްފުށި ކުޅުދުއްފުށީ ރީޖަނަލް ހޮސްޕިޓަލް


ނަމާދުގެ ޤަދަރު މަތިވެރިކުރުން3 – DhiSalafiyyah\nނަމާދުގެ ޤަދަރު މަތިވެރިކުރުން3\n27/03/2014 ފިޤުހާއި އޭގެ ޢިލްމުތައްއައްޝައިޚް އަޙްމަދު ރިމާޒް\nމިމޭރުމުން އަދިވެސް ﷲ ތަޢާލާ ވަޙީކުރައްވާފައިވެއެވެ. ﴿وَاذْكُرْ فِي الْكِتَابِ إِسْمَاعِيلَ إِنَّهُ كَانَ صَادِقَ الْوَعْدِ وَكَانَ رَسُولًا نَّبِيًّا ﴿٥٤﴾ وَكَانَ يَأْمُرُ أَهْلَهُ بِالصَّلَاةِ وَالزَّكَاةِ وَكَانَ عِندَ رَبِّهِ مَرْضِيًّا ﴿٥٥﴾ [مريم 54-55] މާނައީ: “ކަލޭގެފާނު މި ފޮތުން އިސްމާޢީލުގެފާނުގެ ވާހަކަ ކިޔައިދެއްވާށެވެ! ހަމަކަށަވަރުން، ވަޢުދުފުއްދުމުގައި ތެދުވެރިޔަކު ކަމުގައި އެކަލޭގެފާނު ވިއެވެ. އަދި ރަސޫލަކު ކަމުގައްޔާއި، ނަބިއްޔަކު ކަމުގައި އެކަލޭގެފާނުވިއެވެ. އަދި އެކަލޭގެފާނުގެ އަހުލު ވެރިންނަށް، ނަމާދު ކުރުމަށާއި، ޒަކާތްދީ އުޅުމަށް، އެކަލޭގެފާނު އަމުރު ކުރައްވާ ކަމުގައިވިއެވެ. އަދި އެކަލޭގެފާނުގެ ވެރިރަސްކަލާނގެ ޙަޟްރަތުގައި، ރުއްސުންލައްވާފައިވާ ބޭކަލަކު ކަމުގައި އެކަލޭގެފާނުވިއެވެ”.\nއަދިވެސް ﷲ ތަޢާލާ ވަޙީކުރައްވާފައިވެއެވެ. ﴿وَوَهَبْنَا لَهُ إِسْحَاقَ وَيَعْقُوبَ نَافِلَةً وَكُلًّا جَعَلْنَا صَالِحِينَ ﴿٧٢﴾ وَجَعَلْنَاهُمْ أَئِمَّةً يَهْدُونَ بِأَمْرِنَا وَأَوْحَيْنَا إِلَيْهِمْ فِعْلَ الْخَيْرَاتِ وَإِقَامَ الصَّلَاةِ وَإِيتَاءَ الزَّكَاةِ وَكَانُوا لَنَا عَابِدِينَ ﴿٧٣﴾ [الأنبياء 72-73] މާނައީ: “އަދި ތިމަންރަސްކަލާނގެ އެކަލޭގެފާނަށް (އެބަހީ: އިބްރާހިމުގެފާނަށް) އިސްޙާގުގެފާނު ދެއްވީމެވެ. އަދި އިތުރަށް ޔަޢްޤޫބުގެފާނު ދެއްވީމެވެ. އަދި ތިމަންރަސްކަލާނގެ އެ ހުރިހާ ބޭކަލުންނަކީ ޞާލިހުން ކަމުގައި ލެއްވީމެވެ. އަދި ތިމަންރަސްކަލާނގެ އަމުރުފުޅަށް ތެދުމަގު ދައްކަވާ އިމާމުންކަމުގައި، ތިމަންރަސްކަލާނގެ އެބޭކަލުން ލެއްވީމެވެ. އަދި ހެޔޮކަންތައް ކުރެއްވުމަށާއި، ނަމާދު ޤާއިމް ކުރެއްވުމަށާއި، ޒަކާތްދެއްވުމަށް، ތިމަންރަސްކަލާނގެ އެބޭކަލުންނަށް ވަޙީ ކުރެއްވީމެވެ. އަދި ހަމައެކަނި، ތިމަންރަސްކަލާނގެއަށް އަޅުކަންކުރާބަޔަކު ކަމުގައި އެބޭކަލުން ވޫއެވެ”.\nއަދި ޒަކަރިއްޔާ ޢަލައިހިއްސަލާމްގެ ވާހަކައިގައިވެއެވެ. ﴿فَنَادَتْهُ الْمَلَائِكَةُ وَهُوَ قَائِمٌ يُصَلِّي فِي الْمِحْرَابِ﴾ [آل عمران 39] މާނައީ: “ދެންފަހެ، އެކަލޭގެފާނު މިޙްރާބުގައި ނަމާދު ކުރެއްވުމުގައި ޤާއިމް ވެވަޑައިގެން ހުންނަވަނިކޮށް، އެކަލޭގެފާނަށް، މަލާއިކަތުން ގޮވާލައްވައި ދެންނެވިއެވެ…”.\nއަދި ޔޫނުސް ޢަލައިހިއްސަލާމްގެ ވާހަކައިގައި ބަޔާންކުރައްވާފައިވެއެވެ. ﴿فَلَوْلَا أَنَّهُ كَانَ مِنَ الْمُسَبِّحِينَ ﴿١٤٣﴾ لَلَبِثَ فِي بَطْنِهِ إِلَىٰ يَوْمِ يُبْعَثُونَ ﴿١٤٤﴾[الصافات 143-144] މާނައީ: “ފަހެ، އެހިނދު މަހެއް (އައިސް) އެކަލޭގެފާނު (އޮތްގޮތަށް) ދިރުވައިލިއެވެ. (އެއީ) އެކަލޭގެފާނަށް މަލާމާތް ލިބިވަޑައިގެންވާ ޙާލުގައެވެ. ފަހެ، އެކަލޭގެފާނު ގިނަގިނައިން ތަސްބީޙަކިޔާ މީހުންގެ ތެރެއިން ނުވިނަމަ، އެއުރެން މަޙްޝަރަށް ފޮނުއްވާ ދުވަހަށް ދާނދެން އެ މަހުގެ ބަނޑުތެރޭގައި އެކަލޭގެފާނު ވެއްޖައީހެވެ”.\nއިބްނު ޢައްބާސްގެފާނުގެ އަރިހުން ރިވާވެގެންވެއެވެ. الْمُسَبِّحِينَ(ގިނަގިނައިން تسبيح ކިޔާ މީހުން) މިބަހުގެ މާނައީ ނަމާދުކުރާމީހުންނެވެ.


Bale enburi Tottenham aa gulhumaa gaathah\nބޭލް އެނބުރި ޓޮޓެންހަމްއާ ގުޅުމާއި ގާތަށް\nރެއާލް މެޑްރިޑްގެ ތަރި ގެރެތް ބޭލް އޭނާގެ ކުރީގެ ކްލަބް ޓޮޓެންހަމް އާއި ގުޅުމާއި ގާތަށް ޖެހިލައިފިއެވެ.\n2013 ވަނަ އަހަރު ޓޮޓެންހަމް ދޫކޮށް އޭރުގެ ދުނިޔޭގެ ރެކޯޑް ފީއެއް ކަމަށްވާ 85 މިލިއަން ޕައުންޑަށް ރެއާލްއާ ގުޅުނު ބޭލްގެ އޭޖެންޓް ޖޮނަތަން މިކަން ކަށަވަރުކޮށްދެމުން ބުނީ އޭނާ ތަމްސީލް ކުރާ ކުޅުންތެރިޔާގެ ޓްރާންސްފާއާ ގުޅޭ މަޝްވަރާތަށް މަޑު މަޑުން ކުރިއަށްދާ ކަމުގައެވެ.\nމިކަމާ ގުޅޭގޮތުން ޖޮނަތަން އިތުރަށް ބުނީ، މިފަހަރު ބޭލް ރެއާލް ދޫކޮށްލުން ވަރަށް ގާތް ކަމުގައެވެ. 2019 ވަނަ އަހަރުގެ ޖުލައި މަހު ބޭލް، ޗައިނާ ސުޕަ ލީގްގެ ކްލަބެއް ކަމަށްވާ ޖިއަންގްސޫއަށް ބަދަލުވުމަށް ހުރިހާ ކަމެއް ހަމަޖެހިފައިވަނިކޮށް ރެއާލް ވަނީ އެކަން ހުއްޓުވާފައެވެ.\nރެއާލްއުން 31 އަހަރުގެ ބޭލް އެހެން ކްލަބަކަށް ދޫކޮށްލާނީ ދާއިމީ ނޫނީ ލޯނު އެއްބަސްވުމެއްގެ ދަށުންތޯއާމެދު ސުވާލު އުފެދިފައިވާއިރު މިކަމާ ގުޅޭގޮތުން ޓޮޓެންހަމްގެ ކޯޗް މޮރީނިއޯ ވަނީ އެއްޗެކޭ ބުނަން ދެކޮޅު ހަދާފައެވެ. މޮރީނިއޯ ބުނީ ބޭލް އަކީ ރެއާލްގެ ކުޅުންތެރިޔެއް ކަމަށައި އެކަމަށް އިހުތިރާމުކޮށް އެހެން ކްލަބްތަކުގެ ކުޅުްންތެރިންނާމެދު އޭނާ ބަހެއް ނުބުނާނަން ކަމުގައެވެ.\nރެއާލްގެ ކޯޗް އަކަށް ހުރިއިރު އޭނާ ބޭލް ގެންނަން އެދުނު ކަމަށައި ނަމަވެސް އޭރު އެކަން ނުވިކަމަށްވެސް މޮރީނިއޯ ބުންޏެވެ. މޮރީނިއޯ އިތުރަށް ފާހަގަކުރި ގޮތުގައި ރެއާލްގެ ކޯޗުކަން ދޫކޮށްލި ސީޒަނަށް ފަހު ބޭލް އެކްލަބަށް ގެންދިޔުމަށް މެދުވެރިވީ އޭނާގެ އިލްމާއި ތަޖުރިބާއަށް ބިނާކޮށް ބޭލް ގެނައުމަށް ދެއްކެވުނު ވާހަކަތަކަށް ކްލަބުގެ ރައީސް ބަރޯސާވުން ކަމުގައެވެ. މިއީ ސިއްރެއް ނޫން ކަމަށައި ބޭލް އަށްވެސް މިކަން އެނގޭނެކަމަށް މޮރީނިއޯ ބުނެފައިވެއެވެ.\nމޮރީނިއޯ ވަނީ މި ސީޒަނުގައި ޓޮޓެންހަމްގެ ފޯވަޑް ލައިން އިތުރަށް ވަރުގަދަ ކުރަން ބޭނުންކަމަށް މީގެ ކުރިން ބުނެފައެވެ.


Dhahtha maraali2kokko in salaamai kurevey gotheh aailaa akah nuvi | Mihaaru\nޕާކިސްތާނުގެ ސޯޝަލް މީޑިއާ ސެލެބްރިޓީ ގަންދީލް ބަލޫޗު. --ފޮޓޯ:އޭއެފްޕީ\nދައްތަ މަރާލި ދެ ކޮއްކޮއިން ސަލާމަތް ކުރެވޭ ގޮތެއް އާއިލާއަކަށް ނުވި\n23 އޯގަސްޓް 2019 - 16:532comments\nއިސްލާމްއާބާދު (އޮގަސްޓް 23) - ޕާކިސްތާނުގައި މޮޑެލް ކުރުމަށް މަޝްހޫރު އަންހެން ކުއްޖެއް ކަމަށްވާ ގަންދީލް ބަލޫޗު މަރާލި އޭނާގެ ފިރިހެން ދެ ކޮއްކޮއިން ސަލާމަތް ކުރުމަށް އާއިލާ އިން ކުރި މަސައްކަތް ކާމިޔާބުވާ ގޮތެއް ނުވި އެވެ.\nސޯޝަލް މީޑިއާގެ ތަރިއެއްގެ ގޮތުގައި ބެލި ބަލޫޗު މަރާލި އޭނާގެ ދެ ކޮއްކޮ އިން ކަމަށްވާ ވަސީމް އާއި އަސްލަމް ޝާހީން އަށް މައާފްކުރި ކަމަށް ބަލޮޗުގެ މަންމަ އާއި ބައްޕަ ވަނީ ކޯޓުގައި ބުނެފަ އެވެ.\nބަލޫޗު، 26، ކަރުގައި ހިފައި މަރާލާފައި ވަނީ ޖުލައި 2016 ގަ އެވެ. ޕާކިސްތާނަށް ޝޮކެއް ލިބުނު އެ މަރަށް ދުނިޔޭގެ މީޑިއާތަކުގެ ސަމާލުކަން ވެސް ލިބުނެވެ.\nބަލޫޗު މަރާލި ކަމަށް އޭނާގެ ކޮއްކޮ ވަސީމް ވަނީ އެއްބަސްވެފަ އެވެ. އޭނާ ބުނެފައި ވަނީ ގަންދީލަކީ އާއިލާ އަށް ވެސް ހުރި ހުތުރެއ ކަމަށެވެ. ނަމަވެސް ފަހުން ވަސީމް ވަނީ އޭނާގެ ބަޔާން ބަދަލުކޮށްފަ އެވެ.\nބަލޫޗުގެ މަރާ ގުޅިގެން އިތުރު ހަ މީހަކު ވަނީ ހައްޔަރުކޮށްފަ އެވެ. ހަތް ވަނަ މީހާ ވަނީ ފިލައިފަ އެވެ. އެއީ ވެސް ބެލެވޭ ގޮތުގައި ބަލޫޗުގެ އާއިލީ މީހެކެވެ.\nބަލޫޗުގެ ބައްޕަ މުހައްމަދު އަޒްމީން ކުރިން ބުނެފައި ވަނީ ބަލޫޗްގެ ގާތިލުންނަށް ދޭން ޖެހޭނީ މަރުގެ އަދަބު ކަމަށެވެ. އަދި ބަލޫޗް މަރާލި އޭނާގެ ދަރިފުޅު ވަސީލް ވެސް މަރަން ޖެހޭނެ ކަމަށް ބުންޏެވެ. ނަމަވެސް ޕަންޖާބުގެ މުލްތާންގެ ކޯޓެއްގައި އަޒްމީން އިއްޔެ ބުނީ އޭނާ އާއި އޭނާގެ އަންހެނުން ވަނީ ބަލޫޗް މަރާލި އެ މީހުންގެ ފިރިހެން ދަރިންނަށް މައާފްކޮށްފައި ކަމަށެވެ. ނަމަވެސް އެ މަރުގައި ބައިވެރިވި އެހެން މީހުންނަށް މައާފް ނުކުރާ ކަމަށް ބުންޏެވެ.\nޕާކިސްތާނުގެ މޮޑެލް މަރާލި އޭނާގެ ކޮއްކޮ ވަސީލް ފުލުހުންގެ ބެލުމުގެ ދަށުގައި. --ފޮޓޯ:އޭއެފްޕީ\nނަމަވެސް ކޯޓުން ބުނެފައި ވަނީ މައިންބަފައިން މައާފް ކުރި ނަމަވެސް އެ މީހުންގެ ފިރިހެން ދަރިންގެ މައްސަލަ ކުރިއަށް ގެންދާނެ ކަމަށެވެ.\nބަލޫޗް މަޝްހޫރުވެފައި ވަނީ ޕާކިސްތާނުގެ ކިމް ކާޑޭޝިއަންގެ ގޮތުގަ އެވެ. ގިނަ ބަޔަކަށް އޭނާ ފާހަގަވީ 2014 ވަނަ އަހަރު އަޕްކުރި، ޖިންސީ ކަންކަމަށް ހިތްވަރު ދޭ ގޮތަށް ނަގާފައިވާ ވީޑިއޯއެއްގެ ސަބަބުންނެވެ.\nއާއިލާ އަށް ބޭވަފާތެރިވާ އަންހެން ކުދިން މެރުމަކީ ޕާކިސްތާނުގައި އާއްމުކޮށް ކޮށްއުޅޭ ކަމެކެވެ. އާއިލާ މީހުންގެ ހަމަލާތަކުގައި ކޮންމެ އަހަރަކު ވެސް އެތައް ކުދިންނެއް ޕާކިސްތާނުގައި މަރަ އެވެ.


Bandah6Mas Nuvanees Vihei Kujjaage Furathama Ufan Dhuvas Faahaga Kohffi - Vaguthu\nބަނޑަށް ހަ މަސް ނުވަނީސް ވިހައިގެން ދިރިހުރި ކުއްޖާގެ ރެކޯޑް ހެދި ރިޗާޑްގެ އުމުރުުން މިހާރު އެއް އަހަރު ފުރިއްޖެއެވެ. ރިޗާޑްއަކީ ދުވަސް ނުފުރާ ވިހެއި ކުދިންގެ ތެރެއިން މިހާރު ގައިނެސް ރެކޯޑް ފޮތުން ޖާގަ ހޯދާފައިވާ ކުއްޖެކެވެ. ވިހެއި ފަހުން ރިޗާޑް ދުނިޔޭގައި އޮންނާނެ ކަމަށް އެއްވެސް ވަރަކަށް އުއްމީދެއް ނުކުރެއެވެ. ޑޮކްޓަރުން ދިނީ 0% އެވެ.\nއެމެރިކާއަށް ނިސްބަތްވާ ބެތް ހުޗިސަންގެ ދަރިފުޅު، ރިޗާޑްއަކީ ނަސީބުގަދަ ކުއްޖެކެވެ. ބެތް ވިހަން ދީފައި ވާ ތާރީހަަށްވުރެއެތައް މަސް ތަކެއް ކުރިން އޭނަ ވިހެއީ ސިއްހީ މައްސަލަތަކެއް ކުރިމަތިވެގެންނެވެ. އޭނާ ވިހަން ޑޮކްޓަރުން އަސްލު ދިން ތާރީހަކީ މިދިޔަ އަހަރުގެ އޮކްޓޯބަރު މަހުގެ 13 ވަނަ ދުވަހުއެވެ. އޭނާ ވިހާފައި ވަނީ ވިހަން ދީފައިވާ ތާރީީހަށްވުރެ އެތައް މަހެއްގެ ކުރިއަށެވެ. ސިއްހީ މައްސަލަތަކެއް ދިމާވެ، ކުއްލިއަކަށް ވިއްސުވަން ޖެހުުނީ ޑޮކްޓަރުން، ބެތްގެ ފިރިމީހާ ރިކްއަށް ހުރިހާ ކަމެއް ކިޔައިދީގެންނެވެ. އިތުރު އެއްވެސް ގޮތެއް ނެތިގެން ކަމަަށްވެއެވެ. ރިޗާޑް ވިހެއުމާއެކު ދެން ޑޮކްޓަރުން މަސައްކަތް ކުރީ އޭނާގެ ފުރާނަ ސަލާމަތް ކުރުމަށް ކުރެވެން އޮތް މަސައްކަތެއް ކުރުމަށެވެ.\nމިދިޔަ އަހަރުގެ ޖޫން މަހުގެ ފަސް ވަނަ ދުވަހު، ބަނޑަށް 21 ހަފްތާއާ ދެ ދުވަސް ވެފައި ވަނިކޮށް ރިޗާޑް ވިހެއިއިރު، އެއިރު އޭނާ ކުޑަކަމުން އަތްތިލަ މައްޗަށް ލެވޭ ވަރު ވެއެވެ. އޭނާ ވިހާފައި ވަނީ ވިހަން ޖެހޭ ދުވަހަށް ވުރެ 131 ދުވަސް ކުރިއަށެވެ. އެއިރު އޭނާ ވިހެއި އިރު ހުރީ 340ގްރާމެއެވެ.\nއެ ކުއްޖާ ވިހެއި ނަމަވެސް ޑޮކްޓަރުން ތިބީ އުއްމީދު ކަނޑައިގެންނެވެ. އަދި އެ ކުއްޖާގެ މައިންބަފައިންނަށް ކައުންސެލިންގވެސް ދޭން ފެށިއެވެ.\n"ޑޮކްޓާރުންނަށް އެނގުނު ފުރަތަމަ ހަފްތާވެސް ރިޗާޑްގެ ދިރިއުޅުން އުނދަގޫވާނެކަން، ނަމަވެސް އަހަރެންގެ ހިތައް އެރި ރިޗާޑް މިކަމުން އަރައިގެނެއްޖެނަމަ އޭނާއަކީ ދުނިޔޭގައި ހުރި ދުވަސް ނުފުރާ ވިހެއި އެންމެ ހަގު ކުއްޖާއަށް ވާނެކަމަށް".ޗިލްޑްރެންސް މިނޮސެޓާ ހޮސްޕިޓަލްގެ ނިއޮނެޓޮލަޖިސްޓް ޑރ. ސްޓޭސީ ކެރްން ރިޗާޑް ބުނެފައި ވެއެވެ.\nރިޗާޑްގެ ފުރަތަމަ އުފަން ދުވަސް މި މަސް ތެރޭގައި ފާހަގޮށްފައިވާއިރު، ދުނިޔޭގެ ރެކޯޑް ހަދައި، މިހާރު ވަނީ އޮފިޝަލްކޮށް، އެކަން ރެކޯޑް ފޮތުގައި ލިޔެފައެވެ.\nބެތް ބުނީ، ރެކޯޑް ފޮތުން ޖާގަ ލިބުމުން އެކަމާއި ވަރަށް އުފާވެ، އަދި އެހާމެ ސަޕްރައިޒިންގ ކަމަށެެވެ.\nމީގެ ކުރިން އެ ރެކޯޑް އޮތީ ކެނެޑާއަށް ނިސްބަތްވާ ޖޭމްސް އަތުގައެވެ. ޖޭމްސް ވިހާފައި ވަނީ ބަނޑަށް 21 ހަފްތާ އާއި ފަސް ދުވަސްވީ ފަހުންނެވެ. އޭނާ ވިހާފައި ވަނީ 1987 ވަނަ އަހަރުގެ މެއި މަހުގެ 20 ވަނަ ދުވަހުއެވެ.